ކޮންމެ ދުވަހަކު އަމިއްލަ ހިތްހަމަޖެހުމަށް ކޮންމެވެސް ކަމެއް ކުރުމުގެ މުހިންމުކަން - GOV.MV\nޚަބަރު ކޮންމެ ދުވަހަކު އަމިއްލަ ހިތްހަމަޖެހުމަށް ކޮންމެވެސް ކަމެއް ކުރުމުގެ މުހިންމުކަން\nތިބާގެ ހިތްހަމަޖެހުމަށް ކޮންމެ ދުވަހަކު މަސައްކަތްކުރުމަށް މިޔައްވުރެ ވަކި މުހިންމު ދުވަސްވަރެއް ވާނެބާ؟ ކޯވިޑް-19 ގެ މި ބަލިމަޑުކަން ފެތުރެމުންދާ މި ދަނޑިވަޅުގައި ހުރިހާ އެންމެންގެ ދިރިއުޅުމަށްވެސް އެކި ވަރުގެ އަސަރުކުރަމުން އަންނަ އިރު އަމިއްލަ ހިތްހަމަޖެހުމުގެ ވާހަކަ މިވަނީ ވަރަށް ގިނައިން އަޑުއިވެން ފަށާފައި. އަމިއްލަ ހިތްހަމަޖެހުމަށް މަސައްކަތްކުރުމަކީ ވަރަށް ވަގުތު ބޭނުންވާ ކަމެއް އަދި ކޮންމެ ދުވަހަކުވެސް ތަކުރާކުކޮށް ކުރަންޖެހޭ ކަމެއް. އެހެންކަމުން ލޮކްޑައުންގެ މިފަދަ ހާލަތެއްގައި މުޅި ދުނިޔެ ވާއިރު، ޢާއިލާއާއި ލޯބިވާ މީހުން އަދި ރަޙުމަތްތެންނާ އެކަހެރިކޮށް އުޅެން ޖެހިފައިވާ އިރު، އަމިއްލަ ނަފްސަށް އަޅާލައި ހިތްހަމަޖެހުން ހޯދަން މަސައްކަތްކުރުމަކީ ކިހާ ފައިދާހުރި ކިހާ މުހިންމު ކަމެއްކަން އަމިއްލަޔަށް ވިސްނާލުން މުހިންމު.\nއަމިއްލަ ނަފްސައް އަޅާލުމަކީ އަމިއްލަ އެދުން ބޮޑުވުމެއް ނޫން\nތަފާތު އެކި ސަބަބުތަކާއި ހުރެ އަމިއްލަ ހިތްހަމަޖެހުމަށް ނުވަތަ އަމިއްލަ ނަފްސަށް އަޅާލުމުގެ ގޮތުން ކަމެއް ކުރުމަކީ އަމިއްލަ އެދުން ބޮޑުވުމޭ ހިތައް އަރާ މީހުން މަދެއް ނޫން. އަމިއްލަ މީހާގެ ކަންކަމަށް ވިސްނުމުގެ ކުރިން އަޅާލަން ޖެހޭ އެހެން މީހުން ނުވަތަ ބަލަން ޖެހޭ އެހެން ކަންތައްތަކާއި ހެދި މާ ބުރަ ބޮޑުވުމާއި، ވަރުބަލިކަން އިޙުސާސްވުމާއި، އަމިއްލަ މީހާއަށް ސަމާލުކަންދޭން ވަގުތުނުވުމަކީ މީގެ ބައެއް ސަބަބުތައް ކަމުގައި ވެދާނެ. ނުވަތަ އަމިއްލަ މީހާއަށް އަޅާލުމަކީ ތިމާ މީހާއަށް މާ މުހިންމު ނޫން ކަމަކަށްވެސް ވުން އެކަށީގެންވޭ. އެހެން މީހަކު ބަލަންޖެހުނު ކަމުގައި ވިޔަސް، ނުވަތަ ވަޒީފާ އަދާކުރަން ޖެހުނުކަމުގައި ވިޔަސް ނުވަތަ މި ޙާލަތުގައި އަޅާފައިވާ އެކި ފިޔަވަޅުތަކުގެ ސަބަބުން ކަމުގައިވިޔަސް މިއީ ކަން އޮތްގޮތްކަމަށްވުން އެކަށީގެންވޭ.\nއަމިއްލަ ނަފްސަށް އަޅާލުމަކީ ކިހާ މުހިންމު ކަމެއްކަމާއި، އަމިއްލަ ނަފްސަށް އަޅާލުމަކީ އަމިއްލަ އެދުން ބޮޑުވުން ނޫންކަން އަމިއްލަޔަށް ޤާބޫލުކުރުން މުހިންމުވަނީ މި ސަބަބުތަކަށްޓަކައި. އަމިއްލަ އެދުން ބޮޑުވުމަކީ އެހެން މީހުންނަށް އަޅާލުމުގެ ބާރު ތިމާގެ އަތުން ނިގުޅައިގަންނަ ކަމެއް. ނަމަވެސް އަމިއްލަ ނަފްސަށް އަޅާލުމަކީ އެހެން މީހުންނަށް އިތުރަށް އަޅާލުމަށް ލިބިދޭ އާރަކާއި ބާރެއް. އަމިއްލަ ނަފްސުގެ ދުޅަހެޔޮކަން ދެމެހެއްޓުމަށް ސަމާލުކަންދޭ ވަރަކަށް އަމިއްލަ މީހާ އެހެން މީހުންނަށް އެހީތެރިވެދިނުމަށް އިތުރަށް ތައްޔާރުކުރެވޭ. އަދި މިއީ ކޯވިޑް-19 ފަދަ ބަލިމަޑުކަމެއް ފެތުރޭ މި ދުވަސްވަރުގައި ނުހަނު މުހިންމުކަމެއް.\nއެކި މީހުންގެ ހިތްހަމަޖެހުން ގުޅިފައިވަނީ އެކި ކަންކަމާ\nއަމިއްލަ މީހާއަށް އަޅާލައި، ވަގުތު ހޭދަކޮށް، ހިތްހަމަޖެހޭ ކަމެއް އެކަނި ކޮއްލާގޮތް އެއް އިންސާނަކު އަނެއް އިންސާނަކާ ގިނަ ފަހަރު ތަފާތު. ބައެއް މީހުންނަށް އުފާވެރިކަމާއި ހިތްހަމަޖެހުން ގެނެސްދެނީ ކަސްރަތުން ކަމުގައި ވާނަމަ އަނެއް ބަޔަކަށް މި އިޙުސާސް ގެނެސްދެނީ އެހެން ކަމަކުންކަމުގައި ވެދާނެ.\nލޮކްޑައުންގެ މި ޙާލަތުގައި ޖިމް ފަދަ ތަންތަން ބަންދުކޮށްފައި ވާއިރު، މިކަން ހާސިލުކުރެވޭނެ އިތުރުގޮތްތަކެއް ހޯދިދާނެ. ހަމަ ނޭވާއެއް ލައި ގޭގައިވެސް ލުއި ކަސްރަތު ކުރެވިދާނެ. އަދި މިފަދަ ކަސްރަތުތައް ކުރުމުގައި ޒަމާނީ ޓެކްނޮލޮޖީގެ އެހީތެރިކަންވެސް ހޯދިދާނެ. އެމީހެއްގެ ހިތްހަމަޖެހުމާއި ދުޅަހެޔޮކަމަކަށް އެދެވޭ ގޮތަކަށް އޭގެ އަސަރުކުރާނެ ކޮންމެކަމެއްވެސް ކުރެވިދާނެ. އަދި މިފަދަ ކަންކަމުގައި އެކަކު އަނެކަކާ ތަފާތުވުމަކީ މައްސަލައެއް ނޫން.\nއަމިއްލަ ނަފްސަށް އަޅާލުމުގައިވެސް ވަކި މިންވަރެއް ގެންގުޅޭ\nއަމިއްލަ ނަފްސަށް އަޅާލުމުގައި ޙައްދުފަހަނައަޅައި ދިޔުމަކީވެސް ވެދާނެ ކަމެއް. އެހެންކަމުން އަމިއްލަ ނަފްސަށް އަޅާލުމުގައިވެސް ސަބަބުތަކުގައި ހިފުން މުހިންމު. މިސާލަކަށް އަމިއްލަ ނަފްސަށް އަޅާލުމުގެ ގޮތުން ކުރާ ކަންކަމުގައި، މީހުންނާ ވާހަކަ ނުދެއްކުން، ހަށިގަނޑަށް ގެއްލުން ހުރި ކާނާ ބޭނުންކުރުން، އަދި މާ ގިނައިން ބޭކާރު ޚަރަދުވެސް ކުރެވިދާނެ.\nއެހެންކަމުން އަމިއްލަ ނަފްސަށް އަޅާލުމުގައި ތިމާ މީހާއަށްވެސް ޤަބޫލުކުރެވޭ މިންވަރަކަށް މިކަންކަން ކުރުން މުހިންމު. ޚަރަދުކުރުމުގައިވެސް ފަހުން ގެއްލުން ނުވާ މިންވަރަކަށް ޚަރަދުތައް ހިފެހެއްޓުން މުހިންމު. އަމިއްލަ ނަފަސުގެ ދުޅަހެޔޮކަން ކަށަވަރުވާނީ އަމިއްލަ ނަފްސަށް އަޅާލުމުގައިވެސް ހެޔޮ މިންވަރެއް ގެންގުޅުމުން.


ޓެކްސް އަށް މަކަރު ހެދިކަމުގެ ކުށް ނޭމާގެ މައްޗަށް ސާބިތުވެއްޖެ\nނޭމާ ޓެކްސްއަށް މަކަަރު ހެދުން\nމި މައްސަލައިގައި ނޭމާގެ މައިންބަފައިންގެ އިތުރުން އޭނާގެ އާމްދަނީ އޮޅުވާލުމަށް ބޭނުންކުރި ކުންފުނިތަށް ވެސް ވަނީ ޖޫރިމަނާ ކޮށްފަ\nނޭމާ ޖޫރިމަނާ ކޮށްފައިވަނީ އޭނާގެ އާއިލާ ހިއްސާވާ ތިން ކުންފުންޏެއް މެދުވެރިކޮށް އާމްދަނީ އޮޅުވާލަން މަސައްކަތްކުރި ކަމުގެ ކުށުގައި\n21 އޮކްޓޯބަރ 2017 | ހޮނިހިރު 18:44\nނޭމާ: ޓެކްސް އަށް މަކަރު ހެދިކަމުގެ ކުށް ސާބިތުވެ، އޭނާ ވަނީ ނުވަ ލައްކަ ޕައުންޑުން ޖޫރިމަނާ ކޮށްފައި\nޓެކްސް އަށް މަކަރު ހެދިކަމުގެ ކުށް ސާބިތުވެ، ފްރާންސްގެ ޕީއެސްޖީއަށް ކުޅެމުން އަންނަ ބްރެޒިލްގެ ފޯވާޑް ނޭމާ ޖޫރިމަނާ ކޮށްފިއެވެ.\nބްރެޒިލްގެ ސަރަހައްދީ ކޯޓަކުން ވަނީ އާމްދަނީ އޮޅުވާލުމަށް، ނޭމާގެ އާއިލާ އިން ހިއްސާވާ ތިން ކުންފުންޏެއް މެދުވެރިކޮށް އިމޭޖް ރައިޓްސް ވިއްކާފައިވާކަން ސާބިތުވާ ކަމަށް ނިންމައި، އޭނާ ނުވަ ލައްކަ ޕައުންޑުން ޖޫރިމަނާކޮށްފައެވެ.\n2015 ވަނަ އަހަރު ނޭމާގެ މައްޗަށް އެންމެ ފުރަތަމަ ތުހުމަތު ކުރެވުނީ 2011 ވަނަ އަހަރުން ފެށިގެން 2013 ވަނަ އަހަރާއި ދެމެދު ޓެކްސް އަށް މަކަރު ހެދި ކަމުގެ ކުށުގައެވެ. އެގޮތުން އޭނާގެ އާމްދަނީ އިން އިންކަމް ޓެކްސްގެ ގޮތުގައި ދައްކަން ޖެހޭ 27.5 އިންސައްތައިގެ ބަދަލުގައި، އޭނާގެ އާއިލާ ހިއްސާވާ އިމޭޖް ރައިޓްސް ކުންފުނިތައް އާމްދަނީ ބަދަލުކޮށް، ކޯޕަރޭޓް ޓެކްސްގެ ގޮތުގައި ކުޑަ އަދަދެއް ދައްކާފައިވާ ކަމަށެވެ. ބްރެޒިލްގައި ކޯޕަރޭޓް ޓެކްސްގެ ގޮތުގައި ދައްކަން ޖެހެނީ އާމްދަނީގެ 15 އިންސައްތަ އާއި 25 އިންސައްތައާ ދެމެދުގެ އަދަދެކެވެ. މިކުށުގެ ތުހުމަތު ނޭމާގެ މައްޗަށް ކުރެވުމާއި ގުޅިގެން ބްރެޒިލްގެ ކަމާއިބެހޭ ފަރާތްތަކުން ވަނީ އޭނާގެ މިލްކިއްޔާތުގައި ހުރި 46 މިލިއަން ޕައުންޑު ހިފަހައްޓާފައެވެ.\nނޭމާގެ މައްޗަށް މި ހުކުމް އިއްވި ފަނޑިޔާރު ކާލޯސް މޫޓާ ބުނެފައިވަނީ ގާނޫނާޚިލާފަށް ކަންކަން ކުރުމަށް ނޭމާ މަސައްކަތް ކޮށްފައިވާ ކަމަށާއި، އޭނާގެ މި އަމަލަކީ ބްރެޒިލްގެ މަޝްހޫރު މީހެއްގެ ފަރާތުން ފެނިގެން ނުވާނެ ފަދަ އަމަލުތަކެއް ކަމަށެވެ.\nމި މައްސަލައިގައި ނޭމާގެ މައިންބަފައިން އިތުރުން އޭނާގެ އާމްދަނީ އޮޅުވާލުމަށް ބޭނުންކުރި އާއިލީ ކުންފުނިތައްވެސް ވަނީ ޖޫރިމަނާ ކޮށްފައެވެ.\nދާދި ފަހުން ރެއާލް މެޑްރިޑަށް ކުޅެމުން އަންނަ ބްރެޒިލްގެ ޑިފެންޑަރ މާސެލޯގެ މައްޗަށް ވެސް ވަނީ ވަނީ ޓެކްސްއަށް މަކަރު ހެދިކަމުގެ ތުހުމަތު ކޮށްފައެވެ.\nސްޕެއިންގެ ކަމާ ގުޅޭ އިދާރާތަކުން ވަނީ، މާސެލޯގެ މައްޗަށް ގާތްގަނޑަކަށް 490،000 (ހަތަރު ލައްކަ ނުވަދިހަ ހާސް) ޔޫރޯގެ އަދަދަކުން ޓެކްސް އަށް މަކަރު ހަދާފައިވާ ކަމުގެ ތުހުމަތުކޮށްފަ އެވެ. އެގޮތުން ސްޕެއިންގެ ޓެކްސް އިދާރާ އަށް މަކަރު ހެދުމަށް، 2013 ވަނަ އަހަރު މާސެލޯގެ އިމޭޖް ރައިޓާއި އާމްދަނީ ބެލެހެއްޓުމަން އެހެން ގައުމެއްގެ ކުންފުންޏެއްގެ ބޭނުން ކޮށްފައިވާ ކަމަށް ސްޕެއިންގެ ޕަބްލިކް ޕްރޮސެކިއުޓަރުން ތުހުމަތު ކުރެއެވެ.\nމި ތުހުމަތުތަކަށް 29 އަހަރުގެ މާސެލޯ އަދި ވަކި އެއްޗެއް ބުނެފައެއް ނުވެއެވެ.


China in Meehun Raajje etherevun Manaa koffi\nޗައިނާ އިން މީހުން ރާއްޖެ އެތެރެވުން މަނާކޮށްފި\nކޮރޮނާ ވައިރަހާ ގުޅިގެން ޗައިނާ އިން މީހުން ރާއްޖެ އެތެރެވުން މަނާކޮށްފި އެވެ.\nޗައިނާގެ މެއިންލޭންޑުން (ޗައިނާއިން) ރާއްޖެއަށް އެއްވެސް މީހަކަށް އެތެރެވުމުގެ ހުއްދަ ނުދިނުމަށް ސަރުކާރުން ނިންމައިފިއެވެ. ދުނިޔޭގެ ކޮންމެ ގައުމެއްގެ ޕާސްޕޯޓެއް އޮތަސް ޗައިނާ މަގުން އަންނަންޏާ އަމަލު ކުރާނީ އެގޮތަށް ކަމަށް ސަރުކާރުން ވަނީ ބުނެފައެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ، މިރޭގެ ދަންވަރު 00؛00އިން ފެށިގެން ޗައިނާގެ މެއިންލޭންޑުން އަންނަ އެއްވެސް ގައުމެއްގެ ރައްޔިތަކަށް ރާއްޖެ ވަނުމުގެ ހުއްދަ ނުދޭން ދިވެހި ސަރުކާރުން ނިންމާފައިވާ ކަމަށެވެ. އެގޮތަށް އެކަން ކުރަންޖެހުނީ ދުނިޔޭގެ އެކި ކަންކޮޅުތަކުގައި ހަލުވިކަމާއި އެކުގައި ފެތުރެމުން އަންނަ ކޮރޯނާ ވައިރަސްއާ ގުޅިގެން ކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ސަރުކާރުން އެގޮތަށް ނިންމުމާއި ގުޅިގެން ޓްރާންސިޓް ފްލައިޓަކުންވެސް ޗައިނާ ފަތުރުވެރިއަކަށް މި ދުވަސްވަރު ރާއްޖެ އެތެރެ ނުވެވޭނެ ކަމަށެވެ. އަލީ ވަހީދު ވިދާޅުވީ އޭގެތެރޭގައި ދިވެހިންވެސް ހިމެނޭނެ ކަމަށެވެ. ދިވެހިންވެސް ރާއްޖެ އަންނަން ބޭނުންވެއްޖެ ނަމަ ސީދާ ދާން ޖެހޭނީ ކަރަންޓީން ފެސިލިޓީއަށް ކަމަށެވެ.\n"މި ވަގުތު ސޭފްޓީ އަށް ވުރެ މުހިންމު އެއްވެސް ކަމެއް އަޅުގަނޑުމެންގެ ކުރިމައްޗަކު ނެތް. މިއީ ދިވެހި ރައްޔިތުންނާއި ރާއްޖެއަށް ޒިޔާރަތް ކުރާ ފަތުރުވެރިންގެ ސަލާމަތަށް އަޅުގަނޑުމެން އެޅި ފިޔަވަޅެއް،" އަލީ ވަހީދު ވިދާޅުވިއެވެ.\nޓޫރިޒަމް މިނިސްޓަރު ވިދާޅުވީ، ހާލަތު ބަދަލުވާ ގޮތަށް ބަލައި ސަރުކާރުން ފިޔަވަޅުތައް އަޅާނެ ކަމަށެވެ. އަދި ޓްރެވަލް އެޑްވައިޒަރީއެއް ނެރުމަކީ ވަގުތާއި ހާލަތަށް ބަލާފައި ދިވެހި ސަރުކާރުން އެޅި ރަނގަޅު ފިޔަވަޅެއް ކަމަށް އޭނާ ވިދާޅުވި އެވެ.\nމި ބައްދަލުވުމުގައި ހެލްތު މިނިސްޓަރު އަބްދުﷲ އަމީނުވެސް ބައިވެރިވެވަޑައިގެންނެވިއެވެ. މިނިސްޓަރު އަމީން ވިދާޅުވީ ރާއްޖެ އަށް ޗައިނާ އިން ސީދާ ދަތުރުކުރާ ފްލައިޓްތައް ހުއްޓާލުމަށް ފަހު އިތުރަށް ބަލަންޖެހޭ ބެލުމުގެ ތެރެއިން ސްކްރީނިން ވެސް ހަރުދަނާ ކުރުމާއި ދެން ހުރި މަސައްކަތްތައް ވެސް ކުރިއަށް ގެންދާނެ ކަމަށެވެ.\n"މި ހިސާބަށް އައިއިރު، ރާއްޖެ އަށް ދެން ރައްކާތެރި ވުމުގެ ގޮތުން، ރާއްޖޭގެ ހާލަތަށް ބަލާފައި ދެން އެޅެން އޮތް އެންމެ ފުރަތަމަ ހަރުދަނާ ފިޔަވަޅަކީ މިއީ ކަމަށް ވާތީ ސަރުކާރުން މި ނިންމުން ނިންމީ." ޓްރެވަލް އެޑްވައިޒަރީ ނެރުމާއި ގުޅިގެން މިނިސްޓަރު އަމީން ވިދާޅުވިއެވެ.\nރާއްޖޭގައި ކޮރޯނާއަށް ޝައްކުވެގެން ތިން މީހަކު ކ. ފުނަދޫގައި ކަރަންޓީނު ކުރިއެވެ. އެހެންނަމަވެސް ރޭ ހެލްތު މިނިސްޓްރީން ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަމީން ވިދާޅުވެފައި ވަނީ އެ ތިން މީހުންގެ ހާލަތު ކުރިޔަށްވުރެ ރަނގަޅު ކަމަށެވެ. އެ މީހުންގެ ޓެސްޓުތައް ހެދުމަށް ރާއްޖެއިން ބޭރަށް ފޮނުވާފައިވާއިރު ސަރުކާރުން ބުނީ އެ މީހުންގެ ނަތީޖާ ލިބޭނީ މާދަމާ ކަމަށެވެ.


ތުރުކީވިލާތުގެ ސަރުކާރުން ރާއްޖެއަށް ކަނޑައެޅުއްވި އައު ސަފީރު، އެކަމަނާގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އަރުވައިފި - The President's Office\nތުރުކީވިލާތުގެ ސަރުކާރުން ރާއްޖެއަށް ކަނޑައެޅުއްވި އައު ސަފީރު، އެކަމަނާގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އަރުވައިފި\n22 ނޮވެންބަރު 2021، ރިފަރެންސް: 2021-563\nތުރުކީވިލާތުގެ ސަރުކާރުން ދިވެހިރާއްޖެއަށް ކަނޑައެޅުއްވި އައު ސަފީރު، ރަކީބޭ ޑެމެޓް ސާކަރޗިއޮގްލޫ އެކަމަނާގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް އަރުވައިފިއެވެ. މި ރަސްމިއްޔާތު ބާއްވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމި ބައްދަލުކުރެއްވުމުގައި، ރައީސުލްޖުމްހޫރިއްޔާ ވަނީ ތުރުކީވިލާތުން ރާއްޖެއަށް ކަނޑައެޅުއްވި އައު ސަފީރު، އެކަމަނާ ސަފީރުކަމާއި ހަވާލުވެވަޑައިގަތުމާ ގުޅިގެން މަރުޙަބާ ވިދާޅުވެފައެވެ. އަދި މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ވިޔަފާރިއާއި ސަލާމަތީ ކަންކަމާއި، ކައުންޓަރ ޓެރަރިޒަމާއި، ތަޢުލީމާއި، އިންސާނީ ވަޞީލަތްތައް ތަރައްޤީކުރުންފަދަ ކަންކަމާ ގުޅޭގޮތުން ތުރުކީގެ ސަފީރާއެކު މަޝްވަރާކުރައްވާފައެވެ.\nރާއްޖެއާ ތުރުކީވިލާތާ ސިޔާސީ ގުޅުން ޤާއިމުކޮށްފައި ވަނީ 1979 ވަނަ އަހަރުގެ މެއި މަހުގެ 28 ވަނަ ދުވަހުގައެވެ. އަދި މި އަހަރަކީ މި ދެ ޤައުމު ސިޔާސީ ގުޅުން ޤާއިމުކުރިތާ 42 އަހަރު ފުރޭ އަހަރެވެ. މި ދެ ޤައުމުގެ ގާތްގުޅުން ދެމެހެއްޓުމަށް ރާއްޖެއިން ވަރަށް ބޮޑު އަހުމިއްޔަތުކަމެއްދޭކަން ފާހަކުރައްވަމުން ރައީސުލްޖުމްހޫރިއްޔާ ވަނީ ތުރުކީ ސަރުކާރުން ރާއްޖެއަށް ދެއްވަމުން ގެންދަވާ އެއްބާރުލެއްވުމާއި އެހީތެރިކަމަށްޓަކައި އެޤައުމުގެ ސަރުކާރަށް ޝުކުރު އަދާކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ރާއްޖެއާއި ތުރުކީގެ ދެމެދު ވިޔަފާރިއާއި އިންވެސްޓްމަންޓް އިތުރުކުރުމުގެ ޝައުޤުވެރިކަން ފާޅުކުރައްވައި، ތުރުކީގެ ކުންފުނިތަކުން ރާއްޖޭގައި އިންވެސްޓްކުރުމަށް ދައުވަތު ދެއްވާފައެވެ. މީގެ އިތުރުން ފަތުރުވެރިކަމުގެ ދާއިރާއިން ގުޅުންބަދަހިކުރުމާއި ގުޅޭގޮތުން ވެސް ރައީސުލްޖުމްހޫރިއްޔާ ވާހަކަފުޅު ދެއްކެވިއެވެ. މިބައްދަލުކުރެއްވުމުގައި ތުރުކީ ސަފީރު ދެއްކެވި ވާހަކަފުޅުގައި، ރާއްޖޭގައި މިހާރު ޙަރަކާތްތެރިވާ ތުރުކީގެ ކުންފުނިތަކަށް ކުރިމަތިވާ ދަތިތައް ޙައްލުކުރެވޭނެ ގޮތްތަކާ ގުޅޭގޮތުން ވާހަކަފުޅު ދެއްކެވިއެވެ.\nރައީސުލްޖުމްހޫރިއްޔާ ދެއްކެވި ވާހަކަފުޅުގައި ހަރުކަށި ފިކުރާއި، ޓެރަރިޒަމްގެ ޢަމަލުތައް އިތުރުވަމުންދާ ދިއުމަކީ ކަންބޮޑުވާ މައްސަލައެއްކަން ފާހަގަކުރައްވައި މި މައްސަލަތައް ހައްލުކުރުމުގައި މުޅި ބައިނަލްއަޤްވާމީ މުޖުތަމަޢު ގުޅިގެން މަސައްކަތްކުރަންޖެހޭކަން އެމަނިކުފާނު ފާހަގަކުރެއްވިއެވެ. މީގެ އިތުރުން ޓެރަރިޒަމާއި، ކަނޑުފޭރުމާއި، ރޭވިގެން ހިންގާ ޖަރީމާތައް ހުއްޓުވުމުގައި ތުރުކީއާއި އެކުވެރި އެހެން ޤައުމުތަކާއެކު ރާއްޖެއިން އަބަދުވެސް މަސައްކަތްކުރާނެކަމުގެ ޔަޤީންކަން އެމަނިކުފާނު ދެއްވިއެވެ. ތުރުކީވިލާތުގެ ސަފީރުވެސް ވަނީ މި ދާއިރާއިން ގުޅިގެން މަސައްކަތްކުރަމުން ގެންދިއުމުގެ މުހިންމުކަން ފާހަގަކުރައްވާފައެވެ.\nމި ބައްދަލުކުރެއްވުމުގައި ދެ ބޭފުޅުން ވަނީ ތުރުކީގެ ތަޢުލީމާގުޅޭ މުއައްސަސާތައް މެދުވެރިކޮށް ދިވެހިންނަށް ތަމްރީނާއި މަތީ ތަޢުލީމުގެ ފުރުޞަތުތައް އިތުރުކުރުމާ ބެހޭގޮތުން ވެސް މަޝްވަރާކުރައްވާފައެވެ. މީގެ އިތުރުން ރައީސުލްޖުމްހޫރިއްޔާ ވަނީ ދިވެހި ޑިޕްލޮމެޓުންނާއި ސަރުކާރުގެ އިސް ބޭފުޅުން ތަމްރީނު ކުރެއްވުމުގައި ތުރުކީ ސަރުކާރުން ދެއްވަމުން ގެންދަވާ އެއްބާރުލެއްވުމަށްޓަކައި ތުރުކީވިލާތުގެ ސަރުކާރަށް ޝުކުރު އަދާކުރައްވާފައެވެ.\nމި ބައްދަލުކުރެއްވުން ނިންމަވާލައްވަމުން ދެ ބޭފުޅުން ވަނީ އައު ސަފީރުގެ ދައުރުގައި ދެ ޤައުމުގެ ގުޅުން އިތުރަށް ބަދަހިވެ، ކުރިއަރައިދިއުމަށް އެދިވަޑައިގަންނަވާފައެވެ.


Hulhudhoo in ithuru 10 meehaku covid ah positive vejje - AO News\nއައްޑޫ ސިޓީ ހުޅުދޫއިން އިތުރު 10 މީހަކު ކޮވިޑް19 އަށް ޕޮޒިޓިވްވެއްޖެއެވެ.\nއައްޑޫ ސިޓީ ހުޅުދޫ މީދޫ އިން ކޮވިޑަށް ޕޮޒިޓިވްވި މީހުންގެ ޖުމްލަ އަދަދު ފަންސާހަށްވުރެ މައްޗަށް އަރާފައިވާއިރު އޭގެ ތެރޭގައި ހިމެނެނީ ހުޅުދޫ އިން ޕޮޒިޓިވްވި 49 މީހުންނާއި މީދޫއިން ޕޮޒިޓިވްވި ނުވަ މީހުންނެވެ.\nއައްޑޫ ސިޓީ ހުޅުދޫ މީދޫ އިން މިދިޔަ އެޕްރީލް މަހުގެ 28 ވަނަ ދުވަހު ބަޔަކު ކޮވިޑް19 އަށް ޕޮޒިޓިވްވުމާއި ގުޅިގެން ނެގި ރެންޑަމް ސާމްޕަލްތަކެއްވެސް ވަނީ ޕޮޒިޓިވްވެފައެވެ. އަދި އެ ދެ އަވަށުގައި ކޮމިއުނިޓީ ސްޕްރެޑެއް އޮތް އިރު، ރަށަށް އަރާ ފޭބުން ވަނީ މަނާކޮށްފައެވެ.\nމީގެ އިތުރުން އައްޑޫ ސިޓީގެ އެހެން އަވަށްތަކުންވެސް ބަޔަކު ކޮވިޑް19 އަށް ޕޮޒިޓިވްވެފައިވާއިރު އޭގެ ތެެރޭގައި ހިމެނެނީ ފޭދޫއިން ޕޮޒިޓިވްވި ހަ މީހުންނައި ހިތަދޫއިން ޕޮޒިޓިވްވި 26 މީހުންގެ އިތުރުން ބަންދުކޮށްފައިވާ ރިސޯޓަކުން ޕޮޒިޓިވްވި އެކަކެވެ. އައްޑޫ ސިޓީގެ ކޮވިޑް19 ގެ އެކްޓިވް ކޭސްތަކުގެ އަދަދު 82ކަށް އަރާފައިވާއިރު ހޮސްޕިޓަލުގައި އެޑްމިޓްކޮށްގެން އެކަކަށް އަންނަނީ ފަރުވާ ދެމުންނެވެ. އައްޑޫ ސިޓީއިން މިހާތަނަށް މަލި ޖެހުނު މީހުންގެ ތެރެއިން ބަލިން ފަސޭހަވެފައިވަނީ އެންމެ މީހެކެވެ.\nހިތަދޫހުޅުދޫކޮވިޑް ރާއްޖޭގެ ހާލަތުއައްޑޫ ސިޓީމީދޫ\nކޮވިޑް19: ދަރިފުޅު ވިހެއިތާ 14 ދުވަސް ފަހުން މަންމަ ނިޔާވެއްޖެ\nކޮވިޑް19: މިއަދުގެ ދެވަނަ މަރު\nކޮވިޑް19: ހުޅުދޫ މީދޫން އެންމެ ފަހުންނެގި ހުރިހާ ރެންޑަމް ސާމްޕަލެއް ނެގެޓިވް


މަންޝާ (ތޭވީސްވަނަ ބައި) | Esfiya - Dhivehi Vaahaka Site\n“މަންޝާ ގައި އިނގިލި ކުރިއަސް ނިޖައްސާހެތި… އަޑު އިވިގެއި… މަމީ ނިބެއި މީހަކާކަން ދައްކަލާށުން…” (މަންޝާ ގައިގަ އިނގިލި ކުރިވެސް ޖައްސާނުލާތި… އަޑު އިވިއްޖެތަ.. އަހަރެންނަކީ ނުބައި މީހެއްކަން ދައްކާލާނަން…) ޒިބާން ރުޅިގަނޑު ދިޔައީ ގަދަވަމުންނެވެ. ޒިބާންގެ ހަޅޭކުގެ އަޑާއި އެކީ ވިދާޅުމަށްފަހު ގުގުރާލިއެވެ.\nދެން ހުރި މަޚްލޫގު ބަރު އަޑުން ހޭންފެށިއެވެ. “ތަކަށް ނިއެނގެއި… އިންސާނުންނަކީ ހައުދަހައި މަކަރޮވެރި ބާކީންނޭ… ތައް އަދިފަހުން ވިސްނޭހެއް” (ކަލެއަކަށް ނޭނގޭތަ؟.. އިންސާނުންނަކީ ހާދަ މަކަރުވެރި ބައެކޭ… ކަލެއަށް އަދި ފަހުން ވިސްނޭނެ…)\nއެބުނި އެއްޗަކާއި ދެތެރޭ ޒިބާން ވިސްނާލަން ހުއްޓާ އޭނާ އެތަނުން ގެއްލުނެވެ. އަދި އެ ނަގޫރޯޅީ މަޑުވެއްޖެއެވެ. ޒިބާން އަވަސްވެގަތީ މަންޝާ ހުރި ތަނެއް ހޯދާށެވެ. އިތުރު ހާނިއްކައެއް މަންޝާއަށް ދީފާނެތީއެވެ.\nއަޒީމާ އެކު ގެއަށް އައިސް ވަނުމަށްފަހު މަންޝާ އަވަސް ވެގަތީ އޭނާގެ ދަބަސް ތައްޔާރު ކުރާށެވެ. ބޭނުންވާނެ މުހިއްމު އެއްވެސް އެއްޗެއް ނުގަނެ ހުރިތޯ ޗެކްކުރާށެވެ. އަލަމާރި މަތީގައިވާ ލަގެޖް ނަގައި އޭގައިހުރި ހިރަފުސްތައް ފޮޅާލީ ބެލްކަންޏަަށް ނެރުމަށްފަހުގައެވެ. ލަގެޖް ރީތިކޮށްލުމަށްފަހު އަލަމާރި ތެރެއިން ބައެއް ސާމާނުތައް ނެގިއެވެ. މަންޝާ ގެންްގުޅޭ ގިނަ އަންނައުނުތައް ޕެކްކުރާތަން ފެނުމުން އަޒީމް ހުރީ ހައިރާން ވެފައެވެ.\n“މަންޝާ ތިއުޅެނީ ރަށަށް އެއްކޮށް ބަދަލުވާންތަ؟… ހާދަ އެއްޗެއް ތި ގެންދަނީ…” އަޒީމް ސުވާލުކޮށްލީ ފާޚާނާއިން ނުކުމެ ގޭތެރޭގައިލާ ޝޯޓް ބުރި މަހާލަމުންނެވެ.\n“މީ މަން ނުލާ ހެދުންތަކެއް… ރަަށުގަ އުޅޭނެ މި ލެވޭނެ ކުދިން…. އެއްލާލުމަށްވުރެއް އެކުދިންނަށް ދިނަސް މާ ރަނގަޅުވާނެ… މަންއަށް ބާރުވެގެން މި ހެދުންތައް ނުލެވިފަ މިހުރީ… އަނެއްކޮޅުން ނުލާހިކު އާ ވާނެ…” މަންޝާ ވާހަކަ ދެއްކީ ދެބަރިއަކަށް ހެދުންތައް ވަކި ކުރަމުންނެވެ.\nމަންޝާ ކުރަމުން ދިޔަ މަސައްކަތަށް ބަލަން ހުރުމަށްފަހު އަޒީމް ކޮޓަރިން ނުކުތުމަށް ހިނގައިގަތީ ކާން ހަދައި ދިނުމަށް އެދެމުންނެވެ. ކޮޓަރިން ބޭރަށް ނުކުމެ ނުކުމެ ހުރި އަޒީމާ ދިމާއަށް މަންޝާ ބަލާލިވަގުތު ދެލޯ މުދުނަށް އެރިއެވެ. ހިނދުކޮޅަކަށް މަންްޝާގެ ހަރަކާތް ހުއްޓުނެވެ. އަޒީމްގެ ބުރަކަށީގައި ކުރެހިފައިވާ ވަކިތަކުގެ ރަތް ނިޝާންތަކެވެ. މަންޝާއަށް އޭނާގެ އިނގިލީގެ ނިޔަފަތިތަކަށް ބަލާލެވުނެވެ. މަންޝާގެ ނިޔަފައްޗަކީ އަބަދުވެސް ވަކި ނޭޅޭ ވަަރަށް ކުރުކޮށް ކަނޑާފަ ހުންނަ ނިޔަފައްޗެވެ. މަަންޝާގެ ހިތުގައި އެތައް ސުވާލެއް ފެންމަތިވިއެވެ.\nޝައްކުގެ ނަޒަރަކުން އަޒީމާ ދިމާއަށް ބެލެމުން ދެވުނެވެ. ނަމަވެސް އެކަަން މަންޝާގެ ހިތެއް ގަބޫލެއް ނުކުރެއެވެ. އެކަންތައް ޔަގީން ކުރަން ބޭނުންވިއެވެ. މަންޝާ ކުރަން ހުރި މަސައްކަތް ބެހެއްޓުމަށްފަހު ކޮޓަރިން ނުކުމެގެން ދިޔައީ އަޒީމަށް ކާން ހަދާށެވެ. މޭޒުމައްޗަށް ކާން ހެދުމުން އަޒީމް ކާން އައެވެ.\n“މަން ނުކާނަންތަ؟…” އަޒީމަށް އެކަނި ކާން ހަދާފަ ހުރިތަން ފެނުމުން އޭނާ ސުވާލުކޮށްލިއެވެ.\nޑައިނަމޯއިން ސަބްމެރިންް ކައިގެން ހުރީމަ އަދި ބަނޑުހައި ނުވާ ވާހަކަ މަންޝާ ބުންޏެވެ. އަޒީމަށް ޖޫސްތައްޓެއް ގިރައިދޭން ހުރި މަންޝާ ވަގުވަގަށް އަޒީމްގެ ހަށިގަނޑަށް ބަލަމުން ދިޔައެވެ. އަޒީމްގެ ކަންފަތް ދޮށުގައި ރަތްވެފައިހުރި ދެ ތަނެއް ފެނުނެވެ. ގިރަގިރާ ހުރި ޖޫސްތަށި އެވަގުތު ބަނޑުން ނުވީ ކިރިޔާ އެވެ.\n“ކިިނެއްވީ މަން؟… ” މަންޝާ ތެޅިގެންތަން ފެނިފައި އަޒީމް ސުވާލުކުރީ އަނގަފުރާ ބަތް ބަހައްޓައިގެން ހުރެއެވެ.\nކަމެއް ނުވެއޭ ބުނުމަށްފަހު މަންޝާ ގޮސްވަނީ ކޮޓަރިއަށެވެ. މަންޝާގެ ހިތަށް އުނދަަގޫވިއެވެ. އަޒީމާ އެހެން އަންހެނަކު ގާތްވުމަށް މަންޝާގެ ހިތެއް ނޭދެއެވެ. އަޒީމް ސިއްރު ގުޅުމެއް ހިންގަނީ ހެއްޔެވެ. މަންޝާ ހިތުގައި ޖެހުނެވެ. ނަމަވެސް އެވާހަކަ ދައްކަން ބޭނުމެއް ނުވިއެވެ.\nދެލޮލުން ފައިބަމުން ދިޔަ ކަރުނަތައް ހިފަހައްޓަން މަސައްކަތް ކުރަމުން ދިޔަ މަންޝާއަށް ކަމެއް ހަނދާންވި ކަހަލައެވެ. އަޒީމް ބޭވަފާތެރިވުމުން އެކަމާ މަންޝާ ގާތަށް ރުޅިއަންނަ ގޮތް ވިއެވެ. އެވަގުތު މަންޝާއަށް ވެވިފައިވާ ބޭވަފާތެރިކަން ހިތަށް ވަނުމުން އެކަމާއި ކަންބޮޑުވިއެވެ. އަޒީމްދެކެ ރުޅިއައުމުގެ ހައްޤެއް މަންޝާގެ ކިބަޔަކު ނެތެވެ.\nއެނދުމަތީ އޮތް އަޒީމްގެ ފޯނު ރިންގްވީ އެވަގުތެވެ. މަންޝާ ބަލާލިއެވެ. މަންޝާގެ އަންނައުނު ތަކުތެރޭގައިވާ ފޯނު ނެގިއެވެ. އެ ނަންބަރަކީ ފޯނަށް ސޭވްކޮށްފައިވާ ނަންބަރެއް ނޫނެވެ. ފޯނު ނަގާ މަންޝާގެ ކަންފަތުގައި ޖައްސާލިއެވެ. ބަހެއް ނުބުނެ ހުރީ މަންޝާގެ ރުއިން ކޮންޓްރޯލް ކުރާށެވެ.\n“އަންގާސް ނިލައި ދީ ގެއީ… މިރެއިއަސް މިކެޑަށް އޭއްވީނު… ވަރަށް ލޯބިވެއި… އަޒީމާ ނިލައި ނިވޭނޑުވޭހެއް… ތޭމި ހިތުގެ ވިންދަކީ… އައި މިސްޔޫ…. (އަންގާވެސް ނުލާދޯ ދިއައީ… މިރޭވެސް މިކޮޅަށް އަންނަންވީނުން… އަޒީމާ ނުލާ ނޫޅެވޭނެ… ތީ މި ހިތުގެ ވިންދަކީ… އައި މިސްޔޫ…)\nމަންޝާގެ އަތުން ފޯނު ދޫވިއެވެ. ފޯނު ވެއްޓުނީ އެނދު މައްޗަށެވެ. ފޮނު ދޫވިކަން އެނގުމުން އަވަހަށް ފޯނު ނެގިއެވެ. މަންޝާ ހުރީ ޝޮކެއްގައެވެ. މަންޝާ އަވަސް އަވަހަށް އެފޯނު ކޯލު ކަނޑާލިއެވެ. ބަހެއް ބުނަން ބޭނުންވިޔަސް ބަހެއް ބުނެވޭ ގޮތެއް ނުވިއެވެ. މަންޝާވެސް މިވަނީ އަޒީމަށް ބޭވަފާތެރި ވެފައެވެ. ހިތް ކުދިކުދި ވެފައިވާ ހާލުގައި މަންޝާ އެފޯނާ ދިމާއަށް ބަލަން ހުއްޓެވެ. އެކޮޅުން ދެއްކި ވާހަކަ ފުރިހަމައަށް ދޭހަ ނުވިއަސް އެއީ އަޒީމާ ގުޅުން ބާއްވާ އަންހެން ކުއްޖާކަން އޭނާއަށް ކަށަވަރެވެ. އެ އަންހެން ކުއްޖާ ބުނި ލަފްޒުތައް ސިކުނޑީގައި ހަރުލާފައި ހުރިއެވެ.\n“އައި މިސްޔޫ…. އައި މިސްޔޫ…. އައި މިސްޔޫ….” މަންޝާ ރުޅިއަންނަ ގޮތް ވިއެވެ. އެހެންކަމުން އެވަގުތު މަންޝާގެ ފޯނު ހޯދަން ފެށިއެވެ. ރުޅި އައިސްފައި ހުރުމުން ފޯނު ވީތަނެއްވެސް ނޭނގުނެވެ. އެއްލި ކަޅިން ރީތިވާ މޭޒުމަތީގައި އޮތް ފޯނު ފެނުމުން އަވަހަށް ފޯނު ނަގާ އެއަަންހެން ކުއްޖާ ކީ ބަސްތައް ހަނދާން ހުރި ގޮތަކަށް މެސެޖެއްގައި ލިޔެލިއެވެ. އަދި އެ މެސެޖް ސޭވްކޮށްލިއެވެ.\nމަންޝާއަށް ސިހުމެއް ލިބުނީ އަނެއްކާވެސް އަޒީމްގެ ފޯނު ރިންގް ވުމުންނެވެ. ހަމަ އެ ނަަންބަރެވެ. މަންްޝާ ފޯނު ހިފައިގެން ގޮސް މޭޒުދޮށުގައި ކާން އިން އަޒީމްގެ އަތަށް ދިއްކޮށްލިއެވެ. ފޯނުގައި ހިފަމުން ކާކުހޭ އަޒީމް އަހާލީ ނިތަށް ރޫ ގިނަކޮށްލަމުންނެވެ. ނޭނގޭ ބުނާ ފަދައަކުން މަންޝާ ދެކޮނޑު އަރުވާލަމުން ގޮސް ހުއްޓުނީ ސިންކުގައި ހުރި ތަށިތައް ނަގާށެވެ. އަޒީމް ފޯނު ނަގާ ކަންފަތުގައި ޖަހާލިއެވެ. މަންޝާ ހުރީ އަޒީމްގެ މޫނަށް ބަލާށެވެ. މި ފޯނުކޯލާ އަޒީމްއާ ހުރި ގުޅުން ފަހުމްކުރަން ބޭނުންވެފައެވެ.\nއެކޮޅުން ވާހަކަ ދެއްކުމުން އަޒީމްގެ މޫނުމަތީ ކުލަވަރު އެކީ ބަދަލުވެގެން ދިޔައެވެ. ހިނިތުންވަމުން އަޒީމް ހޫންއޭ އަޅުވާލިއެވެ. އަދި ސިންކު ދަށަށްގޮސް މަންޝާއާ ކައިރިވެލަމުން އިސްކުރުދަށަށް އަތްދިއްކޮށްލީ އަތް ދޮވެލާށެވެ. އައިސްއަލަމާރި ތެރެއިން ފެންފުޅިއެއް ނަގައިގެން ކޮޓަރިއަށް ދިޔައީވެސް އެފޯނުގައި ހުރެއެވެ. މޭޒުމަތީ ހުރި ތަށިތައް ނެގި އިރު މަންޝާއަށް ހުރީ ރޮވިފައެވެ. އަޒީމަށް އެއަންހެން ކުއްޖާ ހާއްސަވެފައިވާ މިންވަރު އޭނާގެ މޫނުމަތިން މޭރުވުމުންނެވެ. މަންޝާއަށް މިހެން މި ދިމާވީ އޭނާއަށް އުޅެވުނު ގޮތުންނޭ އޭނާގެ ހިތަށް އެރިއެވެ.\nކޮޓަރިއަށް މަންޝާ ދިޔައިރު އަޒީމް ހުރީ ބެލްކަނީގައި ފޯނުން ވާހަކަ ދައްކާށެވެ. ކޮޓަރިއަށް މަންޝާ ވަނުމާއި އެކު އަޒީމް ބެލްކަނީގެ ދޮރު ކަހާލިއެވެ. ހިނިތުންވަމުން އަޒީމް ވާހަކަ ދައްކަމުން ދިޔައިރު އެދެމެދުގައިވާ ގާތްކަން މަންޝާއަށް އިހްސާސްވިއެވެ. މަންޝާއާ އަޒީމްގެ ކައިވެނީގެ ގޮށްމޮހެވެން އުޅޭކަމުގެ ސިގްނަލް އަޅަން ފެށިއެވެ. ބެލްކަނިތެރޭ ހުރެ ކޮޓަރިއަށް ވަންނަމުން އަޒީމް ވާހަކަ ދެއްކީ މަންޝާ އާއެވެ.\n“މަން… ދެންމެ ފޯނު ނެގިންތަ؟…” އެނދުގައި އިށީނދެގެން އިން މަންޝާއަށް ސިހުމެއް ލިބުނެވެ. އަވަހަށް ވިސްނާލީ ދޭނެ ޖަވާބަކާއި ދޭތެރޭއެވެ.\n“އާން… ފޯނު ނެގިން.. އެކަމު އެކޮޅުން ދެއްކި ވާހަކައެއް ނީވޭ… އެހެންވެ ފޯނު ކަނޑާލީ… ކިހިނެއްވީ؟…” މަންޝާއަށް އެ އަންހެން ކުއްޖާގެ އަޑު ނީވޭ ކަމަށް ހެދިއެވެ.\n“އެގުޅީ ރިޒްވީއޭ…. ރޭގަ ވިއްސާރަކަމުން އެކޮޅުގަ ކުރަން ޖެހޭ މަސައްކަތްތައް އެއްކޮށް ނުނިންމުނު.. އެހެންވެ އަހަރެން މިދަނީ ހުޅުމާލެއަށް ދާން… އޭނަ ބުނި ރަނގަޅު އަގެއް މަސައްކަތައް ކިޔާށޯ… ދަބަހަށް ޔުނީފޯމެއް ލާބަލަ.. އޭރުން މާދަމާ ވަޒީފާއަށް ދާނީ އެކޮޅުން…” އަޒީމް އެހެންބުނަމުން ގޮސް އަލަމާރި ތެރެއިން ޓީޝާޓެއް ގަޔަށް މަހާލިއެވެ. އަދި މޫނު ބަލާ ލޯގަނޑު ކައިރީ ހުރެ ބޮލުގައި ހެއަރ-ޖެލްކޮޅެއް ލަމުން އިސްތަށިގަނޑު ރީތިކޮށްލިއެވެ.\nމަންޝާ އިނީ ހަތަރު އުދަރެސް ފެނުޖެހިފައެވެ. އަޒީމް އެހާ ފަސޭހައިން ބޮޑު ދޮގެއް އެ ހެދީ ކިހިނެއް ހެއްޔެވެ. މަންޝާއަށް ޔަގީނެވެ. އެގުޅީ އެއަންހެން ކުއްޖާއެވެ. މަންޝާ ބުނާ އެއްޗެއް ބަލާފައި އަޒީމްގެ ޖަވާބު ބަދަލު ކޮށްލީއެވެ. އަޒީމްގެ ދަބަހަށް ޔުނީފޯރމް ލުމަށްފަހު އަޒީމަށް ހަވާލުކުރި މަންޝާ ހުރީ ބަޑިފަޅައިގެންދާން ކައިރިވެފައެވެ. މަންޝާގެ މޫނަށް ނުބަލާ، އަޒީމްގެ ބޮޑީސްޕްރޭ ފުޅިއާ ރީތިވާން ގެންގުޅޭ ބައެއް ސާމަނުތައް ދަބަހަށް ލިއެވެ.\nގެއިން ނުކުންނަން އަޒީމް ހިނގައިގަތް އިރު މަންޝާއާ ދިމާއަށް ބަލައިވެސް ނުލައެވެ. ދޮރުން ބޭރަށް އަޒީމް ނުކުތުމުން މަންޝާ ގޮވާލިއެވެ. އަޒީމަށް މަންޝާ އެއީ އެތާހުރި މީހެއްކަން ރޭކާނުލީމައެވެ. މަންޝާއާ ދިމާއަށް ބަލަން ހުރުމަށްފަހު އެތެރެއަށް ވަދެ މަންޝާގެ ގައިގާ އަޒީމް ބައްދާލިއެވެ. އަދި މަންޝާގެ ނިތްކުރިއަށް ބޮސްދިނުމަށްފަހު އަޒީމް ގެއިން ނުކުމެގެން ދިޔައީއެވެ. އަޒީމަށް އައިސްފައިވާ ބޮޑު ބަދަލު ފެނި މަންޝާ އެކަމާ ހިތާމަ ކުރިއެވެ. ނަމަވެސް ޝަކުވާއެއް ކުރަން މަންޝާ ފަސް ޖެހުނީ އޭނާއަށް ކުރެވިފައިވާ ކުށްް ސިފަވުމުންނެވެ. ކުށްވެރިއަކީ އަޒީމް އެކަންޏެއް ނޫނެވެ. ދޮރު ތަޅުލުމަށްފަހު ކޮޓަރިއަށް މަންޝާ ވަނީ ރޮމުންނެވެ.\nސޯފާގައި އިށީނދެގެން އިން މީރާގެ އަތަށް ފޯނުލައިގެން އިނީ އޭނާގެ ކޮއްކޮއަށް ގުޅޭތޯ ބަލަބަލައެވެ. ޓީވީން ދައްކަމުން ދިޔަ ޕްރޮގްރާމަށް ގެއްލިފައި އިން މީރާއަށް ސިހުމެއް ލިބުނީ އަތުގައި އޮތް ފޯނު ވައިބްރޭޓް ވާން ފެށުމުންނެވެ. ފޯނަށް މީރާ ބަލާލީ އެއީ އޭނާގެ ކޮއްކޮގެ ކޯލެއް ކަމަށް ހީކުރެވުމުންވެ. ނަމަވެސް އެއީ މަންޝާގެ މެސެޖެކެވެ. މެސެޖް ހުޅުވާލުމަށްފަހު މީރާ އެ މެސެޖް ކިޔަން މަސައްކަތް ކުރިއެވެ. ނަމަވެސް މީރާއަށް މެސެޖްގެ ކުރީބައި ދޭހައެއް ނުވިއެވެ. މެސެޖްގެ ފަހަތުގައި ލިޔެފައިވާ ލިޔުންކޮޅު އޭނާ ކިޔާލިއެވެ. އަދި އެއަށްފަހު ސޯފާއިން ތެދުވެގެން ކޮޓަރިއާ ދިމާއަށް ދިޔައީ ރިޔާޒް ހޯދާށެވެ.\nކޮޓަރީގެ ދޮރު ހުޅުވާލަމުން ރިޔާޒަށް މީރާ ގޮވާލިއެވެ. އެނދުގައި އޮށޯވެގެން އޮތް ރިޔާޒް މީރާއާ ދިމާއަށް އެނބުރެމުން އޭނާ ހިނިތުންވެލިއެވެ. ކިހިނެއްވީތޯ ސުވާލު ކުރުމުން މީރާ އޭނާގެ ފޯނު ދިއްކޮށްލަމުން އެ މެސެޖްގައި ލިޔެފައިވާ އެއްޗެއް ކިޔައި ދީބަލާށޭ ބުންޏެވެ.\nދެލޯ ހަނިކޮށްގެން ހުރެ އެ ލިޔުންކޮޅު ކިޔާލިއެވެ. ރިޔާޒްގެ ތުންފަތާ ކުޅެލީ ލާނެއް ހިނިތުންވުމެކެވެ. ރިޔާޒްގެ މޫނު މައްޗަށް ޖައްސަމުން ދިޔަ ވައްތަރު ފެނިފައި މީރާއަށް ހެވުނެވެ. އަދި ކިހިނެއްތޯ ވީ ސުވާލު ކޮށްލިއެވެ.\n“ބަލާބަލަ މަންޝާ ރަނގަޅުކަން… ޔަގީނޭ އޭނާ އެ މަސައްކަތް ކުރަނީ އަޒީމަށް އައްޑޫ ބަހުން މެސެޖް ކުރަންކަން… އެކަމަކު މިއޮތީ ރޯ ނުބައިކޮށް…” ރިޔާޒް އެމެސެޖްގެ ކުށްތަންތަން ރަނގަޅު ކުރުމަށްފަހު އޭގެ މާނައާއެކީ ލިޔެދިނުމަށްފަހު މަންޝާއަށް ފޮނުވާލިއެވެ. ރިޔާޒް މެސެޖްކޮށް ނިމުމުން މީރާ އެ މެސެޖް ކިޔާލިއެވެ.\n“އާން ވަރަށް ސްވީޓް…..ރިޔާ އަަހަރެންވެސް ބޭނުން އައްޑޫބަސް ދަސްކުރަން…” ތުންގަނޑު ދަމައިގެން ހުރެ މީރާ އެހެން ބުނެލީ ޅަ ގޮތަކަށެވެ. ރިޔާޒް މީރާ ގާތު އެނދުގައި އިށީނުމަށް އެދުނެވެ.\nއެނދުގައި އިށީންނަމުން މީރާ ވާހަކަ ދެއްކިއެވެ. “ރިޔާ…. އަހަރެން ކޮއްކޮއަށް ނުގުޅިގެން މިއުޅެނީ… ޕްރެގް ވާހަކަ ބުނަންވެގެން… ރިޔާޒް ވެސް ޓްރައި ކޮށްބަލަ… މަންމަ ކައިރީ ބުނެފިން،… ވަރަށް އުފަލުން ހުރީ… އެކަމު އަހަރެން ބުނިން މަންމަ ކައިރީ މާޝާ ކައިރީ ނުބުނައްޗޭ.. އަހަރެންނޭ ބުނާނީ…. މާޝާގެ ފޯނަށް ގުޅެތޯ ބަލާ… ގުޅިއްޖިއްޔާ ގޮވާލާ…” މީރާ ކޮޓަރިން ނުކުތީ ޓީވީން ދައްކަމުންދާ ޕްރޮގްރާމް ބަލާށެވެ.\nޒަފްރީން އޮތީ ކުޑަ އެނދުގައި ނިދާފައެވެ. ޒުހާ އޮތީ ޒައިކާއެކު އޭނާގެ އެނދުގައި އޮށޯވެގެންނެވެ. ޒައިކަށް ވާހަކައެއް ކިޔައިދޭށެވެ. ފޮތުން ވާހަކަ ކިޔައިދެމުން ދިޔައިރު ޒައިކް އޮތީ މަންމަގެ އަތްމަތީ އޮށޯވެގެން ފޮތުގައި ކުރަހާފައިވާ މަންޒަރުތަކަށް ބަލާށެވެ. އެއީ ކޮންމެ ރެއެއްގެވެސް އާދައެވެ. ޒައިކް ނިދުމުގެ ކުރިން ވާހަކައެއް ކިޔައިދޭން ޖެހޭނެއެވެ. ޒައިކްއަކީ ވާހަކައަށް ލޯބިކުރާ ކުއްޖެކެވެ.\nވާހަކަ ކިޔައި ނިމުމާއި އެކީ ޒުހާ އަހާލިއެވެ. “އަދި ވާހަކައެއް ކިޔައިދެންތަ؟… މިފަހަރު ކިޔައިދޭނީ ލިޓްލް ރެޑް ރައިޑިންގް ހުޑްގެ ވާހަކަ….”\nޒުހާގެ ބަހަށް ޒައިކްގެ ފަރާތުން އެއްވެސް ޖަވާބެއް ނުލިބުނެވެ. އެހެންކަމުން މަޑުމަޑުން ބޯ ހިއްލާލާ އެސޮރާ ދިމާލަށް ޒުހާ ބަލާލިއެވެ. ޒައިކަށް އޮތީ ނިދިފައެވެ. ހިނިތުންވަމުން ޒައިކްގެ ނިތްކުރިއަށް ޒުހާ ބޮސްދިނެވެ. އަދި ޒައިކްގެ ބޯދަށުން ޒުހާގެ އަތް މަޑުމަޑުން ދަމައިގަތެވެ. އެސޮރުގެ މަގަތުން ބާލީހެއް ޖައްސާލުމަށްފަހު އެނދުމަތިން ތެދުވެ ޒުހާ މޯޅިއަކަށް ދެމިލިއެވެ. ހަމައެވަގުތު ފޯނުގެ ރިންގް ޓޯން އަޑުން ކޮޓަރީގެ ހަމަހިމޭންކަން ކަނޑުވާލިއެވެ. ޒުހާ ތެޅިގަތީ އަވަހަށް ފޯނު ނަގާ އޭގެ ރިންގް ކަނޑާ ލެވޭތޯއެވެ. ދެކުދިން ކުރެއް ކުއްޖަކު ހޭލަފާނެތީއެވެ.\n“ހަލޯ…” ކަންފަތުގައި ފޯނު ޖަހަމުން ޒުހާ ވާހަކަ ދެއްކީ ވަރަށް މަޑުމަޑުންނެވެ. އެއް އަތުން ޒަފްރީންގެ ކުޑަ އެނދުން ހެއްލާލަމުންނެވެ. ކުޑަކޮށް ލޯ ހުޅުވިފައިވާ އެ ތުއްތު ކުއްޖާ ޒުހާ ލައްވާލި ނާނާގެ އަޑަށް މަޑުމަޑުން ލޯ މަރާލިއެވެ.\n“ޒުހާ… މަން… މަންއަށް ހީވަނީ އަޒީމް ވަގު ބިޓެއް ގެންގުޅެނީހެން…” މަންޝާ ފޯނުގައި ހުރެ ވާހަކަ ދެއްކީ ރޮމުންނެވެ. މަންޝާގެ އަޑު ބަދަލުވެފައި ހުރިކަން ޒުހާއަށް ނަގައިގަނެވުނެވެ. ޒުހާއަށް އެ ލިބުނު މެސެޖުން ހިނދުކޮޅަކަށް ބަސްހުއްޓުނެވެ.\n“ކީކޭ… ރޮނީތަ؟ ކިހިނެއް ވީ ކަމެއްތީ؟… ކޮން އިރަކު އެނގުނީ…” ޒުހާ ދެލޯ ބޮޑުވެގެން ދިޔައެވެ. އަޒީމް އެފަދަ ކަމެއް ކޮށްފާނެކަން ޒުހާއަށް ގަބޫލެއް ނުކުރެވުނެވެ. ނަމަވެސް މީހުން ބަދަލުވެދާނެކަން އޭނާ ގަބޫލުކުރެއެވެ. މަންޝާ ކަން ހިނގާ ދިޔަ ގޮތް ތަފްސީލްކޮށް ކިޔައިދިނެވެ. އެ އަންހެން ކުއްޖާ ވާހަކަ ދެއްކީ އައްޑޫ ބަހުންކަމާއި، އޭނާ ކީ ހުރިހާ އެއްޗެއްގެ މާނަ މީރާ މެދުވެރިކޮށް ހޯދިގޮތްވެސް ކިޔައިދިނެވެ. ވާހަކަ އަޑުއަހަންހުރި ޒުހާ ހުރީ މަންޝާއަށް އެހީތެރިވެދޭން ބޭނުންވެފައެވެ.\n“އަހަރެން ނަވާފް ކައިރީ ބުނަންތަ؟.. ނަވާފަށް އޭނާއަށް ވިސްނައި ދެވޭނެދޯ…” ޒުހާ ބޭނުންވީ މަންޝާއަށް އެކަމުގެ ހައްލެއް ހޯދައިދޭށެވެ. ނަމަވެސް މަންޝާ އެގޮތަށް ކަންކުރަން ބޭނުންނުވާ ކަމަށް ބުންޏެވެ. އެތައް އާދޭހަކާ ވާހަކަތަކެއް ދެއްކަމުން ޒުހާ ދިޔައީ އެ ދެމަފިރިންގެ ގުޅުން ރަނގަޅު ކުރާނެ ގޮތްތައް ކިޔައިދެމުންނެވެ. މަންޝާއަކަށް އިތުރަކަށް ކެތެއް ނުކުރެވުނެވެ. އޭނާގެ އެންމެ ގާތް އެކުވެރިޔާއަށްް ސިއްރުން ކުރި ކަންތައް ކިޔައިދިނެވެ. ޒިބާންއާ އެކީ ހިންގުނު ލޯބީގެ ކުޅިގަނޑު ކިޔައިދިނެވެ. މަންޝާގެ ހިތުގައި ޒިބާނަށް ހާއްސަ މަގާމެއް ދެވިފައިވާ ވާހަކަވެސް ކިޔައިދިނެވެ. ނަމަވެސް މަންޝާ އިތުރަށް އެ ގުޅުން ކުރިޔަށް ނުގެންދަން އަޒުމް ކަނޑައެޅި ވާހަކަ ވެސް ބުނެދިނެވެ.\nޒުހާ ހުރީ ބުނާނެ އެއްޗެއް ނޭނގިފައެވެ. އަޒީމް އެކަނި ކުށްވެރި ކުރެވޭކަށްވެސް ނެތެވެ. މަންޝާ އެވަނީ މާބޮޑު ގޯހެއް ހަދާފައެވެ. ފިރިމީހާއަށް އޮޅުވާލާ ޒިބާނާއެކު ޒިނޭގެ ގުޅުން ހިންގާފައެވެ. ޒުހާ ވަރަށް ނަސޭހަތް ދިނެވެ. އެފަދަ ގޮތަކަށް ނޫޅޭށޭ ބުނެ ހިތްވަރު ކުރަން ނަސޭހަތް ދިނެވެ. އަދި އަމިއްލައަށް ކުރެވިފައިވާ ކުށުގެ ވާހަކަ ފިރިމީހާއަށް ކިޔައިދިނުމަށް ނަސޭހަތްތެރި ވިއެވެ. އެއަށްފަހު ތައުބާވުމަށްވެސް ޒުހާ އެދުނެވެ.\nމަންޝާއަށް އެކަމާ ކުރިމަތިލާން ނުކެރޭނެކަމާއި އަދި ފަހުން އަޒީމް ގާތު އެވާހަކަ ބުނަން މަޑުކުރަން އޭނަ ބޭނުންވާ ކަމަށް ބުންޏެވެ. ފޯނު ކަނޑާލުމަށްފަހު ޒުހާއަށް ހިނދުކޮޅަކަށް ގަބުއަރާފައި ހުރެވުނެވެ. މަންޝާ އެ ފިރިހެން ކުއްޖާގެ ވާހަކަ ދެއްކި ހިސާބުންވެސް ކަމެއް ހިނގާފާނެކަމުގެ ބިރު ޒުހާގެ ހިތުގައި އަށަގެންފައިވިއެވެ. އެންމެފަހުން މަންޝާމެން ގެއަށް ޒުހާ ދިޔަފަހުން އަދި މަންޝާއާ ބައްދަލެއް ނުވެއެވެ. ޒުހާއަށްވެސް ޚަބަރެއް ބަލައި ނުލެވުނީ އޭނާ އުޅެން ޖެހޭލެއް ބުރަ ކަމުންނެވެ. އެހެންކަމެއް ހަނދާންވާ ވަރެއްވެސް ނޫނެވެ. އެކުވެރިޔާގެ ހަޔާތުގައި ކުރިމަތިލަމުންދާ ގޮންޖެހުންތަކުން ޒުހާގެ ހިތުގައި ހަމްދަރުދީ އުފެދުނެވެ. ހިތާ ހިތުން މަންޝާއަށް ރަނގަޅު ގޮތެއް މެދުވެރިކޮށް ދެއްވުމަށް އެދި ދުޢާ ކުރެވުނެވެ.\nބެލްކަނީގެ ބިއްލޫރިގަނޑު ކައިރިން ފާޅުވަމުން ދިޔަ ރަތްކުލައިގެ އަލިގުޅަ ހުރީ މަންޝާގެ ހަރަކާތްތަކަށް ބަލާށެވެ. އެނދުމަތީގައި އިނދެ ހެދުންތައް ފަތް ޖަހަމުން މަންޝާ ދިޔައީ ފޫހިގޮތަކަށެވެ. އޭރުވެސް ދެލޮލުން ކަރުނައިގެ އަސަރު ފާޅުވަމުން ދިޔައެވެ. ދޭތެރެއަކުން ނޭފަތް ދަމާލާ ކޯތާފަތުގައި ހުރި ކަރުނަތައް އަތުގެ ނުފުށުން ފޮހެލައެވެ.\nއެނދުގައި އިށީންދެގެން މަންޝާ އިނީ ބެލްކަންޏަށް ފުރަގަސްދީގެންނެވެ. އެހެންކަމުން ބެލްކަނީގައި ހުރިމީހަކު މަންޝާއަކަށް ނުފެނެއެވެ. ޓައިލްސްމަތީ ހުޅުވާފައިވާ ލަގެޖްގެ ތެރެއަށް ފަތްޖަހާފައި ހުރި ހެދުންތައް ތަރުތީބުން ބަހައްޓަމުން ދިޔައެވެ. މާދަމާ ރެއަކީ ރަށަށް ދާން ހަމަޖެހިފައިވާ ރެއެވެ. ފޮށި ތައްޔާރު ކުރަމުން ދިޔައިރު މަންޝާގެ ސިކުނޑިވަނީ މުޅިން އެހެން ދުނިޔެއެއްގައެވެ. މަންޝާގެ މަގަތުން އެނދުމަތީ އޮތް ފޯނު ރިންގްވުމުން ފޯނަށް ބަލާލިއެވެ. އެގުޅަނީ ޒިބާނެވެ. މަންޝާ ފޯނަށް ބަލަން ހުރުމަށްފަހު އެ ފޯނު ބިޒީ ކޮށްލިއެވެ. އަނެއްކާވެސް ފޯނު ރިންގްވިއެވެ. އެ ފޯނަށް ޖަވާބު ދޭކަށް މަންޝާ ބޭނުމެއް ނޫނެވެ. ތަކުރާރުކޮށް ފޯނު ރިންގްވަމުން ދިޔައެވެ. ފޯނު ރިންގްވާ އަޑު ނޫން އަޑެއް އެކޮޓަރި ތެރެއަކުން ނީވެއެވެ. ދެލޯ މަރާ ފިއްތާލަމުން މަންޝާގެ އިސްތަށިގަނޑުގައި ހިފާ ބާރުކޮށްލެވުނެވެ.\nV v reethi. Next part ge inthixaarugaa\nVarah bodah Shukuriyyaa!…… @Reesham 🙂\nThanks Niyuan… 🙂\nV reethi…. Waiting4the nxt part.. Avaha up kohdheyne kamah heekuran ????☺\nIn-sha Allah Soon… thanks..:)\nVery nice mi part ves. Avahah up kohdhehchey ingey\nV interesting waiting for the next episode\nVarah Varah Varah reeethi.\nReethi vaahakae…………..avaha nxt part up kodechey. ……,\nNice but reethi kamun kuruhen heevani..avas kohdheh cheyy waiting waiting ….?\nMee evvanaige vaahakaeh…. Thanks… burakoh ulhmunves roadhamahu genesdheythee…. Thanks alot.. I love the way this storys going…. Mansha ah vaanee kihinehba\nAzeem heybalivefa ehereee….\nmi azeem ulhey gothe. adhi mansha hutaves 4ne in talk kurany\nvarah salhi mi part vx\nMansha jeheynee balan hunnan… Azeem loabivaanee aharen dheke… Hahahaha\nno he x mine. tihen adhi jahala malhiega azym eh nubedheyne. rasha nudhaanvy kaneyge\nshaaz please man beynume noon rasha dhaaka\nvv salhi..keep it up shax ????\nhurihaa kiyuntherinah vara bodah Shukuriyyaa.. Vaahaka ah thi dhevvaa tharu heebah alhuganduge hithuge emme fun minun shukuru dhannavan… in sha allah…. varah avahaha aneh baives genesdheynan…. roadhamas kamun hafthaaaku episde eh genesdheyne kama bunefaivaane… 🙂\nNext part konirakun?\nހިތާމަ ލޯބި June 15, 2021\nވާ ލޯބި އިނގޭ ނަމަ 5\nނިމިދާނެ ޖާނާ ހިތާ 14\n02:30 ބައްތިރީސްވަނަ ބައި\nހިތާމަ ބިރުވެރި ލޯބި September 27, 2017


Raajje in A Level imthihaanu cancel koffi\nރާއްޖެއިން އޭ ލެވެލް އިމްތިހާނު ކެންސަލްކޮށްފި\nއެޑިއުކޭޝަން މިނިސްޓްރީން މިއަދު ބޭއްވި ނޫސްވެރިންގެ ބައްދަލްވުމުގެ ތެރެއިން: ރާއްޖެއިން އޭ ލެވެލް އިމްތިހާނު ވަނީ ކެންސަލްކޮށްފައި -- އަވަސް ފޮޓޯ\nއޭ ލެވެލް އިމްތިހާނުގެ ގިނަ މާއްދާތަކެއްގެ ޕޭޕަރު ލީކުވެފައިވާތީ މިހާރު ކުރިއަށްދާ އޭ ލެވެލް އިމްތިހާނު ކެންސަލްކޮށްފި އެވެ.\nއެކަން ހާމަކޮށްފައިވަނީ އެޑިއުކޭޝަން މިނިސްޓްރީގައި މިއަދު ހަވީރު އޮތް ނޫސްވެރިންގެ ބައްދަލްވުމެއްގައެވެ. މިނިސްޓަރު ޑރ. އައިޝަތު އަލީ ވިދާޅުވީ މިހާރު ކުރިއަށްދާ އޭ ލެވެލް އިމްތިހާނު މާދަމާއިން ފެށިގެން ކުރިއަށް ނުގެންދާނެ ކަމަށެވެ.\nމިދިޔަ މަހުގެ 26 ވަނަ ދުވަހު ފެށި އިމްތިހާނާ ގުޅޭގޮތުން މިނިސްޓަރު ވިދާޅުވީ އެންމެ ފުރަތަމަ ޕޭޕަރެއް ލީކުވިކަން އެނގުނީ މިދިޔަ ބުރާސްފަތި ދުވަހު ކަމަށާ ނަމަވެސް ޕޭޕަރު ލީކުވުމުން އެޑެކްސެލްއާއެކު މަޝްވަރާކޮށްފައިވާ ކަމަށެވެ. އެ މަޝްވަރާތަކުގައި އެޑެކްސެލްއިން ލީކުވެފައިވަނީ އަސްލު ޕޭޕަރުތައްތޯ ޔަގީން ކުރަން ބޭނުންވި ކަަމަށެވެ. އަދި އެކަން ޔަގީންކޮށް އެޑެކްސެލްއިން އެ މައުލޫމާތު ދިނީ އިއްޔެ ކަމަށް މިނިސްޓަރު ވިދާޅުވިއެވެ. މިނިސްޓަރު ވިދާޅުވީ ޖަވާބު އައުން ލަސްވީ ބަންދު ދުވަސްތަކަކާ ދިމާވުމުން ކަމަށެވެ.\n"އިއްޔެ އެ ބޭފުޅުން [އެޑްކްސެލް] އިން އެންގީ ދެ ޕޭޕަރެއް ލީކުވެއްޖޭ، ދެން އިތުރު ޕޭޕަރެއް ލީކެއް ނުވާނޭ. އެއީ އެ ބޭފުޅުންނަށް މި ލީކުވާ ގޮތް ފާހަގަކުރެވިގެން ދެން އިތުރަށް ޕޭޕަރެއް ލީކުނުވާނެ ކަމުގެ ޔަގީންކަން އޮތީ އަޅުގަނޑުމެންނަށް ދީފައި. ނަމަވެސް މިއަދު ހެނދުނު، މިއަދު މެންދުރު އެ ހެދި ޕޭޕަރު މިއަދު ހެނދުނު އަޅުގަނޑުމެންނަށްވެސް ލިބިއްޖެ،" މިނިސްޓަރު ވިދާޅުވިއެވެ.\nއިމްތިހާނު ކެންސަލް ކުރުމުން މިހާރު ކިޔަވަމުންދާ ދަރިވަރުންނަށް ދެ ހުށައެޅުމެއް ދިނުމަށް ވަނީ ނިންމާފައެވެ. މިނިސްޓަރު ވިދާޅުވީ މިހާރު ހަދަން ފެށި އިމްތިހާނު ވީހާވެސް އަވަހަށް ނިންމަން ބޭނުންވާ ދަރިވަރުން އެބަތިބި ކަމަށާ އަދި އިންތިހާބު އޮކްޓޫބަރު/ނޮވެންބަރަށް ފަސްކުރަން ބޭނުންވާ ދަރިވަރުންވެސް އެބަތިބި ކަމަށެވެ.\nއެ ފުރުސަތު ދީފައިވާކަން ފާހަގަކުރައްވާ މިނިސްޓަރު ވިދާޅުވީ އިމްތިހާނު އަވަހަށް ނިންމަން ބޭނުންވާ ދަރިވަރުންނަށް އޮތް ފުރުސަތަކާ ގުޅޭގޮތުން އެޑްކްސެލްއާ އެކު ކުރެވުނު މަޝްވަރާތަކުން އެޑްކްސެލްއިން ދެ ގޮތެއް ދީފައިވާ ކަމަށެވެ.\n"މިގޮތަށް ޕޭޕަރު ލީކުވީމަ މި އެގްޒާމްގެ ޑްރެޑިބިލިޓީ މިހާރު ގެއްލިއްޖެ. އެހެންވީމަ އެ ކުދިންނަށް ހޯދާދެވޭނީ ކޮން އޮޕްޝަންއެއްތޯ ބެލިއިރު އަޅުގަނޑުމެންނަށް ދެވެން މި އޮތީ ޓީޗާ ބޭސް އެސެސްމަންޓަކަށް ދިއުން،" މިނިސްޓަރު ވިދާޅުވިއެވެ.\nނަމަވެސް ޓީޗާ ބޭސް އެސެސްމަންޓަށް ރައީސްގެ ސްކޮލަޝިޕެއް ނުލިބޭނެ ކަމަށް މިނިސްޓަރު ވިދާޅުވިއެވެ.\nމިނިސްޓްރީ އޮފް އެޑިއުކޭޝަން ޑރ. އައިޝަތު އަލީ އޭ ލެވެލް\nޕޭޕަރު ލީކުވިޔަސް އިމްތިހާނު ކުރިއަށް ގެންދާނެ\nއޭ ލެވެލް ޕޭޕަރުތަކެއް ލީކުވެއްޖެ


Story: Kaley thee aharenge Kalaange eh nooneve. Aharen mee Kaleyge Alheh nooneve. | #Dhiislam\nވާހަކަ: ކަލޭތީ އަހަރެންގެ ކަލާނގެއެއްނޫނެވެ. އަހަރެންމީ ކަލޭގެ އަޅެއް ނޫނެވެ.\n3 years ago |3comments| June 28, 2015 |\nއެއްދުވަހަކު އިންޑިއާގެ ދިއްލީގެ ބޮޑު މިސްކިތުގައި މުސްކުޅިއަކު ފަތިސްނަމާދުކޮށްލައިގެންނުކުމެ ސިޑިމަތީ އިށީދެލައިގެންއިނދެ ކިޔަމުން ދިޔައެވެ.” ކަލޭތީ އަހަރެންގެ ކަލާނގެއެއްނޫނެވެ. އަހަރެންމީ ކަލޭގެ އަޅެއްނޫނެވެ. އެހެންވިއްޔާމު އަހަރެން ކަލެއަށް ކިޔަމަންވާންވީ ކީއްކުރަންހެއްޔެވެ؟”\nމިސްކިތުންފައިބަމުންދާމީހުންނަށް އެމަންޒަރުވެފެނުމާއެކު ބައެއްމީހުން ބުނަމުންދިޔައީ އޭނަ އޭނީ ދީނުންބޭރުވެފައެވެ. އަނެއްބައިމީހުން ބުނަމުންދިޔައީ އެއީ މޮޔައެކެވެ.\nނަމާދުވަގުތުޖެހޭއިރަށް އެމުސްކުޅިމީހާ މިސްކިތަށްއަރާނަމާދުކޮށްލައެވެ. އެއަށްފަހު އަނެއްކާވެސް އައިސް ހަމައެތާއިށީދެ ހަމަ އެހެން ކިޔަންފަށައެވެ. މަޢުރިބުނަމާދުކޮށްގެން މިސްކިތުން ނިކުތްމީހަކަށް އެއަޑު އިވިގެން އެމުސްކުޅިމީހާޔާ ކައިރިވެލާފައި ބުންޏެވެ. ” އޭ ބޭބޭއެވެ. ތިކިޔާ އެއްޗިހީގައި “ކަލޭ” އޭކިޔައި މުޚާޔާބު ކުރަނީ ކޮންފަރާތަކަށްހެއްޔެވެ. ނޫނީ ތިހެން ތިކިޔަނީ ކޮންފަރާތަކަށް ރައްދުކޮށްހެއްޔެވެ؟” އެހެންއެހުމާއެކު އެމުސްކުޅިޔާގާތަށް ހިނިއައެވެ. އަދި ބުންޏެވެ. ” ދިއްލީފަދަ ރަށަކުން ބުއްދިވެރިޔަކާމިދިމާވީ އަދިކިރިޔާއެވެ. އެހެން އެއްވެސް މީހަކު އަހަރެން މިކިޔާ ބަނދިވަރުގެ “ކަލޭ” އޭކިޔައި މުޚާޠަބު ކުރަނީ ކޮންފަރާތަކަށްތޯ އެކަކުވެސް ނާހައެވެ. އަދި މިހުރިހާ ބަހެއްރައްދަކުރަނީ ކޮންފަރާތަކަށްތޯވެސް ނާހައެވެ. ކޮންމެމީހަކުވެސް ވިސްނަނީ މިހުރިހާ އެއްޗެއް އަހަރެން މިކިޔަނީ ހުސްޠާހިރުވަންތަ ﷲ އަށް ކަމަށެވެ. ޙަޤީގަތުގައި އެހެން މިކިޔަނީ ﷲ އަށް ރައްދުކޮށެއްނޫނެވެ. އެއަށްފަހު މުސްކުޅިޔާ އެޒުވާނާޔަށް މުޚާޠަބުކޮށްބުންޏެވެ.” އަސްލު ކަލޭތިސުވާލުތިކުރީ ކަލޭތީ ވަރަށްވިސްނާމީހެކެވެ. އަސްލު އަހަރެން އެބަސް މުޚާޠަބުކުރީ އަހަރެންގެ ނަސުފަށެވެ. އަހަރެންގެ ނަފުސަށްމުޚާޠަބުކޮށް ކިޔަމުންމިދަނީ ” އޭ ނަފްސާއެވެ. ކަލޭތީ އަހަރެންގެ ކަލާނގެއެއްނޫނެވެ. އަހަރެންމީ ކަލޭގެ އަޅެއްނޫނެވެ. އެހެންވިއްޔާމު އަހަރެން ކަލެއަށް ކިޔަމަންވާންވީ ކީއްކުރަންހެއްޔެވެ؟” އަހަރެން މާތްﷲ ށް ކިޔަމަންވާނަމެވެ.\nޒުވާނާ ސުވާލުކުރިއެވެ. ދެންއެންމެރަނގަޅެވެ. ބޭބެ އެހެންތިކިޔަނީ ކިހިނެއްވެގެންހެއްޔެވެ؟ ޖަވާބުގައި މުސްކުޅިމީހާ ބުންޏެވެ.” މިއަދު ފަތިސްނަމާދުކޮށްގެން ބޭރަށްނުކުތްތަނާހެން ހެނދުނުގެ ނާސްތާޔަށް ފޮނިފޮޅިއެއްކާން އަހަރެންގެ ނަފުސު ވަރަށްބޮޑަށް މަޖުބޫރުކުރުވިއެވެ. އެބަހީ ވަރަށްކާހިތްވިއެވެ. އެހެންވުމުން އަހަރެން ކިޔަންފެށީމެވެ. “ކަލޭތީ އަހަރެންގެ ކަލާނގެއެއްނޫނެވެ. އަހަރެންމީ ކަލޭގެ އަޅެއްނޫނެވެ. އެހެންވިއްޔާމު އަހަރެން ކަލެއަށް ކިޔަމަންވާންވީ ކީއްކުރަންހެއްޔެވެ؟” އަހަރެންޤަބޫލުކުރާނީ ﷲ ގެ ބަސްފުޅެވެ. އަހަރެންގެ ނަސުފު އެފަދަކަމަކަށްއެދޭ ކޮންމެފަހަރަކު އަހަރެންގެ ނަފުސަށް ޖަވާބުދެނީ މިފަދައިންނެވެ.”\nއެންމެހައި ކިޔުންތެރިންނޭވެ. މިވާހަކައިން ޙާޞިލްކުރެވިދާނެ ޢިބުރަތާއިމެދު ވިސްނާލަމާހިނގާށެވެ.\nއާދެ! ނަފްސު އިޞްލާޙުކުރުމަށްއެދޭ ކޮންމެމީހަކަށް މިވާހަކައިގައި ރަނގަޅު ފިލާވަޅުތަކެއްވެއެވެ. ޙަލާލުނޫން ކޮންމެއެއްޗަކުން ރައްކާތެރިވުމަށްދީނުގައިވަނީ އަންގަވާފައެވެ. ނަމަވެސް ޙަލާލުތަކެތިން ދުރުވުމަކަށް އިސްލާމްދީން ނާންގަވައެވެ. ނަމަވެސް ހިތަށްއެރިހާއިރަކު ނުވަތަ ހިތުހުރިހާގޮތަކަށްއެފަދަ ތަކެތިބޭނުންކުރުމުގެ ބަދަލުގައި ބައެއްފަހަރު އެތަކެތިން ދުރުހެލިވުމަކީ ނަފުސުކޮންޓޯލުކުރަން ދަސްކޮށްދޭނެކަމެކެވެ. ހަލާލުކޮންމެ އެއްޗެއްބޭނުންވާއިރަށް ހޯދަންއުޅެފިނަމަ އެމީހަކީ އެއްވެސް ކަމެއްގައި ޙައްދެއްނެއްމީހަކަށްވާނެއެވެ. ވީމާ ހަލާލުކަމެއްކަމުގިއިވިޔަސް ނުވަތަ ހަލާލުއެއްޗެއްކަމުގިއިވިޔަސް އަތުގައިހުރި ފައިސާއާއި،ހާލަތަށް ބެލުމަކާއިނުލައި ޚަރަދުކުރާނަމަ އެންމެފަހުވަގުތުގައި އޮންނާނީ ދަށްޗާކުރިމަތިލާންޖެހިފައެވެ. އަދި އޭނާވާނީ ނަފުސަށް އަޅުކަންކުރާމީހަކަށެވެ.\nވީމާ އެމުސްކުޅިޔާ ފަދައިން ހަވާނަފްސަށް ވިސްނައިދޭންވީ އަދި ނަފްސު އެދުނުކަމުގައިވިޔަސް އެކަން ކޮށްދެވެން ނެއްކަމެވެ. ނަފްސު ކޮންޓްރޯލްކުރަން ދަސްކުރާށެވެ. ނަފްސަށް ބުނެދޭށެވެ.\n” ކަލޭތީ އަހަރެންގެ ކަލާނގެއެއްނޫނެވެ. އަހަރެންމީ ކަލޭގެ އަޅެއްނޫނެވެ. އެހެންވިއްޔާމު އަހަރެން ކަލެއަށް ކިޔަމަންވާންވީ ކީއްކުރަންހެއްޔެވެ؟”\nހަހަހަ.މީ ވ ވ ވ ވ ޓްރޫ ވަަހަކައެއް\nތޭންކްސް ފޯދަ ޓިޕް. :)


Umura ah dhiumahfahu Sana khan roefi | Hurihaa.mv\nއުމުރާއަށް ދިއުމަށްފަހު ސަނާ ޚާން ރޮއެފި\nLast updated on 09 Jan 2022, 10:12\nސަނާ ޚާން. ފޮޓޯ: ޓައިމްސް އޮފް އިންޑިޔާ\nކުރީގެ ހިންދީ ފިލްމީ ތަރި ސަނާ ޚާން، އުމުރާގެ މަތިވެރި އަޅުކަން އަދާކުރުމަށްފަހު އާންމުންނާ މުހާތަބުކޮށް ވީޑިއޯއެއް އާންމުކޮށްފި އެވެ.\nއުމުރާގެ އަޅުކަން އަދާކުރުމަށްފަހު އޭނާ އާންމުކުރި ވީޑިއޯގައި އޭނާ ވަނީ ހިތާމަކޮށް ރޮއެފަ އެވެ.\nއިންސާނުން މާތްﷲ ގެ ނިއުމަތްތަކަށް އެންމެ އެދެވޭ ގޮތުގައި ޝުކުރު އަދާނުކުރެވޭ ކަމަށާއި، އެހެން ނަމަވެސް އެކަލާނގެ އިންސާނުންނަށް ލައްވާ ރަހުމަތް އެއްވެސް މިންވަރަކަށް މަދު ނުވާ ކަމަށް ސަނާ ވަނީ ބުނެފަ އެވެ.\nސަނާ ޚާން ވަނީ މުފްތީ އަނަސް ސައީދާއި، 2020 ވަނަ އަހަރުގެ ނޮވެމްބަރު މަހުގައި ކައިވެނިކޮށްފަ އެވެ. އަދި އެއަށްފަހު އޭނާގެ ފިރިމީހާގެ ފަރާތުން ދީނީ އިލްމު އިތުރަށް އުނގެނި، ދީނާ ގާތްވަމުން އަންނަ ކަމަށް ސަނާ ވަނީ ބުނެފަ އެވެ.\nމީގެ ކުރިން ބޮލީވުޑްގެ ބައެއް ލަވަތަކާއި ފިލްމުތައް ސަނާ ޚާން ކުޅެފައިވާއިރު، ކުއްލިގޮތަކަށް މުފްތީ އަނަސްއާއި ކައިވެނިކުރީ ފައިސާގެ ދަހިވެތިކަމުގައި ކަމަށް ބުނެ އާންމުންގެ ގިނަ ބަޔަކު ވަނީ ސަނާ ޚާންއަށް ފާޑުކިޔާފަ އެވެ.\nއެހެންނަމަވެސް ސަނާ ބުނީ، އަނަސްއާ ކައިވެނިކުރުމަކީ ކުއްލި ގޮތަކަަށް ދިމާވި ކަމެއް ނޫންކަމަށެވެ. އަދި އަނަސްފަދަ ހެޔޮލަފާ އޯގާތެރި ފިރިޔަކު ލިބުމަށް ސަނާ އަބަދުވެސް ދުއާ ކުރި ކަމަށާއި، އޭނާގެ ދުއާ މާތްﷲ ގަބޫލު ކުރެއްވީ ކަމަށް ސަނާ ވަނީ ބުނެފަ އެވެ.


Media Council Ge Award Ah Kurimathilumuge Muhdhath Ithurukohdheyn 30 Media Akun Edhijje - Vaguthu\nމީޑިއާ ކައުންސިލްގެ އެވޯޑަށް ކުރިމަތިލުމުގެ މުއްދަތު އިތުރުކޮށްދޭން 30 މީޑިއާއަކުން އެދިއްޖެ\n1 މަސް ކުރިން ( މާޗް 18, 2021 )\nމޯލްޑިވްސް މީޑިއާ ކައުންސިލް (އެމްއެމްސީ) އިން ނޫސްވެރިންނަށް ދެމުން އަންނަ އެވޯޑަށް ކުރިމަތިލުމަށް ދިން މުއްދަތު އިތުރުކޮށްދޭން އެދި 30 މީޑިއާއަކުން ސޮއިކޮށް މީޑިއާ ކައުންސިލަށް ޕެޓިޝަނެއް ހުށަހަޅައިފިއެވެ.\nމީޑިއާ ކައުންސިލަށް މީޑިއާތަކުން ޕެޓިޝަނެއް ހުށަހެޅީ އެވޯޑަށް ކުރިމަތިލުމުގެ މުއްދަތު އިތުރުކޮށް ނުދޭން މިއަދު ކައުންސިލުން ނިންމުމުންނެވެ.\nޕެޓިޝަން ހުށަހެޅުމުގައި އިސްކޮށް ހަރަކާތްތެރިވި މީޑިއާއެއް ކަމަށްވާ "ވޮއިސް"ގެ ޗީފް އެޑިޓަރ ޝަފްރާޒް އަހްމަދު ހުސައިން "ވަގުތު" އަށް މައުލޫމާތު ދެއްވަމުން ވިދާޅުވީ ޕެޓިޝަން ހުށަހެޅީ މައިގަނޑު ހަތަރު ސަބަބެއް ފާހަގަ ކޮށްފައި ކަމަށެވެ.\nއިނާމަށް ކުރިމަތިލުމަށް ކުރަންޖެހޭ މަސައްކަތްތަކަށް ކޮވިޑް-19 އާއި ގުޅިގެން ދަތިތައް ކުރިމަތިވެފައި ވާތީއާއި ބަލިމަޑުކަމުގެ ސަބަބުން ނޫސްވެރިން ކުރަން ޖެހޭ މަސައްކަތްތައް އިތުރުވެފައިވުމުން ނޫސްވެރިންނަށް އެކަށީގެންވާ ވަގުތު އެވޯޑަށް ކުރިމަތިލާން ނުލިބުން އޭނާ ފާހަގަ ކުރިއެވެ.\nއަދި މީގެ އިތުރުން މިއަހަރު އިނާމުގެ އުސޫލަށް ބަދަލު ގެނެސް ކުރީ އަހަރުތަކަށްވުރެ ގިނަ ލިޔުންތައް ހުށަހަޅަން ކަނޑައަޅާފައި ވުމުން އުސޫލުގައި ބަޔާންކޮށްފައިވާ ވަރަށް ލިޔުންތަކާއި ވީޑިއޯ ހަމަކޮށް ހުށަހެޅުމަށް އިތުރު މުއްދަތެއް ބޭނުންވާ ކަމަށް ޕެޓިޝަންގައި ސޮއި ކުރި މީޑިއާތަކުން ގަބޫލުކުރާކަމަށް ޝަފްރާޒް ވިދާޅުވިއެވެ.\nއިނާމަށް ކުރިމަތިލުމަށް ގިނަ ނޫސްވެރިންނަށް ފުރުސަތު ލިބޭނީ އެކަށީގެންވާ މުއްދަތެއް ދިނުމުން ކަމަށް ގަބޫލު ކުރެވޭތީ އާއި މީގެ ކުރިން ވެސް އިނާމަށް ކުރިމަތިލުމަށް މަދުވެގެން އެއްމަސް ދުވަހުގެ މުއްދަތެއް ދީފައިވާކަން ޝަފްރާޒް ފާހަގަ ކުރެއްވިއެވެ.\n"އިނާމު ދިނުމަށް ކުރިން ކަނޑައެޅީ މެއި މަހުގެ 05 ވަނަ ދުވަސް ނަމަވެސް މިހާރު މެއި މަހުގެ ފަހު ހަފްތާއަށް އެވޯޑް ދިނުން ފަސްކޮށްފައި ވާއިރު އެބަދަލު އިނާމަށް ކުރިމަތިލުމުގެ މުއްދަތައް ވެސް ގެންނަން ޖެހޭ ކަމަށް އަޅުގަނޑުމެން ގަބޫލު ކުރަނީ." ޝަފްރާޒް ވިދާޅުވިއެވެ.\nޝަފްރާޒް ވިދާޅުވީ އެވޯޑަށް ކުރިމަތިލުމަށް އެކަށީގެންވާ މުއްދަތެއް ދިނުން އެދި މީގެ ކުރިން މީޑިއާތަކުން ކައުންސިލްގައި އެދުމުން ވެސް އިތުރުކޮށްދެއްވީ އެންމެ ދެދުވަސް ކަމަށާއި އެއީ އެންމެ އެކަށީގެންވާ މުއްދަތެއް ނޫން ކަމަށެވެ.\nމީޑިއާ ކައުންސިލްގެ އެވޯޑަކީ ރާއްޖޭގައި ނޫސްވެރިންނަށް ދެވޭ އެންމެ ޝަރަފްވެރި އެވޯޑެވެ.\nނޫސްވެރިކަމުގެ އިނާމް ދޭ ތާރީޚު ފަސްކޮށްފި\nމާޗް 18, 2021 07:15\nބަލަ ޖޯކެއް ބްރޯތީ. އެވޯޑު ލިބޭ ވަރަށް މަސައްކަތް ކުރަނީ ދެ ތިން ނޫސް. ދެން ކީއްކުރާ 30 ނޫހެއް؟ އެހެން ޖޯކެއް ޕްލީޒް މި ޕެޓިޝަނުން އެ މީހުންނަށް ލިބޭނެ ފައިދާއަކީ ކޮބާ؟\nމާޗް 18, 2021 09:17\nއެނގިފައިވާ ގޮތުގައި މިހާރު ވެސް ބައެއް މީޑިއާތަކުން ހުށަހަޅައިފިކަމަށް ބައެއް މީޑިއާތަކުން މައުލުމާތު ލިބުނު. އެވޯޓުގެ ވާހަކަ މާކުރިން އިއުލާނު ކޮށްފި. ތައްޔާރު ނުވެވުމަކީ ނޫސްވެރިންގެ މައްސަލައެއްނު. އެއް މަސް ދިނަސް ހުށަހަޅާނީ ސުންގަޑީގައި. ނޫސްވެރިން ޒިންމާދާރުވާން ޖެހޭ.


Hotel'ge CCTV footage evves bayakah nudhen: Maagiri\nމާގިރި ހޮޓަލުގެ ސީސީޓީ ވީޑިއޯ\nމީޑިއާތަކުން ފަތުރަނީ ދޮގު ހަބަރެއް\nޓޫރިޒަމް މިނިސްޓްރީގެ މުވައްޒަފުން ލޮކްޑައުންވެގެން ތިބީ މާގިރި ހޮޓަލުގައި\nހަގީގަތް ހާމަވާނެ ކަމަށް އަލީ ވަހީދު ވަނީ ވިދާޅުވެފައި\nކ. މާލެ | 10 ޖުލައި 2020 | ހުކުރު 20:32 | 27,358\nމާގިރި ހޮޓެލް މަތިން ނަގާފައިވާ މަންޒަރެއް - ހޮޓެލިއާ މޯލްޑިވްސް\nމާގިރި ހޮޓެލްގެ ސީސީޓީވީ ފޫޓެޖް އެއްވެސް ބަޔަކާއި ހިއްސާކޮށްފައިނުވާނެ ކަމަށާއި، ދޮގުހަބަރު ފަތުރާ ފަރާތްތަކާއި މެދު ގާނޫނި ފިޔަވަޅު އަޅާނެ ކަމަށް އެ ހޮޓަލުން ބުނެފިއެވެ.\nމާގިރި ހޮޓެލަކީ ޓޫރިޒަމް މިނިސްޓްރީގެ މުވައްޒަފުން ލޮކްޑައުންވި ހޮޓަލެވެ. އެ ހޮޓަލު ތެރޭގައި އެ މިނިސްޓްރީގެ މުވައްޒަފުން އުޅުނު ގޮތުގެ ސީސީޓީވީ ވީޑިއޯ ލިބުނު ކަމަށް ބުނެ މީޑިއާއަކުން ވަނީ ރިޕޯޓްކޮށްފައެވެ. އެތަނުގައި ތިބި އަންހެން މުވައްޒަފުން ފިރިހެން މުވައްޒަފުންގެ ކޮޓަރި އަށް ވަންނަ ތަނުގެ މަންޒަރު ފެންނަ ކަމަށް އެ ނޫހުން ވަނީ ރިޕޯޓްކޮށްފައެވެ.\nމާގިރި ހޮޓެލުން ބުނީ، ހޮޓާލާއި ބެހޭގޮތުން ދޮގު މައުލޫމާތު ފަތުރާ ފަރާތްތަކުގެ އިތުރުން މީޑިއާތަކާއި ދެކޮޅަށް ގާނޫނީ ގޮތުން އަޅަން ޖެހޭ ފިޔަވަޅުތައް އަޅާނެ ކަމަށެވެ. ހޮޓަލުގެ ގެސްޓުންގެ ޒާތީ މައުލޫމާތު އެއްވެސް ބަޔަކަށް ހިއްސާކޮށްފައިނުވާނެ ކަމުގެ ޔަގީންކަން ދެމުން މާގިރި ހޮޓަލުން ބުނީ، މީޑިއާތަކުން ފަތުރަނީ ދޮގުވާހަކަތަކެއް ކަމަށެވެ.\nމާގިރި ހޮޓެލްގެ ވާހަކަ ދެކެން ފަށާފައިވަނީ ޖިންސީ ގޯނާތަކުގެ ތުހުމަތުތަކެއް ކުރެވި ޓޫރިޒަމް މިނިސްޓަރު ކަމުން އަލީ ވަހީދު ވަކިކޮށްފައިވާ މައްސަލައާ ގުޅުވައިގެންނެވެ. ޖިންސީ ގޯނާގެ ސިރިއަސް ތުހުމަތުތަކެއް ކުރެވި މަގާމުން އިސްތިއުފާ ދެއްވުމަށް ރައީސް ސޯލިހު އެންގެވިކަން ހާމަކުރެއްވީ ރައީސް އޮފީހުގެ ތަރުޖަމާނު އިބްރާހިމް ހޫދުއެވެ. ނަމަވެސް އިސްތިއުފާ ނުދެއްވުމުން ރައީސް ވަނީ އަލީ ވަހީދު މަގާމުން ވަކިކޮށްފައެވެ.\nއަލީ ވަހީދަށް ކުރެވޭ ތުހުމަތުތަކާއި ގުޅޭ ގޮތުން ރަސްމީކޮށް އަދި މިހާތަނަށް އެއްވެސް އެއްޗެއް ވިދާޅުވެފައެއް ނުވެއެވެ. ނަމަވެސް ކުރެއްވި ޓްވީޓެއްގައި ވިދާޅުވެފައިވަނީ ރައްޔިތުންނާއި ގައުމަށް ހިދުމަތް ކޮށްދިނުމުގައި ތެދުވެރިކަމާއި ވަރުބަލި ކަމެއްނެތި މަސައްކަތް ކޮށްދެއްވުނީތީ ފަހުރުވެރިވާ ކަމަށެވެ. އަދި ވަގުތު އައިސް ޖެހުމުން ހަގީގަތް ހާމަވާނެ ކަމަށާއި، ހަގީގަތް ކޮންމެވެސް އިރަކުން އެނގި ހާމަވާނެ ކަމަށް ވެސް އަލީ ވަހީދު ވިދާޅުވިއެވެ.


Foster Clark's brand ge exclusive distributor akah BHM vejje | Mihaaru\nބީއެޗްއެމް އާއި ފޯސްޓާ ކްލާކްސް އިން އެއްބަސްވުމުގައި ސޮއި ކުރަނީ--ފޮޓޯ:ބީއެޗްއެމް\nފޯސްޓާ ކްލާކްސް ބްރޭންޑުގެ އެކްސްކްލޫސިވް ޑިސްޓްރިބިއުޓަރަކަށް ބީއެޗްއެމް ވެއްޖެ\n26 މެއި 2019 - 13:22 1 comment\nފޯސްޓާ ކްލާކްސްގެ އެކްސްކްލޫސިވް ޑިސްޓްރިބިއުޓަރަކަށް ބީއެޗްއެމް ޓްރޭޑާސް ހަމަޖައްސައިފި އެވެ.\n"ފޯސްޓަ ކްލާކްސް ޕްރޮޑަކްސް ލިމިޑެޓް އޮފް މޯލްޓާ" އާ އެކު ބީއެޗްއެމުން ސޮއިކޮށްފައިވަނީ މިމަހުގެ 19 ވަނަ ދުވަހު އެވެ. މި އެއްބަސްވުމާ އެކު ފޯސްޓާ ކްލާކްސްގެ އުފެއްދުންތައް ބީއެޗްއެމްގެ މާލޭ ފިހާރަތަކާއި އަތޮޅުތަކުގެ އިތުރުން ހުޅުމާލޭގެ ފިހާރައިން ވެސް ލިބޭނެ އެވެ.\nއިންސްޓަންޓް ޖޫހުގެ ބާވަތްތަކުގެ ތެރެއިން ފޯސްޓާ ކްލާކްސް އަކީ ރާއްޖޭގައި އެންމެ މަގުބޫލު އެއް ބްރޭންޑެކެވެ. ދެ ސައިޒެއްގެ ޕެކްގައި ލިބެން ހުންނަ ފޯސްޓާ ކްލާކްސް ޖޫހުގެ ބާވަތްތަކުގެ ތަފާތު ރަހަތައް މިހާރު ވެސް މާކެޓުގައި އެބަހުއްޓެވެ.\nބީއެޗްއެމުން ބުނީ މި އެއްބަސްވުމާ އެކު، ފޯސްޓާ ކްލާކްސްގެ އާ ރަހަތައް ވެސް ރާއްޖޭގެ މާކެޓަށް ނެރޭނެ ކަމަށެވެ. އެގޮތުން އަންނަ ހަފުތާގައި ވެސް އެފަދަ ބައެއް އުފެއްދުންތައް މާކެޓަށް ނެރުމަށް ވަނީ ހަމަޖެހިފަ އެވެ.\nފޯސްޓާ ކްލާކްސް ޖޫހުގެ އިތުރުން ޑެޒާޓާއި ބޭކިން އެއިޑްގެ ބާވަތްތައް ވެސް ރާއްޖޭގެ މާކެޓަށް ނެރުމަށް ހަމަޖެހިފައިވެ އެވެ.\nފޯސްޓާ ކްލާކްސްގެ އުފެއްދުންތައް އެންމެ ފުރަތަމަ ތައާރަފްކޮށްފައިވަނީ 1889 ވަނަ އަހަރު އެވެ. މި ކުންފުނިން ބީއެޗްއެމްއާ އެކު އެއްބަސްވުމެއްގައި ސޮއިކުރި އިރު މަޝްހޫރު އެތައް ބްރޭންޑެއްގެ ކާބޯތަކެތި ރާއްޖެ އަށް އެތެރެ ކުރަނީ މީގެ 37 އަަހަރު ކުރިން ވިޔަފާރި އަށް ނުކުތް ބީއެޗްއެމުންނެވެ.\nއިތުރު ލިޔުންތައް ބީއެޗްއެމް ޓްރޭޑާސް ވިޔަފާރި ޕްރޮމޯޝަން


Raees Nasheed, miadhu salaamu gai\nރައީސް ނަޝީދު، މަޖިލީހަށް ސަލާމް ވިދާޅުވެއްޖެ\nމަޖިލީހުގެ ޖަލްސާއެއްގައި ރައީސް މުހައްމަދު ނަޝީދު ވާހަކަފުޅު ދައްކަވަނީ -- ފޮޓޯ: މަޖިލީސް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މަޖިލީހުގެ މިއަދުގެ ޖަލްސާއަށް ސަލާން ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާ ފަށްޓަވަމުން ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ މަޖިލީހުގެ މިއަދުގެ ޖަލްސާއަށް ތިން މެންބަރަކު ސަލާން ވިދާޅުވެފައިވާ ކަމަށެވެ. އެއިން އެއް މެންބަރަކީ މަޖިލީހުގެ ރައީސް ނަޝީދު ކަމަށެވެ. -- މިއީ 19 ވަނަ މަޖިލިސް ފެށުން ފަހުން މަޖިލީހުގެ ޖަލްސާއަކަށް ނަޝީދު ސަލާމް ވިދާޅުވި ފުރަތަމަ ފަހަރެވެ.\nއީވާ ވިދާޅުވި ގޮތުގައި މިއަދުގެ ޖަލްސާއަށް ރައީސް ނަޝީދު ސަލާން ވިދާޅުވި ސަބަބު ބަޔާންކޮށް މަޖިލީހުގެ އިދާރާއަށް ނޯޓެއް ވެސް ވަނީ ފޮނުވައިފަ އެވެ. އެ ނޯޓުގައިވާ ގޮތުން މިއަދުގެ ޖަލްސާއަށް ނަޝީދު ސަލާން ވިދާޅުވީ މޯލްޑިވްސް ކޮރަލް އިންސްޓިޓިއުޓްގެ ފަރާތުން ތުލުސްދޫގައި މިއަދު ފަށާ ވޯކްޝޮޕްގައި ބައިވެރިވެވަޑައިގަތުމަށް ކަމަށެވެ.\n"މި މަސައްކަތު ބައްދަލުވުމުގެ މަގްސަދަކީ މޫސުމަށް އަންނަ ބަދަލުތަކާއި އެކި ބާވަތުގެ އުމްރާނީ މަސައްކަތުން މުރަކައިގެ ފަރުތަކަށް ހުރި ގެއްލުންތަކުގެ މައްޗަށް ހޭލުންތެރިކަން އިތުރު ކުރުމާއި އަދި މި ކަންކަމުގެ މައްޗަށް ރިއާޔަތްކޮށް އަލަށް ގާއިމު ކުރެވުނު މޯލްޑިވްސް ކޮރެލް އިންސްޓިޓިއުޓްގެ މަސައްކަތް ކުރިއަށް އޮތް އަހަރުތަކަށް ރާވައި އެކުލަވާލެވި ކަމާ ގުޅޭ މައްސަލައިގެ ދެލިކޮޕީއެއް ހުށަހެޅި އެއަށް މަސައްކަތު ބައްދަލުވުމުގައި މަޝްވަރާ ކުރުން." ނޯޓުގައި އޮތް ކަންކަން އީވާ ވިދާޅުވި އެވެ.\nމި ވޯކްޝޮޕްގެ ތެރެއިން މާދަމާ ކޮރަލް ފެސްޓިވަލްގެ ނަމުގައި ގިނަ ހަރަކާތްތަކެއް ބޭއްވުމަށް ވެސް ހަމަޖެހިފައިވެ އެވެ. އޭގެ ތެރޭގައި ރާޅާ އެޅުމަށް ދަސްކޮށްދިނުމާއި، ސްނޯކްލީން ދަތުރުތަކާއި، ލައިވް މިއުޒިކާއި، ކުރެހުމާއި ފަންނުވެރިކަމާއި، މޫސުމީ ބަދަލުތަކާއި ފަރުތަކާ ގުޅޭ ތަޖުރިބާކާރުންތަކެއްގެ ޕެނަލް ޑިސްކަޝަނެއް ވެސް ހިނގާނެ އެވެ.\nމަޖިލީހުގެ ގަވާއިދު މިހާރު އޮންނަ ގޮތުން، މަޖިލީހުގެ މެންބަރަކު މަޖިލީހުގެ ޖަލްސާއަށް ވަޑައިނުގަންނަވާނަމަ ސަބަބު ބަޔާންކޮށް މަޖިލީހަށް ސަލާމް ވިދާޅުވާން ޖެހެ އެވެ. ނޫނީ ރަސްމީ ދަތުރުފުޅެއްގައިވާނަމަ އެ ކަމެއް ބަޔާންކޮށް އަންގަން ޖެހެ އެވެ. އެއްވެސް ސަބަބެއް ނެތި ހާޒިރުވެވަޑައިނުގަންނަވާ ޖަލްސާތަކަށް މެންބަރުގެ މުސާރައިން އުނިކުރެވޭނެ ކަމަށް ގަވާއިދުގައިވެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އީވާ އަބްދުﷲ + ތުލުސްދޫ\nބަޖެޓް ވޯޓްގައި ނަޝީދާއި އީވާ ބައިވެރިނުވުމުން ސުވާލު އުފައްދައިފި


Coffee Miee Nuboe Dhookoh Levey Varuge Biumeh Noon\nމާރޗް 15, 2018 85 0\nކޮފީ މިއީ ނުބޮއެ ދޫކޮށްލާ ވަރުގެ ބުއިމެއް ނޫން\nއަބަދުވެސް ކޮފީއިންލިބޭ ގެއްލުންތަކުގެ ވާހަކަ އަޑުއިވެއެވެ. ނޫސްތަކުގެ ފަލަ ސުރުޚީ ތަކުގައި ކޮފީއިން ލިބޭ ގެއްލުންތަކުގެ ވާހަކަ ލިޔެފައި ހުންނައިރު ކޮފީއިން ލިބޭ ފައިދާގެ ވާހަކަ މީހުން ނުދައްކަނީ ކީއްވެބާއޭ ހިތައް އަރައެވެ.\nކޮންމެޔަކަސް ގިނަ މީހުން ދެއިރު ދެދަޅައަށް ބޯ ބުއިމަކަށް ކޮފީ ވެފައިވާއިރު، މިކަމުން ލިބޭ ފައިދާ ތަކަށް ބަލާލަމާ ހިގާށެވެ.\nފުރަތަމަ ކަމަކަށް ކޮފީއަކީ މީހާ ތާޒާކޮށް ހަށިގަނޑު ހަރަކާތްތެރިކޮށްދޭ އެއްޗެކެވެ. ކޮންމެ ދުވަހަކު 8 ޖަހާއިރު އަރާމުނިދި ނަގާލާ އޮފީހަށް ދިޔަ ނަމަވެސް، ނިދި އައިސްފައި ހުރުމުންގެ ސަބަބުން މަސައްކަތަށް ފަރުވާކުޑަވެ، ފޫހިވާގޮތްވެއެވެ. މިގޮތަށް ވާނަމަ މަސައްކަތް ފެށުމުގެ ގަޑިއެއްހާއިރު ކުރިން ކަޅު ކޮފީތައްޓެއް ބޯލުމުން މީހާ ވަރަށް ހަރަކާތްތެރިވާނެއެވެ. ކޮފީގައި ހުންނަ ކެފެއިންގެ ސަބަބުން ލޭގެ ޕްރެޝަރ އަވަސް ކޮށްލަދެއެވެ. އޭގެ ސަބަބުން މީހާގެ ހަށިގަނޑު ކަންނެތް ކަމުން ދުރުކޮށްލަދީ މީހާ ވަރަށް ތަޒާވެއެވެ.\nދެވަނަ ކަމަކަށް ކޮފީއަކީ ބަރުދަން ލުއިކޮށްދޭ ބުއިމެކެވެ. ދެމީހަކު އެއްތަން ވެއްޖެނަމަ މިހާރު ދެކެވޭ އެއްވާހަކައަކީ ބަރުދަން ލުއިކުރުމަށް ކުރާ މަސައްކަތުގެ ވާހަކައެވެ. ނުކައިނުބޮއެ ޑައިޓްގައި ހުންނަ ވާހަކައެވެ. އެހެންނަމަވެސް ބަރުދަން ލުއިކޮށްލުމަށް މާސަޅި ހައްލެއް އެބައޮތެވެ. އެއީ ކޮފީއެވެ. ކޮފީއަކީ ބަރުދަން ލުއި ކޮށްލުމަށްވެސް ލާމަސީލު ބުއިމެކެވެ. ކޮފީގައި ހިމެނޭ މެގްނީޒިއަމް އަދި ޕޮޓޭޝިއަމް އަކީ ލޭގައި ހިމެނޭ ހަކުރުގެ މިންވަރު މޮނިޓާކޮށް، ފޮނި އަދި ލުއި ކާނާތަށް ކެއުމުން މީހާ ދުރުކޮށްދޭ އެއްޗެކެވެ.\nހަށިގަނޑަށް އެތަކެއް ގެއްލުމެއް ލިބޭ ބުއިމެއްގެ ގޮތުގައި މަޝްހޫރުވެފައިވާ ކޮފިއަކީ ލިބޭ ގެއްލުމަށްވުރެ ބޮޑަށް ފައިދާ ލިބޭ ބުއިމެކެވެ. ދުވާލަކު3ނުވަތ4ތަށި ކޮފީ ބުއިމަކީ ހަށިގަނޑައް ފައިދާ ހުރި ކަމެކެވެ. އަދި އޭގެ އިތުރުން ސިއްހީ އެތަކެއް މައްސަލަތަކަކުންވެސް ދުރުކޮށްދެއެވެ. މިތަނުގައި ކޮފީއިން ލިބޭ ދެފައިދާއެއް ލިޔެވިފައިއޮތަސް ކޮފީއަކީ އޭގެން ގިނަގުނަ ފައިދާ ލިބޭ ބުއިމެކެވެ.


ކޯވިޑް-19އަށް ފައްސިވާ ދުވަސްވީ މީހުންގެ ޢަދަދު އިތުރުވަނީ. ފަރުވާ ކުޑަ ކުރަވޭކަށް ނެތް – DhiDaily\nކޯވިޑް-19އަށް ފައްސިވާ ދުވަސްވީ މީހުންގެ ޢަދަދު އިތުރުވަނީ. ފަރުވާ ކުޑަ ކުރަވޭކަށް ނެތް\nއިއްޔެއަކީ މާލެ ސަރައްހައްދު ފުރަބަންދަކަށް ދިޔުމަށްފަހު އަލުން ހުޅުވާލުމާއެކު އެންމެ ގިނަ ޢަދަދަކަށް މީހުން ފައްސިވި ދުވަހެވެ. އިއްޔެ އެކަނިވެސް ރާއްޖެއިން 215 މީހުންވަނީ ފައްސިވެފައެވެ.\nނުރައްކަލުގެ ރަނގަބީލުގެ އަޑު މާ ދުރަށް އެބަހުއްޓެވެ. ސިއްޙީ މާހިރުން ވިދާޅުވަނީ މި ރޭޓްގައި ކޭސްތައް އުޅޭކަމުގައިވާނަމަ ގިނަ ބަޔަކު ފައްސިވެ، ހޮސްޕިޓަލްތަކުގެ އެނދުތައްމަތިފުރި، މި ދުނިޔެ ދޫ ކުރާ ފަރާތްތައް ގިނަވާނެކަމެވެ.\nކަން ވަަމުންދަނީވެސް ހަމަ އެހެންނެވެ. އިއްޔެގެ ތަފާސް ހިސާބުތައް ދައްކާ ގޮތުގައި ދިވެހި 86 އަހަރުގެ ފިރިހެނެއްވެސް ވަނީ ފައްސިވެފައެވެ. ބަލީގެ ނިސްބަތުން މި ބައްޔަކީ ނާޒުކު، ވަރުދެރަ މީހުން އިތުރަށް ވަރު ދެރަކޮށްލާ، ނިކަމެތިކޮށްލާ ބައްޔެކެވެ. ބޮޑެތި ބަލިތަކަށް ބޭސްކުރާ، އުމުރުން ދުވަސްވީ މީހުންނަކީ މި ބައްޔާ އެންމެ ދޯޅު މީހުންނެވެ. ބަލީގެ ވަކިތަކުގެ ޝިކާރައަކަށްވަނީ މި ކެޓެގަރީގެ މީހުންނެވެ.\nރާއްޖޭގައިވެސް މި ފެންނަނީ ޗައިނާ، އިޓަލީފަދަ މި ބަލި އެންމެ ބޮޑަށް ފެތުރުނު ޤައިމުތަކުން ކިޔަމުން އައި ވާހަކަތަކާ ގާތްގަނޑަކަށް އެއް ކަންކަމެވެ. މުސްކުޅިން މަރުވާ ޢަދަދު ދަނީ އިތުރުވަމުންނެވެ. އެންމެ ފަހުންެވެސް ނިޔާވެގެން ދިޔައީ 89 އަހަރުގެ މީހެކެވެ. ހޮސްޕިޓަލު ތަކުގައި އެނދުމަތި ކުރެވެމުންދާ މީހުންގެ ޢަދަދު ވަކި މަދެއްނުވެއެވެ. ހާސްކަން އިތުރުވާނީ މިވަރަކަށެވެ.\nރާއްޖެ ދަތުރު ކުރަމުން މިދާ މިސްރާބަކީ ބިރުވެރި މިސްރާބެކެވެ. ގައިދުރުކަން އިހުނަށް ވުރެ އިތުރު ކުރަން ވެއްޖެއެވެ. މާސްކު އަޅައިގެން ނޫން ގޮތަކަށް ބޭރަށް ނުދާން ވީ އެވެ. އަނެއްކާވެސް ރާއްޖެ އައު ފުރަބަންދަކަށް މިސްރާބު ޖަހަން ވީ ހެއްޔެވެ؟


Story: Vaudhu (15) | Dhiislam\nޖަނާ މުޙައްމަދު މެއި 5, 2020\n"ނޫނޭ ބޮޑުމަންމާ....ބޮޑުމަންމަ ކައިރި އެއްޗެކޭ ބުނެލަން ބޭނުންވެގެން މި ގުޅާލީ....އަހަރެން ބޭނުން މަލާކްއާ އިންނަން..." ފޯނުގެ އެކޮޅުން އިވުނު ބަސްތަކުން ލިބުމާއެކީ ކޮޓަރީގެ ރީތިވާ މޭޒުކައިރި ހުއްޓިހުރި ވަސީމާއަށް ސިހުމެއް ލިބުނެވެ. އެ ބަސްތައް ޤަބޫލުކުރަން ނޭނގިފައި އޭނައަށް ސިކުންތުކޮޅަކަށް ހުރެވުނެވެ. މިއީ ހަމަ ޙަޤީޤަތެއްތޯ ހިތަށްއެރި ވަގުތު އޭނައަށް ވާހަކަ ދެކެވުނެވެ.\n"އަޔާޒް ކީއްވެތަ ކުއްލިއަކަށް ތިހެން ތިބުނީ؟ މަލާކްއާ އިންނަން ބޭނުންނުވަންޏާ ނުއިންނައްޗޭ....އެއީ ރަނގަޅުކަމެއް ނޫން." ވަސީމާއަށް އެހެން ބުނެލެވުނީ ހިސާބަކަށް އަމިއްލަ ނަފްސު ކުށްވެރިކުރަމުންނެވެ. އަޔާޒް މި ނިންމުން ނިންމީ އޭނައާއި ނިޝާން ކިޔާވަރުން ދަތިވެގެން ކަމަށް ހީކުރެވުނެވެ.\n"މިއީ ކުއްލިއަކަށް ނިންމި ނިންމުމެއް ނޫނޭ ބޮޑުމަންމާ....އަހަރެން ހަމަ...ބޭނުންވަނީ...ވަކިން ޚާއްޞަކޮށް މިއަދު އެކުއްޖާގެ މަންމަ ދުނިޔެ ދޫކޮށް ދިޔައިމަ. އެ މަންމަ އަހަރެން ގާތު އެންމެ ފަހަކަށް ބުނެލި ބަސްތަކަކީ އެކުއްޖާ ބަލައިދޭށޯ. އެކަމަށް އަހަންނަށް އެއްބަސްވެސް ވެވުނު...އެހެންވީމަ ބޮޑަށް އިންނަން ބޭނުން މިވަނީ..." އަޔާޒް ބުންޏެވެ. އެ ހިނދު އޭނައަށް އެ ބުނެވުނީ މުޅިއަކުން ގޯސް ވާހަކައެއް ނޫންކަމަށް އޭނަގެ ހިތް ބުންޏެވެ. އޭނަގެ ރޭވުމުގެ މަތިން އޭނައަށް އެ ވަޢުދު ވެސް ފުއްދިދާނެކަމަށް ހިތާހިތުން ކިޔާލެވުނު ހިނދު އެ ރޭވުމަށްޓަކައި އޭނައަށް އަމިއްލަ ނަފްސަށް ތަޢުރީފު ކުރެވުނެވެ.\n"ދެން މައުވާ؟ އޭނައާއި ވަކިވެއްޖައިންތަ މިހާރު؟" ހިމޭންކަމުގެ ވަގުތުކޮޅަކަށްފަހު ވަސީމާ ސުވާލުކުރިއެވެ. އެ ސުވާލާއެކީ އަޔާޒްގެ ތުންފަތުގައި ކުޅެލަކުޅެލާ ހުރި ހިނިތުންވުން ފިލައިދިޔައެވެ. ބޮޑުމަންމައަށް މި ހީވަނީ ހާދަ ބޮޑު ކުށްހީއެކޭ ހިތަށްއެރިއެވެ. އޭނަ ދުވަހެއްގެ ކޮޅުންވެސް މައުވާ ދޫނުކުރާނެކަމަށް ބުނެ ހިތް ހަޅޭއްލެވި ހިނދު އޭނަ ފޯނުގައި ހިފަހައްޓައިގެން ހުރި އަތަށްވެސް ބާރުކޮށްލެވުނެވެ.\n"ވަރަށް އަވަހަށް ވަކިވާން މިއުޅެނީ ބޮޑުމަންމާ....އެކަމާ ކަންބޮޑުނުވުން އެދެން. ބޮޑުމަންމަ ކިޔައިދިން ވާހަކަތައް އަހަންނަށް މިހާރު ވިސްނޭ. އެހެންވީމަ ބޭނުމެއްނޫން މައުވާއާއެކީ އުޅޭކަށް." އަޔާޒް ބުނެލިއެވެ. މިއީ ޙަޔާތުގައި ވެސް އޭނައަށް މިހާ ބޮޑު ދޮގެއް ހެދުނު ފުރަތަމަ ފަހަރޭ ބުންޏަސް ދޮގަކަށް ނުވާނެއެވެ. އެކަމަށްޓަކައި އޭނައަށް ދުވަހަކުވެސް މީހަކު ކުށްވެރި ނުކުރާވަރަށް އަމިއްލަ ނަފްސު ކުށްވެރިކުރެވުނެވެ. އޭނަގެ ބައްޕައާއި ބައްޕަ ދުވަހަކުވެސް ދޮގު ނެހެދުމަށް ދިން ނަޞޭޙަތްތަކުގެ މަތިން ހަނދާންވެފައި ދެރަވެސްވިއެވެ. އެހެނަސް އަޔާޒް އަމިއްލަ ނަފްސު ދިފާޢުކުރީ މިއީ އޭނައަށް މަޖުބޫރު ޙާލަތެއްކަމަށް އަމިއްލަ ނަފްސުގާތު ބުނަމުންނެވެ.\n"ހަމަ އަސްލުވެސްތަ އަޔާޒް؟! ޤަބޫލެއްވެސް ނުކުރެވޭ ބޮޑުމަންމައަށް! އަލްޙަމްދުލި ﷲ! ހަމަ ޔަޤީނުންވެސް ﷲ އެކަލާނގެ އިރާދަކުރެއްވި އަޅަކަށް ހެޔޮ ގޮތް ދައްކާ....އުފާ ކުރޭ ދަރިފުޅު. އިން ޝާ ﷲ ކުރިއަށް އޮތް ތަނުގަ ދަރިފުޅަށް ލިބެން އުޅެނީ ވަރަށް ވެސް އުފާވެރި ދިރިއުޅުމެއް. މަލާކަށް ނުހިނގުނަސް ކިހާ ރީތި ޝަޚްޞިއްޔަތެއް ހުރި ކުއްޖެއް އެއީ؟ އަދި އަޔާޒް ތިއީ ޑޮކްޓަރަކަށްވީމަ މަލާކްގެ ފަޔަށް ފަރުވާވެސް ކޮށްދެވިދާނެއެއްނު؟ އެއީ ފަރުވާއެއް ނެތް ކަމެއްވިއްޔާ ބޭރު ޤައުމަކުން އެހީ ހޯދައިގެން ދިރާސާ ކޮށްގެން ވިޔަސް އަޔާޒަށް ފަރުވާ ހޯދައިދެވިދާނެއެއްނުދޯ؟" ވަސީމާ އުފާވެރި ހިނިތުންވުމަކީ އޭނަގެ ޚިޔާލުތައް ޙިއްސާ ކުރިއެވެ.\n"އާނ ބޮޑުމަންމާ....އެއަށް ފަރުވާ ހޯދައިދިނުމަކީ މުޅިއަކުން ނުވާނެކަމެކޭ އަހަރެން ނުބުނާނަން..." އަޔާޒަށް އެހެން ބުނެލެވުނީ މަލާކްގެ ފަރުވާއަށްޓަކައި އޭނައަށް ކުރެވިދާނެ ކަންތަކާއިމެދު ވިސްނަމުންނެވެ. ހަމަ އެ ހިނދު ނޭނގޭ ސަބަބަކާހުރެ އޭނަ މަލާކާއި އިނދެގެން އުޅުމަށް އޭނަ ދެންމެ ނިންމި ވަގުތުކޮޅުގެ ތެރޭގައި މަލާކަށް ފަރުވާކޮށްދިނުމުގެ ޝައުޤުވެރިކަން ބޮޑުވިއެވެ. އެހެނަސް މައުވާ މަތިން ހަނދާންވުމުން އޭނަ ވަގުތުން ސިކުނޑިން އެ ޚިޔާލު ފޮޅުވާލިއެވެ.\n"އިން ޝާ ﷲ މަލާކްވެސް އަދި ރަނގަޅުވާނެ. އަދި ﷲ ގެ ރަޙްމަތްފުޅުން ތި ދެކުދިންނަށް ލިބޭނީ ވަރަށް ބާއްޖަވެރި ޒަވާޖީ ޙަޔާތެއް." ވަސީމާއަށް އެހެންވެސް ބުނެލެވުނީ ނުފިލާ ހިނިތުންވުމެއްގައި ހުރެއެވެ. އެހެނަސް އެ ބަސްތައް އަޑުއަހަން އިން އަޔާޒްގެ މޫނުމަތީގައިވީ ސީރިއަސްކަމެވެ. އޭނައަށް މައުވާ ނޫން މީހަކާއެކީ އުޅެގެން އުފަލެއް ލިބިދާނެކަމަށް ހީކުރަން ވެސް ބޭނުމެއްނުވިއެވެ. މިއީ ހައްތަހާވެސް މިވޭތުވެދިޔަ އަހަރު ތަކުގައި މައުވާ އޭނަގެ ސިކުނޑީގައި ބިންވަޅު ނަގައި ހަރުކޮށްފައިވި ޚިޔާލެއްކަން ދަނެގަންނަން އަޔާޒް ނުކުޅެދިފައިވިއެވެ. އެހެންކަމުން އެރޭ އެ ފޯނު ކަނޑާލި ވަގުތުވެސް އޭނަ ހުރީ އަދިވެސް މައުވާއާއި އޭނަގެ ގުޅުން ދެމެހެއްޓުމަށް އޭނަ ރޭވި ރޭވުން ކުރިއަށް ގެންދިޔުމުގެ ނިޔަތުގައެވެ.\nއޭގެ އަނެއްދުވަހުގެ ހެނދުނު އާދައިގެ މަތިން އަޔާޒަށް ހޭލެވުނީ ފަތިސް ނަމާދަށްޓަކައި އޭނަގެ ބޮޑުމަންމަ އޭނައަށް ގޮވުމުންނެވެ. އާދައިގެ މަތިން އޭނަ ދޮންބެއާއެކީ މިސްކިތަށް ގޮސް ނަމާދު ކޮށްގެން ގެއަށްއައެވެ. މިސްކިތަށް ދިޔަ މަގުމަތީގައި އޭނަ ކައިވެންޏަށް އެއްބަސްވީ ވާހަކަ ދޮންބެއަށް އިވިފައިވިކަން އަޔާޒަށް އެނގުންވިއެވެ. ދޮންބެވެސް ބޮޑުމަންމައާއި އެއްވަރަށް އެކަމާމެދު ހިތްހަމަޖެހިގެން ވާހަކަ ދެއްކުމުން އަޔާޒް ވަކި އިތުރު އެއްޗެކޭ ނުބުނެ ހިނިތުންވުންތައް ދައްކަމުން ދިޔައީއެވެ.\nހެނދުނު ގެއަށް ގޮސް އޭނަގެ ތަނަވަސް ކޮޓަރިއަށް ވަދެ ކޮންމެ ދުވަހެއްގެ އާދަތަކުގެ މަތިން އޭނަ ހެނދުނު ކުރާ ކަސްރަތުތައް ކުރަން ފެށިއެވެ. މާލެއަށް އަނބުރާ އައިފަހުން އަދި ޖިމަކަށް އެޕްލައި ކުރުމުގެ ފުރުޞަތެއް ނުލިބޭތީ އޭނަ ކަސްރަތުތައް ކޮށް އުޅެނީ އޭނަގެ ތަނަވަސް ކޮޓަރި ތެރޭގައެވެ. ކަސްރަތު ކުރަމުން ދިޔައިރު ވެސް ކީއްވެކަމެއް ނޭނގެއެވެ. ދޭތެރެ ދޭތެރެއިން އޭނައަށް ސިފަވަމުން ދިޔައީ މަލާކްގެ ސޫރައެވެ. މަލާކް އެއާރޕޯޓް ތެރެއިން ފެނުނު ދުވަހެވެ. އޭނަގެ އަތާއި ފަޔަށް ބާރު ކުރެވިފައިވި ގޮތެވެ. އޭނަ ފެނުމުން މަލާކް ސިއްސައިގެން ދިޔަ ގޮތެވެ. އަމިއްލައަށް ގޮނޑި ދުއްވާފައި ދާއިރު އެ ހުންނަ ހިތްވަރެވެ. އަދި އޭނަ މަލާކް ދަށްކޮށްލަން އުޅުމުން ވެސް މަލާކް އެ ދެއްކި ސާބިތުކަމެވެ. އެއަށްފަހު މަލާކްގެ މަންމަ ދުނިޔެއާއި ވަކިވީ ވާހަކަ އިވުމުން އެ މޫނުމަތިން ފެނުނު ހިތާމަވެރިކަން ހަނދާންވެފައި އަޔާޒްގެ ޙަރަކާތްތަކަށް ހުއްޓުމެއްއައެވެ. ގޮނޑިއެއްގައި އިނދެ އެއްއަތުން އުފުއްލަމުން ދިޔަ ބޭރި ލަސްލަހުން ތިރިކޮށް އޭނައަށް އޭތި ކައިރީގައި ހުރި ތިރި ކަބަޑު މަތީގައި ބާއްވާލެވުނެވެ. އޭނަ ވިސްނުމަކަށް ގެއްލިފައިވަނިކޮށް ބޭރު ކޮޓަރީގެ ތެރެއިން ބޮޑުމަންމަ އޭނައަށް ގޮވައި ސައިބޯން އައުމަށް ބުނެލި އަޑުއިވުނެވެ. އެއާއެކު އަޔާޒް މި އަންނަނީ ކަމަށް ބުނެ ފެންވަރަން ދިޔައެވެ.\nފެންވަރައި ތާޒާވެލައިގެން އަޔާޒް ކޮޓަރިން ނިކުތީ އޭނަ މާލޭގައި ވަޒީފާ އަދާކުރާނެ ހޮސްޕިޓަލަކާއި މެދު ޚިޔާލުކުރަމުންނެވެ. މި ހުރިހާ ދުވަހު އެކަމާ ނޫޅެ ހުރެވުނީ އޭނަ އަނެއްކާވެސް އަނބުރާ ރަޝިޔާއަށް ދާކަހަލަ ގޮތަކަށް ނިންމައިގެން ހުރީތީވެއެވެ. އެހެނަސް އޭނަ މިހާރު ރާވައިގެން އުޅޭ ރޭވުމަށްޓަކައި ކުޑަ ދުވަސްކޮޅަކަށް ނަމަވެސް ދޮންބެމެން އުއްމީދު ކުރާ ގޮތަށް ހަދަން އެބަޖެހެއެވެ. ކާގެއަށް ދެވުނު ވަގުތު އޭނަ ހަމަ އެދުވަހުން އެދުވަހަށް ސިޓީ ލާނެ ހޮސްޕިޓަލް ނިންމާލެވުނީ އެހެންވެއެވެ. އެހެނަސް އޭނައަށް ސައިބޯން ނުއިށީނދެވެނީސް މޭޒުމަތި ތައްޔާރުކުރަމުން ދިޔަ ބޮޑުމަންމަ ވާހަކަ ދެއްކިއެވެ.\n"އަޔާޒް ތިރިއަށް ގޮއްސަ މަލާކްއާ އޭނަގެ ބައްޕަ ގޮވައިގެން އަންނަންވީއެއްނު ސައިބޯން؟ އަހަރުމެން ނުބުނަންޏާ އެމީހުންނަށް ވެސް ނޭނގޭނެތާ! އަހަރުމެންގެ އެދުމަށް އެމީހުން މިކޮޅަށް އައީ....ހެޔޮ ނުވާނެ އެމީހުން އެހެން ދޫކޮށްލާކަށް. ގޮއްސަ ގޮވައިގެން އާދޭ އަޔާޒް!" ވަސީމާ ބުނެލިއެވެ. އަޔާޒް އެ ވާހަކަ އަޑުއަހަން ހުރެފައި ބޯޖަހާލަމުން ވަކި ދެކޮޅު ހެދުމެއްނެތި ދިޔައެވެ. ނިކަމެތި ޙާލެއްގައި ތިބި ބަޔަކަށް އެހީތެރިވާން އޭނަވެސް ބޭނުންވުމުންނެވެ. އަދި މި ޙާލަތުގައި އޭނަ މަލާކް ބަލާ ދިޔަޔަސް އެދެމީހުންގެ ގުޅުމަކަށް ވަކި ބަދަލެއް ނާންނާނެކަމަށް އަޔާޒަށް ނިންމުނެވެ. އަޔާޒް އެމީހުން އުޅޭ ފަންގިފިލާއިން ނިކުމެގެން ގޮސް ތިރިއަށް ދިޔުމަށްޓަކައި ލިފްޓަށް އެރީ އެއީ ކިހާ ބޮޑު ކުށްހީއެއްކަން ނޭނގިއެވެ.\nލިފްޓުން ގޮސް އަޔާޒް ފޭބީ ޢިމާރާތުގެ ފަސްވަނަ ފަންގިފިލާއަށެވެ. ލިފްޓުން ފޭބުމަށްފަހު އަޔާޒް އޭނައާއި ދިމާ ކުރިމަތިން ފެންނަން ހުރި ދޮރާއި ދިމާލަށް ދިޔައެވެ. އޭނަ އެ ދޮރުގެ ކައިރީގައި ހުރި ބެލްއަށް ފިތާލަން އުޅުނު ވަގުތު ދޮރު ހުޅުވިގެން ދިޔައެވެ. ދޮރުމަތިން އޭނައަށް ފެނިގެން ދިޔައީ މިލާފައިވި މޫނަކާއެކީ ހުރި މަސްޢޫދެވެ. މަސްޢޫދު ފެނުނު ފުރަތަމަ ސިކުންތުގައި އަޔާޒް އެއްޗެކޭ ބުނަން ޖެހިލުންވިއެވެ. އެހެނަސް އެއްޗެކޭ ނުބުމުން ޙާލަތް ގޯސްވުން ނޫންކަމެއް ނުވާނެކަން ދަނެގެން އޭނައަށް ވާހަކަ ދެކެވުނެވެ.\n"ސަލާމް ބޭބޭ! ބޭބެއާއި މަލާކް ބަލާ އަހަރެން މިއައީ. ބޮޑުމަންމަ ބޭބެމެންނަށް ދަޢުވަތު އެބަދޭ ހެނދުނު ސައިބޯން....ބޭބެމެން އަންނަންވީއެއްނު އަހަންނާއެކީ؟" އަޔާޒް ހިނިތުންވުމަކާއެކީ ބުނެލިއެވެ. އެހިނދު އޭނައަށް ބަލަންހުރި މަސްޢޫދުގެ މޫނުމައްޗަށް ލުއި ހިނިތުންވުމެއް ވެރިވިއެވެ.\n"ޝުކުރިއްޔާ އަހަރުމެން ބަލާ އައި ކަމަށްޓަކައި....އަހަރުމެން ތި ދަޢުވަތު ޤަބޫލުކުރާނަން. ސައިބޯން ގޮއްސަ ބޭބެއަށް ބުނެވޭނެ ކަންނޭނގެ އަޔާޒްގެ ދޮންބެ ކައިރި ބުނަން ބޭނުންވެފަ ހުރި ވާހަކަ." މަސްޢޫދު އެ ފަހު ބަސްތައް ބުނެލީ އިސްޖަހާލަމުންނެވެ.\n"ކޮން ވާހަކައެއްތަ ބޭބޭ؟" އަޔާޒަށް ދެބުމަ ކައިރިކޮށްލަމުން އަހާލެވުނެވެ. އެއާއެކު މަސްޢޫދު އޭނަގެ އަތުގައި އޮތް އާދައިގެ ސިޓީ އުރައެއް ދައްކާލިއެވެ.\n"މިއީ ތިކުދިންގެ ބައްޕަގެ ވަޞިއްޔަތް....އަޔާޒް މަލާކްއާ އިނަސް ނުއިނަސް ބޭބެ މިހިރީ މީތި ދީފަ ކޯޓުގަ ހެކިބަސް ދޭން ތައްޔާރަށް...ހިއެއްނުވޭ މި ޙާލަތުގަ މަލާކަށް އަޔާޒްއާ އިންނަން އެއްބަސްވެވޭނެހެން....މަލާކަކީ ހިތްދެރަ ކުއްޖެއްނޫން. މަލާކަށް ވެވޭނެ ނަމަ ބޭބެއަށްވުރެ ވެސް ކުރިން ރުއިން ހުއްޓައި ބޭބެއަށް ހިތްވަރުދޭ ކުއްޖަކަށް ވީސް. އެކަމަކު ކުޑައިރުއްސުރެވެސް ރޮވެން ފަށައިފިނަމަ ހުއްޓާލުމަކީ އޭނައަށް ވަރަށް އުދަގޫކަމެއް. ވަރަށް މަސައްކަތް އެބަކުރޭ އޭނަ މިވަގުތުވެސް އެކަމަކު....." މަސްޢޫދުގެ ވާހަކަ އެހާ ހިސާބުން މެދުކެނޑުނީ މަލާކް ރޯ މަންޒަރު ސިފަވުމުން އޭނަގެ ހިތްވެސް ސާރިޔާގެ ހަނދާންތަކުން ފުރިގެން ދިޔުމުންނެވެ. މަސްޢޫދަށް ވީ ގޮތް ފެނިފައި އަޔާޒަށް ދެބުމަ ކައިރިކޮށްލަމުން ގޭގެ ތެރެއަށް ނަޒަރެއް ދެވުނީ ބޭއިޚްތިޔާރުގައެވެ. ދުރުދުރަށް ނަޒަރު ހިންގާލުމުން ވެސް މަލާކް ފެންނަން ނެތުމުން އަޔާޒަށް ވާހަކަ ދެކެވުނެވެ.\n"ކޮބައިތަ މަލާކް؟" އޭނައަށް އަހާލެވުނެވެ.\n"އެބަހުރި ކޮޓަރީގަ....ބޭބެ އެބަ އަންނަން ގޮވައިގެން." މަސްޢޫދު އެހެން ބުނެ އެތެރެއަށް ދާން އުޅުނެވެ.\n"އަހަރެން ދިޔަޔަސް އެންމެ ރަނގަޅުތަ؟" އަޔާޒަށް އަވަސްއަވަހަށް އަހާލެވުނެވެ. މަލާކަށް އޭނަގެ އިޙްސާސްތައް އަމިއްލަ ބާރުގެ ދަށަށް ނުގެނެވޭ ވާހަކަ ބުނުމުން އޭނަ އެކަން ދެކެން ބޭނުންވިއެވެ. އަދި އެކަން އޭނައަށް ޙައްލުކުރެވިދާނެތޯ ބަލަން ބޭނުންވިއެވެ. އެހެނަސް މަސްޢޫދުބެ ހުއްޓުން އަރާފައި އޭނައަށް ބަލާލި ނަޒަރުން އޭނަ ހިސާބަކަށް ޖެހިލުންވިއެވެ. ބުނި ބަސްތައް އަނބުރާ ގެންނަން ބޭނުންވިއެވެ. އޭނަ އެކަން ކުރަން އުޅެނިކޮށް މަސްޢޫދުބެ ބޯޖަހާލަމުން އެންމެ ރަނގަޅޭ ބުނެލިއެވެ. އެއާއެކު ހަމަޖެހުމުގެ ނޭވައެއް ދޫކޮށްލަމުން އަޔާޒް އެގެއަށް ވަދެގެން ދިޔައެވެ. މަސްޢޫދުބެ އޭނަގެ ފަހަތުން އަންނަމުން މަލާކް ހުރީ ކަނާތް ފަރާތުން ތަންކޮޅެއް އެތެރޭގައި ހުރި ކޮޓަރީގައި ކަމަށް ބުންޏެވެ. ކޮޓަރިއާއި ހަމައަށް ދެވެންދެން ވެސް މަސްޢޫދު އަޔާޒްގެ ފަހަތުން ދިޔައެވެ. އެހެނަސް އެ ބޭބެ އޭނަގެ ފަހަތުން އަންނަމުން ދިޔަކަން ވެސް އަޔާޒްގެ ހަނދާނުން ފިލައިގެން ދިޔައި ހުޅުވިފައިވި ކޮޓަރިއެއްގެ ދޮރާއި ހަމަވުމުންނެވެ. އޭނަ އެ ދޮރުމައްޗަށް އެރުމުގެ ކުރިން ވެސް މަލާކްގެ ގިސްލުމުގެ އަޑު އިވިގެން ދިޔައެވެ. އޭނަ އެތަނަށް އައި ހަމައެކަނި ސަބަބަކީ އެކަން އޭނައަށް ޙައްލުކުރެވިދާނެތޯ ބެލުން ކަމަށްވިޔަސް އެ އަޑުން އޭނަގެ ހިތަށް އަސަރުކުރީ ކީއްވެކަމެއް އޭނައަށް ދޭހައެއް ނުކުރެވުނެވެ. ކޮންމެ ގޮތެއްވިޔަސް އަޔާޒް އެ ދޮރުމައްޗަށް އެރިއެވެ. އެ ހިނދު އެ ދޮރަށް ފަސްދީގެން ކަހަލަ ގޮތަކަށް ކޮޓަރީގެ މެދާއި ހަމައަށް ގެނެވިފައިވި ގޮނޑީގައި އިން މަލާކް އަޔާޒަށް ފެނުނެވެ. އޭނަގެ އެއްފަރާތުން މަސްޢޫދުބެ އަންނަން ފެށުމުން އަޔާޒަށް އެއްއަތް ދައްކައި މަޑުކޮށްލާށޭ ބުނެލެވުނީ ވެސް އެހެން ދިމާލަކަށް ނަޒަރު ހިންގުމެއްނެތިއެވެ. އެއަށްފަހު މަލާކަށް ބަލަން ހުރެ އެއްޗެކޭ ބުނަން އުޅެފައި ވެސް ނުބުނެވުނީ އޭނަ މިވަގުތު އެއްޗެކޭ ބުނެފިނަމަ މަލާކް ސިއްސައިގެންދާނެކަން ޔަޤީންވުމުންނެވެ. ހަމަ އެއާއެކު ޚިޔާލެއް ލިބިގެން އަޔާޒް ކޮޓަރީގެ ދޮރާއި ތަންކޮޅެއް ދުރު ހިސާބަކަށް ދިޔައެވެ. މަންޒަރު ބަލަން ހުރި މަސްޢޫދު ވާނުވާއެއް ނޭނގި ބަލަހައްޓައިގެން ހުއްޓެވެ. އަޔާޒް ގޮސް އެތާ ހުރި ސޯފާގައި ކައިރީގައި ހުއްޓިލަމުން އޭނަގެ ފޯނު ނެގިއެވެ. އަދި މަލާކަށް ބަލަން ހުރެ ލުއި އަޑެއް އިވިގެންދާނެ ފަދައަކުން އޭނަގެ ފޯނު ސޯފާގެ މައްޗަށް ދޫކޮށްލިއެވެ. ދުރުން އިވުނު ލުއި އަޑާއެކީ މީހަކު ހުރިކަން އެނގުންވުމުން މަލާކް އެދިމާލަށް ބަލާލީ ސިހުމެއް ނެތިއެވެ. އެ މަންޒަރު ފެނުމުން އަޔާޒްގެ މޫނުމައްޗަށް ވެރިވެގެން ދިޔައީ ކާމިޔާބުގެ ހިނިތުންވުމެކެވެ. އޭނައަށް ވާހަކަ ދެކެވެން ފެށީ މަލާކް އުޅެނީ ހިތާމައެއްގައިކަން ވެސް ހަނދާން ނައްތާލަމުންނެވެ.\n"ހާއި.....ބޮޑުމަންމަ ބުނީ ސައިބޯން އަންނާށޯ." އަޔާޒް އެހެން ބުނެލީ ދެންވެސް ދެންމެ ކުރެވުނު ކަމާމެދު ހިސާބަކަށް ފަޚުރުވެރިވެފައި ހުރެއެވެ. އެހެނަސް މަލާކްގެ މޫނުމަތިން އުޖާލާކަމެއް ނުފެނުމުން އޭނަގެ ހިނިތުންވުން ފިލުވާލަން އަޔާޒަށް މަޖުބޫރުވިއެވެ. ހަމައެއާއެކު މަލާކް މިވަގުތު ވާނީ ކިހާ ބޮޑު ހިތާމައެއްގައިކަން ވެސް އެނގުންވީ އެވަގުތެވެ. މަންމަގެ މަރަކީ އޭނަ ވެސް މީގެ ދުވަސްކޮޅެއް ކުރިން ތަޙައްމަލުކޮށްފައިވި ހިތާމައެކެވެ. އޭނަގެ ޙަޔާތުގެ ބޮޑުބައި އޭނަ ހޭދަކޮށްފައިވީ މަންމައާއި ދުރުގައި ކަމަށްވިޔަސް އެ ޚަބަރުވެގެން ދިޔައީ އޭނަގެ މުޅި ދުވަސް ބަނަކޮށްލި ޚަބަރަކަށެވެ.\n"މް....މް..މަންމަ ނިޔާވެއްޖެ....އަޔާޒް!" ދޮންބެގެ ރޮވިފައިވާ އަޑުން އޭނައަށް އެ ބަސްތައް އިވިގެން ދިޔައީ ފޯނުންނެވެ. ރަޝިޔާއަށް ހަވީރުގެ އެވަގުތު އޭނަ ހުރީ މުޅި ޔުނިވާރސިޓީއިން އެއްވަނަ ހޯދައިގެން ދަސްވެނިވުމަށްފަހު ގައުންއާއެކީ ޔުނިވާރސިޓީގެ ގޭޓު ކައިރީގައި ހުއްޓިލައިގެންނެވެ. އެ ޚަބަރު އިވުމުގެ ކުރިން އޭނަގެ މޫނުމައްޗަށް ވެރިވެފައިވީ މުޅި ޙަޔާތުގައިވެސް ވެރިވި އެންމެ އުފާވެރި ހިނިތުންވުމެވެ. އެހެނަސް އެ ޚަބަރު އިވުމަށްފަހު ސިކުންތުކޮޅެއްގެ ތެރޭގައި އެ ހިނިތުންވުން ފިލައި އޭނަގެ ލޮލަށް ކަރުނަތައް ޖަމާވިއެވެ. ހިނދުކޮޅެއްގެ ތެރޭގައި އޭނައަށް ގިސްލެވެން ފެށީ އޭނައަށް އެދުވަހު އެއްވެސް އުފަލެއް ލިބުނުކަން ވެސް ހަނދާން ނައްތާލަމުންނެވެ. އެދުވަހު އޭނަ އުޅުނު އެޕާޓްމެންޓަށް އަނބުރާ ގޮސްފައިވެސް އޭނައަށް ހުއްޓުމެއްނެތި ރޮވުނީ މަންމަ އޭނައާއެކީ ހުރި ދުވަސްކޮޅު ކޮށްދިންހާ ކަންތަކުގެ މަތިން ހަނދާންވުމުންނެވެ. އިތުރު ހިތްދަތިކަމެއް ލިބިގެންދިޔައީ ވިއްސާރަވުމުގެ ސަބަބުން ފަހު ފަހަރަށް މަންމަގެ މޫނުބަލަން ވެސް އޭނައަށް ފުރައިގެން ދެވޭ ގޮތްނުވުމުންނެވެ.\nމަލާކަށް ބަލަން ހުރެފައި އެދުވަސްމަތިން ހަނދާންވުމުން މަލާކް ހިތްހަމަޖައްސައިދޭން ބުނާނެ ވަކި އެއްޗެއް އޭނައަށް ނުވިސްނުނެވެ. ކޮންމެ އެއްޗެކޭ ބުންޏަސް އެ ހިތާމައަކީ އެއްވެސް މީހަކަށް އެއިން އަރައިގަންނަން ފަސޭހަ ހިތާމައެއް ނޫންކަން އޭނައަށް އެނގުންވީތީވެއެވެ.\nއަޔާޒް ބުނާނެ އެއްޗެއް ނޭނގިފައި ހުއްޓާ މަސްޢޫދު ގޮސް މަލާކް ގާތު ސައިބޯން އައުމަށް އެދުނެވެ. އެއާއެކު މަލާކް ބޯޖަހާލަމުން އޭނަގެ ކޯތާފަތް ދެއަތުން ފޮހެލިއެވެ.\nމަލާކް ކިތަންމެ ހިތްވަރު ކުރިއެއްކަމަކު ތިރިއަށްދާން ލިފްޓަށް އެރި ހިނދު ވެސް އޭނަގެ ލޮލުން ކަރުނަތައް ފޭބިއެވެ. އޭގެއިން ކޮންމެ ފަހަރަކު އޭނަ ސާބިތުކަމާއެކީ


SunOnline: Aa iPhone gai 120Hz display eh\nއަހުމަދު ޖައިޝަން 26 Aug 2020, 08:44\nއާ އަައިފޯންގައި ރިފްރެޝް ރޭޓް ބަދަލުކުރުމަށްޓަކައި ހާއްސަ ބަޓަން އެއް ---\nއެޕަލް އިން މިއަހަރު ނެރުމަށް ހަމަޖެހިފައިވާ އާ އައިފޯނުގައި ބޭނުންކުރާ ސްކްރީނަކީ 120 ހާޓްސް ރިފްރެޝް ރޭޓް ސްކްރީނެއްކަން އެންމެ ފަހުގެ ލީކުން ކަށަވަރުވެއްޖެ އެވެ.\nމިއަހަރު ނެރުމަށް ހަމަޖެހިފައިވާ އާ އައިފޯން ނުވަތަ އައިފޯން 12 އާންމުކުރުމަށް ގާތްވަމުންދާއިރު އެ ފޯނާ ގުޅޭ ހުރިހާ މައުލޫމާތެއް ދަނީ އާންމުވަމުންނެވެ. އެހެންނަމަވެސް ފޯނުގެ ޑިސްޕްލޭއާ ގުޅޭ ގޮތުން ކަށަވަރުވާ މައުލޫމާތެއް މީގެކުރީން އާންމުވެފައެއް ނުވެ އެވެ.\nއަލަށް އާންމުވި ލީކެއްގައި އާ އައިފޯންގެ ސްކްރީންގެ އޮމާންކަން އިތުރުކުރުމަށް ޓަކައި 120 ހާޓްސް އަށް ބަދަލުކުރުމުގެ ހިދުމަތް އިންނާނެ އެވެ.\nއެ ޓެކްނޮލޮޖީއަކީ އާ ޓެކްނޮލޮޖީއެއް ނޫނެވެ. ގިނަ ފޯނު ކުންފުނީގެ ފޯނުތަކުގައި އެ ޓެކްނޮލޮޖީ އަންނަނީ ކުރީން ވެސް ބޭނުން ކުރަމުންނެވެ. އެހެންނަމަވެސް 60 ހާޓްސްގެ ރިފްރެޝް ރޭޓް ސްކްރީނެއް ބޭނުންކުރަމުން އައި އެންމެ ފަހު ފްލެގްޝިޕް ފޯނަށް އެޕަލްގެ އައިފޯން ވެގެން ދިޔުން އެކަށީގެންވެ އެވެ.\nނަމަވެސް އަލަށް އާންމުވި ލީކް އަކީ ރީޓެއިލް ޕްރޮޑަކްޓުގެ ހިދުމަތެއް ނޫން ކަމަށް މައުލޫމާތު ލިބެ އެވެ. ލީކުން އާންމުވާ ހިދުމަތަކީ ޓެސްޓް ބެޗް ފޯނަކުން އާންމުވި ހިދުމަތެކެވެ. އެހެންނަމަވެސް އެ ހިދުމަތް އެޕަލް އިން ނަގާނެ ކަމަށް ގަބޫލެއް ނުކުރެވެ އެވެ.\nމިއަހަރުގެ އައިފޯންއަކީ އެޕަލްގެ ކުރީގެ އައިފޯންގެ ޑިޒައިންތަކާ ގުޅުން ހުރި ފޯނުތަކަށް ވާނެ ކަމަށް ލީކްތަކުން ދައްކައެވެ. އައިފޯން 12ގެ ޑިޒައިން ހުންނާނީ އައިފޯން4ސީރީޒްގެ ފޯނުތަކާ ދާދި އެއްގޮތަކަށް ކަމަށް ލީކުތަކުގައި ބުނެ އެވެ.\nއާ އައިފޯން ނެރޭނެ ތާރީހު މިއަހަރު ވަނީ ލަސްކޮށްފަ އެެވެ. އެގޮތުން އަންމުކޮށް އޮކްޓޯބަރު މަހުގެ ފަހުކޮޅުގައި ލޯންޗުކުރާ އައިފޯނުތައް މިއަހަރު ނެރޭނީ ނޮވެމްބަރު މަހުގެ މެދުތެރޭގައި ނުވަތަ ފަހުކޮޅުގައި ކަމަށް އެޕަލް އިން އިޝާރާތްކޮށްފައިވެ އެވެ.


ވަރަށް ބޮޑު އާގު ބޯޓެއް ދުނިޔޭގެ އެކި ޤައުމުތަކަށް މުދާ އުފުލަމުން ގެންދިޔަ އެވެ. މިހެން ދަތުރު ކުރަމުން ދަނިކޮށް ބޯޓުގެ އިންޖީނަށް މައްސަލައެއް ދިމާވުމުން އެންމެ ކައިރީގައިވާ ޤައުމުގައި ބޯޓު ބަނދަރުކުރި އެވެ. އަދި އިންޖީނު ހަދާ ތަފާތު ގިނަ މެކޭނިކުންނާ މަސައްކަތް ހަވާލުކުރަމުން ގެންދިޔަ އެވެ. ނަމަވެސް އެއްވެސް މެކޭނިކަކަށް މި މަސައްކަތް ކާމިޔާބުކުރެވޭ ގޮތެއްނުވި އެވެ.\nއެއްވެސް މެކޭނިކަކަށް މި މަސައްކަތް ކާމިޔާބުނުވެ ހަފްތާއެއްހާ ދުވަސް ވޭތުވުމަށްފަހު ކުޑައިރުއްސުރެ އިންޖީނު ހެދުމުގައި އުޅޭ މުސްކުޅި މެކޭނިކަކު ބޯޓުގެ އިންޖީނު ހެދުމުގެ މަސައްކަތާ ހަވާލުވި އެވެ. އޭނާގެ މަސައްކަތަށް ބޭނުންވާ އާލާތްތައް ހިފައިގެން މަސައްކަތަށް ހާޒިރުވި އެވެ. އަދި ލަސްނުވެ މަސައްކަތުގައި މަސްޣޫލްވި އެވެ.\nއޭނާ މަސައްކަތުގައި ހަރަކާތްތެރިވާތަން ބަލަން ބޯޓުގެ ވެރިފަރާތުންނާއި ބައެއް ފަޅުވެރީން ބަލަން ތިއްބެވެ. ވަރަށް ފަރުވާތެރިކަމާއެކު މުޅި އިންޖީނު އޭނާ ޗެކްކުރި އެވެ. އިންޖީނު ރަނގަޅަށް ޗެކް ކުރުމަށްފަހު އޭނާގެ ދަބަހުން ކުޑަ މަރުތޭލައެއް ނެގި އެވެ. އަދި އިންޖީނުގެ ބައެއްގައި މަޑުމަޑުން މަރުތޭލައިން ޖެހި އެެވެ. އޭނާގެ މިހަރަކާތާއެކު އިންޖީނު އިސްޓާޓްވި އެވެ. މަސައްކަތް ކާމިޔާބުކަމާއެކު ނިންމާލުމަށްފަހު ބިލް ފޮނުވާލާނެ ކަމަށް ބުނެ އެ މުސްކުޅި މީހާ އެ ތަނުން ހިނގައްޖެ އެވެ.\nޖެހިގެން އައި ދުވަހު ބޯޓުގެ ވެރިފަރާތަށް 10000 ޑޮލަރުގެ ބިލެއް ލިބުނެވެ. މިކަމާއި ވަރަށް ހައިރާންވެ އަދި ހިތްހަމަނުޖެހިފައިހުރެ ބޯޓުގެ ވެރިފަރާތުން ބުންޏެވެ.\n“މިއީ ކޯޗެއް؟ އޭނާ އަނެއްހެން މާބޮޑު މަސައްކަތެއްވެސް ނުކުރެއެއްނު؟”. އެއަށްފަހު ބޯޓުގެ ވެރިފަރާތުން އެ އިންޖީނު ހެދި މުސްކުޅި މީހާއަށް ތަފްސީލީ ބިލެއް ފޮނުވުމަށް އެދުނެވެ.\nޖެހިގެން އައި ދުވަހު މުސްކުޅި މީހާ އަލުން ބިލެއް ފޮނުވި އެވެ. އޭގައި ވަނީ\nމަރުތޭލައިން ޖެހުމަށް – 2.00 ޑޮލަރު\nމަރުތޭލައިން ޖަހަން ޖެހޭ ތަން އެނގުން – 9998.00 ޑޮލަރު\nމުސްކުޅި މީހާ މި މަސައްކަތާ ހަވާލުވީ އެތައް ބަޔަކަށް މިކަން ނާކާމިޔާބުވުމަށް ފަހު އެވެ. އޭނާއަށް އެ މަސައްކަތުގެ ހުނަރާއި ޤާބިލުކަން އަދި އެކަން ކުރާނެ ރަނގަޅު ގޮތް އެނގެ އެވެ.\nއަހަރެމެންގެ ހަޔާތަށް މި ހާދިސާއާމެދު ވިސްނާ އިބްރަތް ހާސިލް ކުރެވިދާނެ އެވެ. އަހަރެމެންނަށް އަހަރެމެންގެ ހަޔާތް ކާމިޔާބުކުރުމަށް ވަރަށް ގިނަ މަސައްކަތްތަކެއް ކުރެވެ އެވެ. އެހެން ނަމަވެސް ހަޤީޤަތުގައި ކާމިޔާބު ވަނީ ވަރަށް މަދު ބައެކެވެ. އަދި ކާމިޔާބު ނުވަނީ ކީއްވެކަން އަހަރެމެނަށް ގިނަ ފަހަރަށް ނޭނގި ބުރަ މަސައްކަތްތަކެއް ކުރެވުނީތީ އެކަމާ މާޔޫސްވެ އެވެ. ހަޤީޤަތުގައި ކަމެއް ކާމިޔާބުކުރުމަށް ނުވަތަ އެމީހެއްގެ ހަޔާތް ބާއްޖަވެރި ކުރުމަށް އެންމެ މުހިއްމު އެއް ކަމަކީ އެމީހެއްގެ ހަޔާތުގައި ގޯސްކޮށް ހުންނަ ކަންތައްތައް ދެނެގަނެ އެ ކަންކަން އިސްލާހްކޮށް ކުރިއަރުވަން މަސައްކަތް ކުރުމެވ


BML in 103 viyafaari akah loanu dhookohfi\nކޮވިޑް ރިކަވަރީ ސްކީމުން 103 ވިޔަފާރިއަކަށް ލޯނު ދީފި\nބީއެމްއެލް ހެޑް އޮފީސް\nބީއެމްއެލް އިން ކޮވިޑް-19 އާ ގުޅިގެން ގެއްލުވި 103 ވިޔަފާރި އަކަށް ލޯނު ދޫކޮށްފި އެވެ.\nކޮވިޑް-19 އާ ގުޅިގެން ބޮޑެތި ވިޔަފާރިތަކަށް އެހީވާން ބީއެމްއެލް އިން ތައާރަފުކޮށްފައިވާ "ކޮވިޑް ރިކަވަރީ ސްކީމް" އާ ބެހޭ ގޮތުން، ބީއެމްއެލްގެ މެނޭޖަރު ޕަބްލިކް ރިލޭޝަން މުހައްމަދު ސައީދު ވިދާޅުވީ މިހާތަނަށް 103 ވިޔަފާރިއަކަށް 155 މިލިއަން ރުފިޔާ ދޫކޮށްފައިވާ ކަމަށެވެ. މީގެ އިތުރުން 80 ފަރާތެއްގެ ޑޮކިއުމެންޓް ޕްރޮސެސްގައި އޮތްއިރު، 30 ފަރާތަކަށް ލޯނު އެޕްރޫވް ކުރިކަމުގެ ސިޓީ ފޮނުވުމުގެ މަސައްކަތް ދަނީ ކުރަމުންނެވެ.\nކޮވިޑް-19 އާ ގުޅިގެން ދިވެހިންނަށް އެންމެ ބޮޑު އެހީތެރިކަމެއް ދިން ފަރާތްތަކުގެ ތެރޭގައި ބީއެމްއެލް ހިމެނެ އެވެ. ބީއެމްއެލް އިން ވަނީ އެ ބޭންކުގައި ހުރި ހުރިހާ ލޯނެއް ފަސްކޮށްދީފަ އެވެ. ސަރުކާރުން ވަނީ ކޮވިޑް-19 އާ ގުޅިގެން ވިޔަފާރިތަކަށް އެހީވުމަށް "2.5 ބިލިއަން ރުފިޔާގެ ރިލީޕް ޕެކޭޖެއް" ނެރެފަ އެވެ. މި ޕެކޭޖުގައި ކުދި ވިޔަފާރިތަކަށް އެހީވުމުގެ ބައެއްވެސް ހިމެނެ އެވެ. މިބައިން އެހީދެނީ، އެސްޑީއެފްސީ އިންނެވެ.\nބޭންކް އޮފް މޯލްޑިވްސް ކޮވިޑް-19 އެކޮންމިކް ރިލީފް ޕެކެޖް


Fulus meeha maruvee Brain infectionge sababun coma gai ovvai! | Mihaaru\nރޭ މަރުވި، ށ. ކޮމަންޑޫ، އަސަރީގޭ، އަހުމަދު ވިފާޤު،-- ފޮޓޯ: ފޭސްބުކް\nފުލުސް މީހާ މަރުވީ ބްރެއިން އިންފެކްޝަނެއްގެ ސަބަބުން ކޯމާގައި އޮއްވައި!\n09 އެޕްރީލް 2018 - 11:07 35 comments\nވާނީގައި ތަމްރީން ހަދަން ހުއްޓައި ވެއްޓި ހޭނެތިގެން ވެއްޓުނު، ށ. ކޮމަންޑޫ، އަސަރީގޭ، އަހުމަދު ވިފާޤު، 25، މަރުވީ، ކުޑަހުވަދޫ ހޮސްޕިޓަލުގައި ފަރުވާ ދިނުމަށް ފަހު އިތުރު ފަރުވާ އަށް ރޭ މާލެ ގެންނަނިކޮށް ދަތުރުމަތީގަ އެވެ.\nކުޑަހުވަދޫ ހޮސްޕިޓަލްގެ އިސް އޮފިޝަލަކު "މިހާރު" އަށް ވިދާޅުވީ ވިފާގު އިއްޔެ ތަމްރީންގައި ހުއްޓައި ވެއްޓިގެން އެ ހޮސްޕިޓަލަށް ގެންދިޔަ އިރު ވަރަށް ގަދައަށް ހުން ހުރި ކަމަށާއި އަދި އޭނާގެ ސިކުނޑީގައި އިންފެކްޝަނެއް އުފެދިފައިވާ ކަމަށެވެ.\n"އަޅުގަނޑުމެން އޭނާ އަށް ފަރުވާ ދިނީ ކޯމާގައި އޮއްވައި. އެ އަށް ފަހު އިތުރު ފަރުވާ އަށް ހަމަ އިއްޔެ މާލެ ފޮނުވީ،" އޮފިޝަލް ވިދާޅުވި އެވެ.\nވިފާޤު މަރުވީ މާލެ ގެނައުމުގެ ދަތުރުމަތީގައި ރޭ 11:30 ކަންހާއިރު އެވެ.\nއާއްމު ބަލިތަކުގެ ޑޮކްޓަރު އުސާމާ އުމަރު ވިދާޅުވީ ބްރެއިން އިންފެކްޝަން އާންމު ގޮތެއްގައި ޖެހެނީ ކަންފަތަށް ދިމާވާ މައްސަލައެއްގެ ސަބަބުން ކަންފަތް އިންފެކްޓްވެ، އޭގެ އަސަރު ސިކުނޑި އަށް ކޮށްގެން ކަމަށެވެ. އެގޮތަށް ދިމާވަނީ ރޯގާގެ ސަބަބުން ނުވަތަ އެހެން ވެސް ސަބަބަކުން ދިމާވާ އިންފެކްޝަންތަކަށް ފަރުވާނުކޮށް ލަސްކުރާތީ ކަމަށް އުސާމާ ވިދާޅުވި އެވެ.\nއެގޮތަށް ދިމާވުމުން ދުރާލައި އެކަން ދެނެގަނެ އައިވީ އެންޓިބައިޓިކް ދީގެން ފަރުވާ ކުރެވިއްޖެ ނަމަ ރަނގަޅު ކުރެވޭނެ ކަމަށް އުސާމާ ވިދާޅުވި އެވެ.\nވިފާގުގެ މައްޗަށް ކަށު ނަމާދު ކުރަން ހަމަޖެހިފައިވަނީ މިއަދުގެ މެންދުރު ނަމާދަށް ފަހު އިސްލާމީ މަރުކަޒުގަ އެވެ.\nކުރިން ވިލާކޮލެޖްގެ އައިޓީގައި މަސައްކަތް ކުރި ވިފާގް ފުލުހުންގެ އަސާސީ ތަމްރީންތައް ހެދުމަށް ވާނީ އަށް ދިޔައީ މި މަހުގެ ދެ ވަނަ ދުވަހު އެވެ.\nއިތުރު ލިޔުންތައް ޕޮލިސް ށ. ކޮމަންޑޫ މަރު


Muslimunnah dhathi kuraathee gina gaumuthakeh China aa dhekolhu hadhaifi\nޗައިނާގައި މިލިއަނެއްހާ ވީގޫރު މުސްލިމުން ޓެރަރިޒަމް ކޮންޓްރޯލް ސެންޓަރުތަކުގައި ހިފަހައްޓައިގެން ގެންގުޅޭ ކަމުގެ ތުހުމަތުތައް އދ. އިން ކުރޭ -- ފޮޓޯ: ރޮއިޓާސް\nބެއިޖިންގް (ޖުލައި 11) - ޗައިނާގެ ޝިންޖަންގް ޕްރޮވިންސްގައި ދިރިއުޅޭ ވީގޫރު މުސްލިމުން ކޭމްޕުތަކުގައި ބަންދު ކޮށްގެން އުޅޭ މައްސަލާގައި ވިއްސަށްވުރެ ގިނަ ގައުމު ޗައިނާ ސަރުކާރާ ދެކޮޅަށް ތެދުވެއްޖެ އެވެ.\nރައީސް ޝީ ޖިންޕިންގެ ސަރުކާރުން ދަނީ ދީނީ ހަރުކަށިކަމާއި ދެކޮޅަށް މަސައްކަތް ކުރުމަށް ކަމަށް ބުނެ އެ ގައުމުގައި ދިރިއުޅޭ މުސްލިމުންގެ ހައްގުތައް ހަނި ކުރަމުންނެވެ. މިގޮތުން، ޗައިނާގެ ބައެއް ސަރަހައްދުތަކުގައި، ރޯދަ ހިފުމާއި، ތުނބުޅި ދިގު ކުރުމުގެ އިތުރުން، ނަމާދު ކުރުމާއި ބުރުގާ އެޅުން ވެސް ވަނީ މަނާކޮށްފަ އެވެ.\nމީގެ އިތުރުން، ޗައިނާގައި ދިރިއުޅޭ އެއް މިލިއަން ވީގޫރު މުސްލިމުން ޓެރަރިޒަމް ކޮންޓްރޯލް ސެންޓަރުތަކުގައި ހިފަހައްޓައިގެން ގެންގުޅޭ ކަމުގެ ތުހުމަތުތައް ކުރެ އެވެ.\nވީގޫރު މުސްލިމުންނާ ދެކޮޅަށް ހިންގަމުންދާ ޖަރީމާތައް ހުއްޓާލުމަށް ގޮވާލައި 22 ގައުމެއްގެ ސަފީރުން ސޮއިކޮށް ވަނީ އދ. ގެ އިންސާނީ ހައްގުތަކާބެހޭ ކައުންސިލަށް ސިޓީއެއް ފޮނުވައިފަ އެވެ.\nއެ ގައުމުތަކުގެ ތެރޭގައި ޖަޕާނާއި، އޮސްޓްރޭލިއާގެ އިތުރުން ޔޫރަޕުގެ ބައެއް ގައުމުތައް ކަމަށްވާ ފްރާންސް އަދި ޖާމަނީގެ އިތުރުން އިނގިރޭސިވިލާތް ހިމެނެ އެވެ.\nސިޓީގެ ބަދަލުގައި އދ. ގަރާރެއް ހުށާހަޅާނެކަމަށް އުއްމީދުކުރެވުނެވެ. ނަމަވެސް، އެ ސިޓީއަކީ ޗައިނާއާ ދެކޮޅަށް އެޅި ފުރަތަމަ ފިޔަވަޅުކަމަށާއި އެއްވެސް އިރެއްގައި ގަރާރެއް ހުށަހެޅުމުގެ ވިސްނުމެއް ނުގެންގުޅޭކަމަށް އެ ސިޓީގައި ސޮއި ކުރެއްވި ސަފީރެއް ވަނީ ވިދާޅުވެފަ އެވެ.\nއެ ސިޓީގައި ސޮއި ކުރި ގައުމުތަކުން ވަނީ ވީގޫރު މުސްލިމުންގެ މައްސަލާގައި އިންސާނީ ހައުގުތަކާބެހޭ ބައިނަލްއަގުވާމީ މުއާހަދާތަކަށް އިހުތިރާމްކުރުމަށް ޗައިނާ ސަރުކާރަށް ގޮވާލައިފަ އެވެ.\nމިދިއަ ޖެނުއަރީ މަހު ޗައިނާގައި ދިރިއުޅޭ މުސްލިމުން އަމަލު ކުރަންޖެހޭ ގޮތްތައް ކަނޑައަޅާ ގަނޫނެއް ވެސް ސަރުކާރުން ވަނީ ފާސްކޮށްފަ އެވެ.\nމުސްލިމުން ކޭމްޕުތަކުގައި ގެންގުޅޭ ތުހުމަތުތައް ޗައިނާ އިން ދޮގުކޮށްފި


Ep.4— Thy Furaanaige Dhirumey | Safuhaa\n"ގެއްލުމެއް ނުދޭނަމޭ. ބަސްއަހައިގެން އިނދޭ އިނގޭ!" އިޝާން އިއްވައިލިއެވެ. މުސްކާން ހަމަޖެހިލަން މަސައްކަތް ކުރިއެވެ. އެހަމަޖެހުން އިތުރަށް ގެއްލިގެން ދިޔައީ ކާރު ދާންފެށި މިސްރާބު ފެނިފައެވެ. މިހާރު އެދާގޮތުން އަމިއްލަ ގެއަށްވުރެ ކުރިން ދެވޭނީ އޯކިޑްލޭންޑް ކުރިމައްޗަށެވެ.\n"ފިނިވެފަ ތިއިނީ؟" މުސްކާން އަތާއި އަތް މޮޑެން ފެށި ގޮތުން އިޝާން އެހިއެވެ. އޭނާ ހަތަރުކަޅި ހަމަކޮށްލިއިރު އިޝާން އިނީ ކަޅިޖަހާ ނުލާ ބަލާށެވެ. ދޭނެ ޖަވާބެއް ނޭނގިގެން މުސްކާން އިނީއެވެ. ދެން ފެނުނީ އޯކިޑްލޭންޑް ކުރިމައްޗަށް ކާރު މަޑުކޮށްލިތަނެވެ. އިޝާން ފައިބާފައި މުސްކާން އެނބުރެން ވާއިރަށް އައިސް ދޮރުފަތް ހުޅުވާލަދިނެވެ. ލީވާންއާ ދެން ހުރި ޒުވާނާވެސް ފައިބާފައި މުސްކާން ނިކުންނަތަން ދެކެން ހުރި ގޮތުން ހިތް އަވަސް ކުރުވިއެވެ. އެމީހުން އޭނާއަށް ފަހަތުން އައުމަށް އިޝާރާތްކޮށްފައި ގޮސް ގޭޓުން ވަނުމުން މުސްކާން ފިނިވެފައިވާ ދެފައިން ހިނގާފައި ދިޔައިރު ފުރަތަމަ ފަހަރަށް މައިދޮރުގައި ބޮޑު ތަޅެއް ފެންނާކަށް ނެތެވެ. އޭރު އޭނާގެ ހިތް މޭގެތެރޭގައި އޮވެ ފުމެމުން ދިޔައީ ބޭރަށް ނިކުމެދާނެތީ ބިރުގަންނަހާ ބާރަށެވެ. ވާން މިއުޅެނީ ކީއް ހެއްޔެވެ؟ މިމީހުން އޭނާ މިތަނަށް މިގެނައީ ކީއްކުރަން ހެއްޔެވެ؟ އަދި އައިޒަން... އައިޒަން ކޮބާ ހެއްޔެވެ؟ މުސްކާންއަށް ހުއްޓެވިއްޖެއެވެ.\n"ކީއްވެ ތިހުއްޓުނީ. އާދޭ އެތެރެއަށް!" މުސްކާން ނާންނަކަން އިހްސާސްވެގެން އެނބުރި ބަލާލައިފައި އިޝާން ބުނެލިއެވެ. ލީވާން އެވަގުތު ލުއި ހިނިތުންވުމެއް ތުންފަތަށް ވެރިކޮށްލާފައި އައިސް މުސްކާންގެ އަތުގައި ހިފައިފިއެވެ. ލީވާންގެ މިއަމަލުން ސިހިގެން މުސްކާންއަށް ބަލައިލެވުނީ ފުރަތަމަ އެއަތަށެވެ. އެއަށްފަހު މޫނަށެވެ. ލީވާން ކަމަކަށް ނުހަދައި އޭނާގެ އަތުގައި ހިފައި ދަމާލައިފައި ގެންގޮސް އެތެރެއަށް ވެއްދިތަނާ ސިޓިންރޫމް ސޯފާގައި އިން މީހަކު ތެދުވެ މަގަތަށް އެނބުރިލައިފިއެވެ. މުސްކާންގެ ނަޒަރު އެމީހަކަށް ހުއްޓުމާއެކުހީވީ ފައިދަށުން ބިންގަނޑު ދެމިގެން ދިޔަ ހެންނެވެ. ދެލޯ ބޮޑުވެ މުޅިހަށިގަނޑު ރޫރޫ އަޅައިގަތްއިރު ލީވާން އަތުން ދޫކޮށްލިކަމެއްވެސް އިހްސާސެއް ނުވިއެވެ.\nއެއީ ހަމަ އެއިސްކޮޅެވެ. އެމޫނެވެ. އެދެލޮލެވެ. އެކަމަކު މުޅިން ތަފާތެވެ. ހަށިގަނޑު އެހުރީ ހިކި އަނަރޫފަވެފައެވެ. ގައިގެ ކުލަ ކަޅުވެފައެވެ. ފަން އިސްތަށިކޮޅުގެ ބަދަލުގައި ބޯ އޮތީ ހާމައަށެވެ. ރީތި ލޮލަށް ހިޔާއަޅާފައި ހުންނަ އެސްފިޔަތަކެއް ނެތެވެ. ފެންނަ ކޮންމެ ފަހަރަކު އިނގިލި ހިންގައިލަން ހިތް އެދޭފަދަ ރީތި ބުމަ ހުރި މަޤާމު އެވަނީ ހުސްކޮށެވެ. ކުރިމަތީގައި މިހާރު އެހުރީ އެދެލޯ ދުށުމަށް އެދި ކެތްމަދުވެފައިވާ ލޯއްބެވެ. އާދެ! އައިޒަންއެވެ. އެހެނަސް އެއީ މުޅިން ބަދަލުވެފައިވާ އައިޒަންއެކެވެ. އެހެން މީހެކެވެ.އެކަމަކު ކީއްވެ ހެއްޔެވެ؟ އެހާ ބޮޑު ބަދަލެއް އައިޒަންއަށް އައީ ކީއްވެ ހެއްޔެވެ؟ އެބަދަލުގެ ފަހަތުގައިވާ ސަބަބަކީ ކޮބާ ހެއްޔެވެ؟ ދުވަސްތަކެއް ކުރިން ދޮންބެގެ ކިބައިން ފެނުނު ކުލަތައް އައިޒަންގެ ކިބައިން އެފެންނަނީ ކީއްވެ ހެއްޔެވެ؟ސުވާލުތަކުން މުސްކާންގެ ސިކުނޑިއަށް ވާންވެގެން އައިއިރު ލޯ ފުސްވެގެން ދިޔައީ ކަރުނައިންނެވެ.\nހީވެސް ނުކުރާފަދަ ގޮތަކަށް ކުއްލިއަކަށް ކުރިމަތިން މުސްކާން ފެނުމުން އައިޒަންވެސް ހުރީ ސިހުމެއް ލިބިފައެވެ. ދޮޅު އަހަރުތެރޭ މުސްކާންވެސް ހުރީ ބަދަލުވެފައެވެ. ކުރިން ހުރި ފުށްކަން ނެތި ހިކިއްޖެއެވެ. ބުޅި އިސްތަށިގަނޑު ފަންކޮށްލާފައި އޮތްއިރު އިތުރަށް ޒުވާންވެ އަންހެންވަންތަ ކުލަ ޖަހާލައިފިއެވެ.\n"އައި......! ވާހަކަދައްކަން ބޭނުންވި ނަމަވެސް މުސްކާން އަނގައިން އަޑެއް ނުނިކުތެވެ. ކައިރިއަށް ދާން ފިޔަވަޅެއް ނަގާފައި ވާނުވާ އެނގުނުއިރު ދުވެގޮސް ހުރެވުނީ އައިޒަންގެ އަތުތެރެއަށް ވަދެއެވެ. ލަދުގަންނާކަށް ޖެހިލުންވާކަށް އެވަގުތު ނޭނގުނެވެ.އެމޭގައި މޫނު ފޮރުވާލުމާއެކު މުސްކާންފެ ބަޑި ފަޅައިގެން ދިޔައީއެވެ. ހޯސްލާފައި ލޮލުން އޮހިގަތް ކަރުނައިން އައިޒަންގެ ގަމީސް މޭމަތި ތެންމާލަން ނެގީ ހިނދުކޮޅެކެވެ. ނުވިސްނާ ހުއްޓާ މުސްކާން އައިސް ގައިގައި ހިއްޕައިގަތް ގޮތުން ސިހުމެއް ލިބުނު ނަމަވެސް އައިޒަންއަށްވެސް ކުރެވުނު ކަމަކީ އެދެއަތުގެ ތެރޭ މުސްކާން ފިއްތާލުމެވެ. ހިފައްޓަން މަސައްކަތް ކޮށް ކޮށް ހުއްޓާވެސް ލޮލުން ކަރުނަ ހިލިއްޖެއެވެ. އޭރު ދެންތިބި ތިންމީހުން އެކަކު އަނެކަކަށް ސިއްރުން އިޝާރާތް ތަކެއް ކޮށްފައި ކޮންމެވެސް ދިމާއަކުން އެތެރެއަށް ދެމިގަނެގެން އެތަނުން ފިލައިފިއެވެ.\nސައިގަޑި ކައިރިވެފައި ހުރުމުން އެމީހުން ކާކޮޓަރިއަށް ވަންއިރު ލީވާންމެންގެ މަންމަ ސަނާ އުޅެނީ މޭޒުމައްޗަށް އެއްޗެހި ނަގާށެވެ. އެހީތެރިވާން ނޯކަރު ކުއްޖަކުވެސް ހުއްޓެވެ. "މަންމާ ބޭރުގަ ހުންނާނެ ކުޑަ ސުކޫލު ކުއްޖަކު ގެނެއްސަ." ލީވާން އެލާނެތްކަމުގައި ތުންފަތަށް ހިނިތުންވުމެއް ވެރިކޮށްލާފައި ބުނެލިއެވެ. ސަނާ ބަލައިލުމުން އިޝާންއާ ދެމީހުން އެކަކު އަނެކަކަށް ބަލާލައިފައި ސައިބޯން އިށީންދެއްޖެއެވެ.\n"އަޒް ކޮންތާކު މިއޮތްހުރިހާ ދުވަހު އުޅުނީ؟ ކީއްވެ އަހަރެން ފެންނަ ހިސާބަށް ނުދިޔައީ؟ ކީއްވެ އަހަރެންނަށް އެކައްޗެއްވެސް ނޭންގީ؟" ރޮއިރޮއި އުދާސްތައް ބޭރުވުމުން މުސްކާން ދުރަށް ޖެހިލާފައި ޝަކުވާތައް ބަންޑުން ކޮށްލައިފިއެވެ. "މާފުކުރޭ މުސްކާން. އެކަމަކު އަހަރެން ބޭނުން ނުވީ ހާޓް ކުރަން. އަހަރެން ހީކުރީ މުސްކާން މިހާރު ހަނދާންވެސް ނުހުންނާނެ ކަމަށް އަހަރެން މައްޗަކުން." ހަތަރުކަޅި ހަމަކޮށްފައި ޖަވާބުދިންއިރު އައިޒަންގެ ދެއަތުން މުސްކާންގެ ކަރުނަތައް ފުހެދިނެވެ. ރުއިމުގެ ސަބަބުން ނޭފަތު ކުރިއަށް ފިޔާތޮށި ކުލަ އަރާފައި ހުރުމުން އައިޒަންގެ ހިތަށް ތަދުވިއެވެ. އޭނާގެ ސަބަބުން ކުށެއްނެތް އަންހެންކުއްޖަކަށް މިކުރިމަތިވީ ކިހާބޮޑު ހިތާމައެއް ހެއްޔެވެ؟ "ކީއްވެ ހަނދާން ނުހުންނާނީ؟ އަޒް މަތިން އަހަރެން ހަނދާން ނުކުރާ އެންމެ ދުވަހެއް ނާދޭ. ތެދަށް ބުނަންޏާ އަހަރެން ހީކުރީ އަޒްކަމަށް އަހަރެން މަތިން ހަނދާން ނެތުނީ. އެވަރުންވެސް އަހަރެން މިހުންނަނީ އުންމީދު ކަނޑައިނުލާން. ހިތް ބުނީ ކޮންމެވެސް ދުވަހަކުން ބައްދަލުވާނެ ކަމަށް." މުސްކާން ރައްދު ދީފައި އައިޒަން އަތަށް ބާރުކޮށްލީ ދެން އަލުން ދޫކޮށްނުލާން ނިންމިފަދަ ގޮތަކަށެވެ. ކާކޮޓަރިން ލީވާންމެންގެ އަޑު އިވުމުން އައިޒަން އެދިމާއަށް ބަލައިލާފައި އެތެރެއަށް ހިނގާށޭ ބުނެ މުސްކާން ގޮވައިގެން ހިނގައިގަތެވެ.\nދޮރާއި ހަމައަށް ދެވޭންދެން މުސްކާން ބެލީ އަދިވެސް އައިޒަންގެ މޫނަށެވެ. އަތާއި އަތް ގުޅުވާލައިގެން ހުރިއިރުވެސް ހީވަނީ ލޯކުރިމަތިން ފެންނަ ހުރިހާ ކަމެއް ބިލާހަކަށް ވެދާނެތީ ބިރުން އުޅޭހެންނެވެ.\nދޮރުމައްޗަށް އެމީހުން ހުއްޓުނުއިރު ލީވާންއާ އިޝާންއެކު އައި އެމީހުންގެ އެކުވެރިޔާގެ އިތުރުންވެސް ތަންކޮޅެއް ހަރުކުލަޖަހާ ޒުވާނަކު މޭޒުދޮށުގައި އިނެވެ. "މަމް. މީ މުސްކާން!" މުސްކާން ފިނިވެފައި ހުއްޓާ އެއަތަށް ދަމާލައިގެން ގެންގޮސް މޭޒުކައިރީ ބަހައްޓާފައި އައިޒަން ތައާރަފް ކޮށްދިނެވެ. މުސްކާން ރަކިވެފައި ހުއްޓާ ސަނާ ހިނިތުންވެލާފައި ބުނީ އެނގޭ ކަމަށެވެ. މުސްކާންއަށް އެޖަވާބުން ހައިރާންކަމެއް ލިބުނަސް ސުވާލު ކުރާކަށް ނުކެރުނެވެ. ލީވާންމެންގެ އެކުވެރިޔާގެ އިތުރުން ދެން އިނީ އާއިލާގައި ދޮށްޓަށް ހުރި އިފްހާމްއެވެ. އައިޒަން ތައާރަފްކޮށްދިން ވަގުތު އިފްހާމްވެސް ގާތް ހިނިތުންވުމެއް ތުންފަތަށް ވެރިކޮށްލިއެވެ. އޭރު ލީވާންއާ އިޝާން އެކަކު އަނެކަކަށް ލޮލުގެ އިޝާރާތް ފޮނުވާފައި ސިއްރުން ހީލަ ހީލާ ތިއްބެވެ.\nސައިބޯން ތިބި ގަޑީގައި ސަނާގެ ސުވާލުތަކާއި މުސްކާން ކުރިމަތިލާން ޖެހުނެވެ. އާއިލާއާ ކިޔެވުމާއި ބެހޭ ގޮތުން ސުވާލުކޮށް ވާހަކަދެއްކިއިރު ސަނާވެސް ހީވަނީ ކުރިއްސުރެ މުސްކާން ދެކެފަރިތަ މީހެއް ހެންނެވެ. އައިޒަން މަންމަ ކައިރީވެސް އޭނާގެ ވާހަކަ ބުނީ ކަންނޭނގެއޭ ހިތަށް އެރިއެވެ.\n"މުސްކާން. ކަމް! އަހަރެން ދައްކަން ބޭނުން އެއްޗެއް ހުންނާނެ!" ސައިން ނިމިގެން ތެދުވެފައި އެތާތިބި މީހުންނަށް ނުބަލައި އައިޒަން އަތުގައި ހިފައިލުމުން މުސްކާންއަށް އެކި މީހުންގެ މޫނަށް ބެލުނެވެ. އައިޒަން ގެންދާނެ ދިމާއަކަށް ގެންދަން ދޫކޮށްލައިގެން ހުއްޓާ އެތަނުން ނެރެގެން ގެނެސް ކޮޓަރިއެއްގެ ކައިރިއަށް މަޑުކޮށްފައި ދޮރު ހުޅުވާލިއެވެ.\n"މީ އަހަރެންގެ ރޫމް." އެތެރެއަށް ވަންނަމުން އައިޒަން ބުނެދިނެވެ. މުސްކާން އެތެރެއަށް އެޅި ފުރަތަމަ ފިޔަވަޅާއެކު ވަށައިގެން ހޯދައިލި ގޮތަށް ނަޒަރު ހުއްޓުނީ އެނދާއި ދިމާލުގައި ބިތުގައި ކުރަހާފައި ހުރި ތަސްވީރަށެވެ. އާދެ! މީގެ އެތައް ދުވަހެއް ކުރިން އަމީނިއްޔާގައި ޔުނީފޯމްގައި އޭނާ ނަގާފައި ހުރި ފޮޓޯއެކޭ އެތަސްވީރެކޭ ކުޑަވެސް ތަފާތެއް ނެތެވެ. ހަމަ އެބުޅި އިސްތަށިކޮޅެވެ. ކުޑަކޮށް ފަލަކޮށް ހުރެފައި އޭރުގެ ޅަކަން އެންމެ ރަނގަޅަށް އެކުރެހުމުން ދައްކައިދެއެވެ. އައިޒަންގެ ކިބައިގައި އެކަހަލަ ހުނަރެއް ހުރެދާނެ ކަމަށް މުސްކާން ހިއެއް ނުކުރެއެވެ. މަންމައާއި އިފްހާމްވެސް ބީރަތްޓެއްގެ ނަޒަރުން އޭނާއަށް ނުބެލީ ކީއްވެކަން އެނގުމުން މުސްކާންގެ މޫނު ރަތްވިއެވެ. އޭނާ އެގެއަށް އައުމުގެ މާކުރިން އެމީހުންނަށް އޭނާ ހުރީ ފެނިފައެވެ.\n"ވަރަށް ރީތި." މުސްކާން ފިޔަވަޅެއް އަޅާލައިފައި ގޮސް ފާރު ކައިރީ ހުރެގެން އިއްވައިލިއެވެ. އިރުކޮޅަކުން އައިޒަން އޭނާގެ ފަހަތުން އައިސް މަގަތަށް އަނބުރާލައިފައި މޫނު ކައިރިކޮށްލި ގޮތަށް ތުންފަތް ޖައްސައިލީ ނިއްކުރީގައެވެ. އެއަތުގެތެރޭ ބޮނޑިކޮށްލުމުން ދުނިޔޭގެ ހުރިހާ އުފަލެއް މުސްކާންގެ އުނގުތެރެއަށް ޖަމާވިފަދަ އިހްސާސެއް ކުރެވުނެވެ. ލޯމަރާލައިގެން ހުރެ އެޖިސްމުގެ މީރުވަސް ލިބިގަންނަމުން ދިޔައިރު ދުރަށް ދާން އޭނާ ކުޑަކޮށްވެސް ނުވިސްނައެވެ. އަމިއްލަ ބާރެއް ހިނގަންޏާ އައިޒަން ނުފެންނަ ހިސާބަށް ދެން ފިޔަވަޅެއްވެސް އަޅާކަށް ބޭނުމެއް ނޫނެވެ. އެގޮތުގައި ގިނައިރެއް ނުވެ ލީވާން އައިސް އުދަނގޫކޮށްގެން އެމީހުން ބޭރަށް ނިކުތެވެ. މުސްކާން ގެއަށް ފޮނުވާލަންވެގެން ސަނާވެސް ދޮރާއި ހަމައަށް މުސްކާން އަތުގައި ހިފައިގެން އައެވެ. އަމިއްލަ ދަރިއަކަށް ނަސޭހަތް ދޭން ކިޔަވަން މަސައްކަތް ކުރަން ބުނެފައި ނުހަނު ލޯބިން ބުރަކަށީގައި ފިރުމައިލިއެވެ.\nލީވާން ނިކުމެ ގަރާޖާއި ދިމާއަށް ދިޔައިރު އައިޒަންއާ މުސްކާން ހިނގާލައިފައި ދިޔައީ ގޭޓާއި ދިމާއަށެވެ. "އަހަރެންނަށް އިނގޭ މުސްކާން ނާހައި ހުއްޓަސް ބައިވަރު ސުވާލުތައް ހުންނާނެކަން. އަހަރެންވެސް ކިޔައިދޭން ބޭނުން ބައިވަރު ވާހަކަ އެބަހުރި. އެހެންވީމަ މާދަން މެންދުރު ކެއުމަށް މުސްކާން ބަލައިދާނަން އެކެއް ޖަހާއިރަށް. ރެޑީވެގެން ހުންނާތި އިނގޭ!" ލީވާން އައިސް ކާރު މަޑުކުރި ވަގުތު ވަދާޢު ކިއުމުގެ ކުރިން އައިޒަން ވާހަކަދެއްކިއެވެ. މުސްކާން ބޯޖަހައިލުމުން ހިނިތުންވުމަކާއެކު އެއްއަތުން އެއޮމާން ކޯތާފަތުގައި ފިރުމާލައިފައި އައިޒަން ފަހަތަށް ޖެހިލިއެވެ. ކާރަށް އަރާފައި ލީވާން އެކާރު ދުއްވާލުމަށްފަހު ފަހަތަށް ގޮސް ގެއްލޭންދެން މުސްކާން ބަލަން އިނެވެ.\n"އެހެންވީމަ އަހަރެންނާ އަޒް އަލުން މީޓް ކުރުވުމުގެ އައިޑިއާ އަކީ ލީވާންމެންގެ އައިޑިއައެއް ދޯ." މުސްކާން އަމިއްލަ ސިކުނޑިން ވިސްނައިގެން އިއްވާލި ވާހަކައަށް ލީވާން ޖަވާބުދިނީ ބޯޖަހައިލުމަކުންނެވެ. އައިޒަން ހުރީ ހުރިހާ ހިތާމައެއް އެކަނި އުފުލަން ޖެހުނަސް މުސްކާން ކުރިމައްޗަށް އަލުން ނާރާށެވެ. އެކަން ބަދަލުކޮށްލީ އިޝާންއާ ލީވާންއަށް އޭނާ ފެނިގެންނެވެ.\nމުސްކާން ގެއަށް ވަންއިރު ޝުހޫދު ހާސްވެގެން ދެކޮޅަށް ދުވެ ދުވެ ހުރީ އޭނާ ވީތަނެއް ނޭނގިގެންނެވެ. މުސްކާން ހަމަ ފެނުމާއެކު ދެކޮނޑުގައި ހިފާލައިފައި ލޮލާލޯ ގުޅުވާލަމުން އައީ ކޮންތާކުންތޯ އަހަން ފެށިއެވެ. ޝުހޫދުގެ އަޑުގަދަވެ ރަމްލާވެސް ތެޅިގެންފައި އެތަނަށް ނިކުމެއްޖެއެވެ. "އަހަރެން މިއައީ އެކުވެރި ކުއްޖެއްގެ ގެއިން." ބޭބެ ހާސްވެފައި ހުރިވަރުން މުސްކާންއަށްވެސް އުދަނގޫވިއެވެ. "މުސްކާންއަށް އެނގޭތަ ބޭބެ މުސްކާން ހޯދަން ކުރިވަރެއް. ހުރިހާ އެކުވެރިންނަށް ގުޅައިފިން. އެމީހުންގެ ގޭގެއަށް ގޮއްސިން. ނުފެނުނު އެއްތާކުންވެސް. އެންމެފަހުން ޕޮލިހަށް ގުޅަން އުޅެނިކޮށް ތިއައީ." ޝުހޫދުގެ ރުޅިއާ ގުޅިފައިވީ މުސްކާންދެކެ އޭނާ ވާ ލޯއްބެވެ. ކޮއްކޮއަށް ދެރަގޮތެއް ވެއްޖެއްޔާ އޭނާ ހިތާމައިން ހަލާކުވެދާނެއެވެ. ދޮންބެ ބީވެގެން ދިއުމަށްފަހު އެހާ އަވަހަށް އިތުރު ހިތާމައަކާއި ކުރިމަތިލާނެ ހިތްވަރެއް ނެތެވެ.\n"ދޮންބޭ ތަދުވެއޭ..." ޝުހޫދު އޭނާގެ ކޮނޑުގައި ހިފަހައްޓާފައި ހުރިލެއް ބާރުކަމުން މުސްކާންގެ ލޯ ފެންކަޅިވިއެވެ. ރަމްލާ އެދޭތެރެއަށް ވަދެފައި އެމީހުން ދުރުކުރުމުން އޭނާ ދުވެފައި ދިޔައީ ކޮޓަރިއަށެވެ. ކުރެވުނު ކަންތައް އިހްސާސް ވުމުން ޝުހޫދުވެސް ކަންބޮޑުވެގެން އެތަނުން ނިކުމެގެން ދިޔައެވެ.\nކޮޓަރިއަށް ވަދެ އެނދަށް ވެއްޓިގަން ގޮތަށް މުސްކާން އޮތީ އަމިއްލަ ހިޔާލުތަކަށް ގެއްލިފައެވެ. އެތައް ދުވަހެއް ފަހުން އައިޒަންއާ ބައްދަލުވުމުން އޭނާއަށް ހިނިތުން ވެވުނެވެ. އެކަމަކު އައިޒަންއަށް ޖެހިފައިވާ ނިކަމެތި ހާލު ހަނދާންވެފައި ލޮލުން އަންނަން ފެށި ކަރުނަތައް ހުއްޓުވުންވީ ނުކުރެވުނު ކަމަކަށެވެ. ދޮންބެ ފަދައިން އައިޒަންވެސް އޭނާގެ ކުރިމަތީގައި ނިމިދާނީ ހެއްޔެވެ؟ އޭނާ ޖެހޭނީ އިނާލް ފަދައިން ދުރުގައި ދެކެން ހުންނަން ހެއްޔެވެ؟ ނޫނެކެވެ. ނޫނެކެވެ. މުސްކާންގެ ޟަމީރު އަޑުގެ ކޮޅަށް ހަޅޭތްލަވައިގަތެވެ. އޭނާ އެއީ އިނާލްއެއް ނޫނެވެ. އޭނާއަކީ މުސްކާންއެވެ. އަދި މުސްކާންގެ ހިތަކީ އައިޒަންގެ އެއްޗެކެވެ. މަރަކީ އެކަކަށްވެސް ބާރުނުފޯރުވޭނެ އެއްޗަކަށް ވީތީ އެކަމެއް ނުހުއްޓުވޭނެއެވެ. އެކަމަކު ދޮންބެ ފަދައިން ލޯބި ނުލިބުނު މީހެއްގެ ގޮތުގައި އައިޒަން ނިމިގެންދިޔަކަ ނުދޭނެއެވެ. އެހެން ނޫނަސް ދުނިޔޭގެ ޤާނޫނު އެނގެނީ ކާކަށް ހެއްޔެވެ؟ މަރުބަލީގައި އޮންނަ މީހާއަށްވުރެ ކުރިން ސިއްހަތު ރަނގަޅު މީހާ މަރުވެގެން ދަނީ ކިތައް ފަހަރު ހެއްޔެވެ؟ އޭނާ ދެން އެންމެ ދުވަހަކުވެސް އައިޒަންއާ ދުރަކު ނުހުންނާނެއެވެ. އޭނާ ވާނީ އައިޒަންގެ ހިތްހަމަޖެހުމަށެވެ. އައިޒަންގެ ހަޔާތުގެ ބައިވެރިޔާއަށެވެ. ވަގުތު ޖެހުމުން ނިމިދިއުމާއި ހަމައަށް އައިޒަން ހުންނާނީ އުފަލުންނެވެ.\nހެނދުނު އިރު އެރީއްސުރެ މުސްކާން ހުރީ މެންދުރު ނުވެގެންނެވެ. ވަގުތު ގުނާލަ ގުނާލާ ހުރެފައި ގަޑި ކައިރިވުމުން އަވަހަށް ފެންވަރާލައިގެން ނިކުތެވެ. އެތައް ދުވަހަކަށްފަހު މިއަދު ފުރަތަމަ ފަހަރަށް ޒީނަތްތެރިވާންވެސް އޭނާ ބޭނުންވިއެވެ. މަޑުނޫކުލައިގެ ގަމީސް ކޮޅާއެކު ތިރިން ލައިގެން ހުރި ޖިންސްގައި އޭނާ ހިތްގައިމެވެ. ފަންފަން އިސްތަށިކޮޅު ފަހަތަށް ދޫކޮށްލުމަށްފަހު ތުންފަތުގައި މަޑު ކުލައެއް ޖައްސައިލިއެވެ. އަނދުން އަޅައިލުމުން ލޯ ފެންނަނީ ކުރިއަށްވުރެވެސް ބޮޑު ކޮށެވެ.\nކާރުގެ ބަރުގޮނު އަޑާއެކު އުފާވެރި ކޮކާލެއް ފަދައިން ދުވެލާފައި ތިރިއަށް ދިޔައިރު އައިޒަން ކާރުގައި ލޯގަނޑު ތިރިކޮށްލައިގެން އިނެވެ. މުސްކާން އަތުން ހަނާ އަޅާލުމަށްފަހު ފަހަތުގައި އައިޒަން އިން ސީޓާއި ޖެހިގެން ހުރި ސީޓުގެ ދޮރުފަތް ހުޅުވާލައިފައި އަރައި އިށީންދެއްޖެއެވެ. ޑްރައިވަރު ކާރު ދުއްވާލިއިރު ދެމީހުންވެސް ތިބީ އެކަކު އަނެކަކަށް ބަލަހައްޓައިގެންނެވެ.\nކާއެއްޗެއްސަށް އޯޑަރ ދީފައި އައިޒަން ތަފްޞީލަށް ދިޔައެވެ. އައިޒަންގެ ބައްޔަކީ ލޭގެ ކެންސަރެވެ. އޭރު އޭނާ ޗުއްޓީއަށް އައިސް އެއުޅުނީވެސް ފަރުވާގެ މެދުތެރެއިންނެވެ. ޗުއްޓީއަށް އައީ ކެންސަރ އިތުރަށް ފެތުރޭތޯ ބަލަން ހެދި ޓެސްޓްގެ ނަތީޖާ ނުލިބެނީހެވެ. އެނބުރި ދިއުމަށްފަހު ބަލި އިތުރަށް ފެތުރޭތީ ސަލާމަތް ވާން ބޯންމެރޯ ހަދަން ކުރި މަސައްކަތުގެ ނަތީޖާ ފެނުނީ ވަރަށް ހިތިކޮށެވެ. އެމީހުން ކުރިހާ މަސައްކަތުން އައިޒަންއާ ގުޅޭ ބޯންމެރޯއެއް ނުލިބުނެވެ.ޑޮކްޓަރުން އުންމީދު ކަނޑާލުމަށްފަހު އެމީހުން އަލުން ރާއްޖެ ބަދަލުވީ އައިޒަންގެ ފަހު ދުވަސްތައް ހަމަޖެހިގެން އާއިލާއެކު ހޭދަކުރުމަށްޓަކައެވެ.\n"ކިތަންމެ ފަހަރަކު ހިތަށްއެރި މުސްކާން ކޮބައި ބާވައޭ. ވަރަށް ބޭނުންވި ހޯދަން. އެކަމަކު ދެން ހިތަށް އެރީ ބުނެގެން އިތުރު ހިތްދަތި ކަމެކޭ ދެވޭނީ. އަދި މިހާރު ހަނދާންވެސް ނުހުންނާނެ ކަމަށް ޤަބޫލު ކުރެވުނީ." އައިޒަންގެ ވާހަކަ ނިންމާލުމަށްފަހު ހިތުގެ ހާލު މުސްކާންގެ ކުރިމަތީ ހާމަކުރިއެވެ. އޭނާ ފަދައިން އައިޒަންގެ ހިތްވެސް އޭނާއަށް އެދޭކަށް ހާމަވުމުން ކަރުނައާއެކުވެސް މުސްކާންއަށް ހިނިތުންވެލެވުނެވެ.\nއެރޭ ކެއުމުން އަވަދިވެގެން ފިލާވަޅު ހަދަން ހުރެފައި މުސްކާން އައީ މަންމަގެ ކޮޓަރިއަށެވެ. ރަމްލާ އެނދު ތަންމަތި ރީތިކޮށްފައި ހިންދެމިލިއިރު އަންހެން ދަރިފުޅު ދޮރުމަތީ ހުރުމުން ސަމާލުކަން ދެވުނެވެ. "ދަރިފުޅާ މުސްކާން. ކިހިނެތްވެފަ ތިހުރީ؟ އާދޭ އެތެރެއަށް!" މަންމަގެ އިޝާރާތާއެކު މުސްކާން އަވަހަށް ވަދެގެން އައެވެ. "އަހަރެން މިއައީ މަންމަ ކައިރީ ވާހަކައެއް ބުނަން." މަންމަގެ ކައިރީ އެނދުގެ މަގަތުގައި އިށީންއިރު މުސްކާން ވާހަކަދެއްކިއެވެ. "މަންމަ ކުރިން އަހަރެން ދެރަވެފައި ހުއްޓާ ސުވާލު ކުރި ދުވަހެއްގަ ބުނީމެއްނު އައިޒަންގެ ވާހަކަ. އަހަރެންނަށް މިއަދު އައިޒަންއާ ބައްދަލުވެއްޖެ." މުސްކާން ކިޔައިދޭން ފެށިއެވެ. އެވާހަކަ އިވުމުން ރަމްލާގެ މޫނުންވެސް ޝައުޤުވެރިކަން ފައުޅުވިއެވެ. "އެކަމަކު މަންމާ، އައިޒަން އަކީ ލޭގެ ކެންސަރާ ހަނގުރާމަ ކުރަމުންދާ ފަރާތެއް. އަހަރެންނަށް އެނގޭ އެއްޗަކީ ކޮންމެފަދަ ފައްތަރެއްގައި އައިޒަން ހުއްޓަސް ދެވަނަ ފަހަރަށް އޭނަ އަހަރެންގެ ލޯމަތިން ގެއްލެން ބޭނުން ނޫންކަން. އަހަރެން ބޭނުންވަނީ އައިޒަން ދުނިޔޭގައި ހުރިހާ ހިނދަކު އައިޒަންގެ ބައިވެރިއެއްގެ ގޮތުގައި ހުންނަން. އޭނަ ފަހު ނޭވާ ދޫކުރަންދެން އަހަރެން އޭނަ ދޫކޮށެއް ނުލާނަން." މުސްކާން ހަޤީޤަތް ހާމަކޮށްފައި މަންމަގެ މޫނަށް ބަލައިލީ މަންމަ ބުނާ އެއްޗެއް އަޑުއަހަން ވެގެންނެވެ.


Anhenun nah gondi haasa kurumuge faidhaa fennane: Raees – Iru\nސަމާ·7މާރިޗު 2020\nލޯކަލް ކައުންސިލްތަކުގެ 33 ޕަސެންޓް އަންހެނުންނަށް ހާއްސަ ކުރާ ގޮތަށް ހަމަޖެއްސުމުން ލިބޭ ފައިދާތައް މިހާރު ވެސް ފެންނަން ފަށައިފި ކަމަށާއި ކުރިއަށް އޮތް ތަނުގައި ވެސް އޭގެ ފައިދާ ފެންނަމުން ދާނެ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nވިލިމާލޭގައި މިއަދު އެމްޑީޕީން ކުރިއަށް ގެންދާ އަންހެނުންގެ ރޫހުގެ ކޮންފެރެންސްގައި ވާހަކަ ދައްކަވަމުން ރައީސް ވިދާޅުވީ މި ސަރުކާރުން ލާމަރުކަޒީ ގާނޫނަށް ގެނައި އިސްލާހުތަކުގެ ތެރެއިން އެންމެ މުހިއްމު ބަދަލަކީ ކައުންސިލަތކުގައި އަންހެނުންނަށް ގޮނޑިތަކެއް ހާއްސަކުރެވުން ކަމަށެވެ. އޭގެ ހެޔޮ ބަދަލު މިހާރު ވެސް ފެންނަން ފަށާފައިވާ ކަމަށެވެ.\nރައީސް ވިދާޅުވީ، ލާމަރުކަޒީ ގާނޫނަށް ގެނައި އެ އިސްލާހުގެ ސަބަބުން އިންތިހާބީ މަގާމުތަކުގައި އަންހެނުންގެ ދައުރު އިތުރު ވެގެން ގޮސްފައިވާ ކަމަށެވެ. މިހާރު ވެސް ސިޔާސީ ސަފުތަކުގެ އެންމެ ކުރިން އަންހެނުން ފެންނަން ފަށާފައިވާ ކަމަށެވެ. ކައުންސިލްތަކުގެ ނިންމުންތަކުގައި އަންހެނުންގެ ދައުރު ބޮޑު ތަނުން އިތުރުވެގެން ދާނެ ކަމަށެވެ.\n“މިކަމުގެ ހެޔޮ ބަދަލު މުޅި ދިވެހިރާއްޖެއިންވެސް ފެންނާނެ. ކެމްޕޭނުގެ ކޮންމެ ޕޯސްޓަރަކުން، ކޮންމެ އެއްވުމަކުން މިއަދު ބަދަލު ފެންނަން ފަށައިފި.” ރައީސް ސޯލިހް ވިދާޅުވި އެވެ.\nރައީސް ވިދާޅުވީ ގައުމެއްގެ ހާލަތު ރަނގަޅު ކުރުމުގައި ވަރަށް ގިނަ ބައެއްގެ ހިއްސާ އެކުލެވިގެންވާ ކަމަށެވެ. މި ގޮތުން ރާއްޖޭގެ ހާލަތު ބަދަލު ކުރުމުގައި އެންމެ މުހިއްމު ދައުރެއް އަދާ ކުރީ އަންހެނުން ކަމަށެވެ. އެހެންކަމުން އަންހެނުންގެ ދައުރު ކައުންސިލްތަކުގައި އިތުރުވުން ވަރަށް މުހިއްމު ކަމަށް އެމަނިކުފާނު ވިދާޅުވި އެވެ.\n“މިދިޔަ އަހަރުތަކުގާ ރާއްޖެ ދުށް އަނިޔާވެރި، ބިރުވެރި ވެރިކަމުގެ ދުވަސްވަރު، އެ އަނިޔާއިން ދިވެހިން މިންޖު ކުރުމަށް، އެންމެ ކުރީސަފުގާ ތިބީ ތި ބޭފުޅުންކަން މިއަދު އަޅުގަނޑު ފާހަގަކުރަން.” ކުރީގެ ސަރުކާރުގައި އިދިކޮޅު ފަރާތްތަކުން ހިންގި ހަރަކާތްތަކުގައި އަންހެނުން ކޮށްފައިވާ މަސައްކަތްތައް ފާހަގަކުރައްވަމުން ރައީސް ވިދާޅުވި އެވެ.\nމީގެ ކުރިން އެމްޑީޕީން ހިންގި ސިޔާސީ ހަރަކާތްތައް ފާހަގަ ކުރައްވަމުން ރައީސް ވިދާޅުވީ އެމްޑީޕީން ބޭއްވި މުޒާހަރާތަކާއި ހަރަކާތްތަކުން އަންހެނުން ނުފެންނަ އެންމެ ދުވަހެއް ވެސް ނުދާ ކަމަށެވެ.


ޝިޔަޢީންގެ ޙަޤީޤަތް (9) – DhiSalafiyyah\nއަހުލުއް ސުންނާ ވަލްޖަމާޢަތުގެ އަހުލުވެރިން އިއްތިފާޤުވާ ގޮތުގައި މާތް ނަބިއްޔާ ﷺ ގެ ސުންނަތަކީ އިސްލާމީ ޝަރީޢަތުގެ ދެވަނަ މަޞްދަރެވެ. އިސްލާމީ ޝަރީޢަތުގެ ޙުކުމްތައް ދަނެގަތުމަށް ކީރިތި ޤުރުއާނަށް ފަހު މުސްލިމުން ރުޖޫޢަވާ ދެވަނަ މަޞްދަރަކީ ނަބަވީ ސުންނަތެވެ. އެހެންކަމުން މުސްލިމުންގެ ހިތްތަކުގައި ނަބަވީ ސުންނަތަށް ވަރަށް މަތިވެރި މަޤާމެއް ދެވިފައިވެއެވެ. ޙައްޤުގެ އަހުލުވެރިންނަށް އަހުލު ސުންނާގެ ނަމުން ނަންދެވުނީވެސް އެބައިމީހުން މާތް ނަބިއްޔާ ﷺ ގެ ސުންނަތް މަތިވެރިކޮށް އިޙްތިރާމާއި ޤަދަރުކޮށް އެއާއި އެއްގޮތަށް ޢަމަލުކުރާތީއެވެ.\nނަމަވެސް ޝިޔަޢީންނަކީ މާތް ނަބިއްޔާ ﷺ ގެ ސުންނަތަށް ޢަމަލުކޮށް އިޙްތިރާމްކުރާ ބައެއް ނޫނެވެ. އަދި ކިއެއްތަ ޝިޔަޢީންނަކީ މާތް ނަބިއްޔާ ﷺ ގެ ޙަދީޘްފުޅުތަކާއި ހަނގުރާމަ ކުރާ ބައެކެވެ. އެކަމަކު ޝިޔަޢީންގެ މިނުބައި ފިކުރަކީވެސް އެބައިމީހުންގެ އޮޅުވާލުމުގެ އައްޑަނައިގެ ދަށުން ނިވާކުރެވިފައިވާ ފިކުރެކެވެ. މިގޮތުން ބޭރުފުށުން ނަބިއްޔާ ﷺ ގެ ޙަދީޘްފުޅުތައް ކިޔައިހެދިޔަސް އެބައިމީހުންނަކީ ބާތިނުގައި އެޙަދީޘްފުޅުތަކަށް ޢަމަލުކުރާބައެއް ނޫނެވެ. ޝިޔަޢީންނަކީ މާތް ނަބިއްޔާ ﷺ ގެ ޙަދީޘްފުޅުތަކަށް ޢަމަލުކުރާ ބައެއްކަމުގައި ވާނަމަ އެބައިމީހުންގެ ބާތިލު މަޒުހަބު ވުޖޫދުގައިވެސް ނުވީހެވެ.\nޝިޔަޢީންގެ ގާތުގައި ސުންނަތަކީ މާތް ނަބިއްޔާ ﷺ ގެ ސުންނަތް އެކަންޏެއް ނޫނެވެ. ޝިޔަޢީން ސުންނަތޭ ކިޔަނީ މަޢުޞޫމުގެ ބަސްތަކާއި ޢަމަލުތަކަށެވެ. ޝިޔަޢީ މަޒްހަބުގެ ޙަޤީޤަތް ނޭގޭ ބަޔަކު މަޢުޞޫމަކީ މާތް ނަބިއްޔާ ﷺ ކަމަށް ހީކޮށްފާނެއެވެ. އެހެނީ އަހުލުއް ސުންނާ ވަލްޖަމާޢަތުގެ އަހުލުވެރިންގެ ގާތުގައި މަޢުޞޫމު ބޭކަލަކީ ހަމައެކަނި މާތް ނަބިއްޔާ ﷺ އެވެ. ނަމަވެސް ޝިޔަޢީންގެ ގާތުގައި މަޢުޞޫމުންގެ ދަރަޖަ ދެވިގެންވަނީ އެބައިމީހުންގެ ބާރަ އިމާމުންނަށެވެ. އަހުލުއް ސުންނާގެ އަހުލުވެރިން މާތް ނަބިއްޔާ ﷺ ގެ ސުންނަތާއި މެދު ޢަމަލުކުރާ ބީދައިން، އަދި ކިއެއްތަ އެއަށްވުރެ މަތީ ދަރަޖައެއް ޝިޔަޢީން އެބައިމީހުންގެ ބާރަ އިމާމުންގެ ސުންނަތަށް ދެއެވެ. މިގޮތުން ބަލާއިރު ބާރަ އިމާމުންގެ ބަހަކީ ކީރިތި ޤުރުއާނާއި އެއްހަމައިގެ ބަސްތަކެއްކަމަށް ޝިޔަޢީން އިޢުތިޤާދުކުރެއެވެ.\nޝިޔަޢީން ޤަބޫލުކުރާ ގޮތުގައި އެބައިމީހުންގެ ބާރަ އިމާމުންނަކީ ވަޙީއާއި އިލްހާމު ބާއްވައިލެއްވޭ ބައެކެވެ. އަދި މަލާއިކަތް ބޭކަލުންވެސް އެއިމާމުންނާއި މުޚާތަބުކުރައްވައެވެ. އަދި އިމާމުން ކޮންމެ ހުކުރު ދުވަހަކު ﷲ ތަޢާލާގެ ޢަރުޝިކޮޅުގެ ދަށަށް ގޮސް ﷲ ތަޢާލާގެ ޙަޟްރަތުން ސީދާ ޢިލްމުތައް ޙާސިލުކުރާކަމަށްވެސް ޝިޔަޢީން ޤަބޫލުކުރެއެވެ.\nއެހެންކަމުން އަހުލުއްސުންނާ ވަލްޖަމާޢަތުގެ އަހުލުވެރިން ސުންނަތް މާނަ ކުރާ ގޮތާއި ޝިޔަޢީން މާނަ ކުރާގޮތް ވަރަށް ތަފާތެވެ. އަހުލުއްސުންނާގެ އަހުލުވެރިން މާތް ނަބިއްޔާ ﷺ ގެ ސުންނަތަށް ޤަދަރުކޮށް މަތިވެރިކުރާއިރު، ޝިޔަޢީންގެ ގާތުގައި މަތިވެރިކަން ދެވެނީ އެބައިމީހުންގެ އިމާމުންގެ ސުންނަތަށެވެ. އެޔަށް ކީރިތި ޤުރުއާނަށްވުރެ މަތީ ދަރަޖައެއް ޝިޔަޢީން ދެއެވެ().\n() المصدر: أصول مذهب الشيعة الإمامية الإثني عشرية – ناصر القفاري


ލުބުނާނުގެ ރައްޔިތުންނަށް ރައީސްގެ ތައުޒިޔާ ފޮނުވައިފި – Haftha\nFri, 21 January, 2022, 7:21 am\nރާއްޖޭގެ މިނިވަން ދުވަހުގެ މުނާސަބާ ފާހަގަކުރުމަށް ބޭއްވެވި ދިދަ ނެގުމުގެ އިހްތިފާލުގައި ރައީސް ސޯލިހު ދުއާ ކުރައްވަނީ --- ފޮޓޯ: ރައީސް އޮފީސް\nލުބުނާނުގެ ރައްޔިތުންނަށް ރައީސްގެ ތައުޒިޔާ ފޮނުވައިފި\nލުބުނާނުގެ ވެރިރަށް ބޭރޫތުގައި ހުންނަ ޕޯޓުގައި ރޭ އިރާކޮޅު ބާރުގަދަ ގޮވުމެއް ގޮވުމެއް ގޮވައި އެތައް ބަޔަކު މަރުވުމާ ގުޅިގެން ރައީސް އިބްރާހިމް މުހައްމަދު ސޯލިހު ތައުޒިޔާ ފޮނުއްވައިފި އެވެ.\nރައީސް މިއަދު ކުރެއްވި ޓުވީޓެއްގައި ވިދާޅުވީ ދިވެހިން ތިބީ ލުބުނާނުގެ ރައްޔިތުންނާއެކުގައި ކަމަށެވެ. އަދު މި ހިތާމަވެރި މަރުވި މީހުންނާއި އަނިޔާވި މީހުންގެ އާއިލާތަކަށް ރައީސް ވަނީ ތައުޒިޔާ ވިދާޅުވެފަ އެވެ.\nބޭރޫތުގައި ހުންނަ ޕޯޓުގައި ގޮވި ގޮވުމުގެ ސަބަބުން މުޅި ހިސާބުގަނޑު އެއްކޮށް ބިމާހަމަވެފައިވާއިރު، އެ ހާދިސާގައި މިހާތަނަށް 100 އަށްވުރެ ގިނަ މީހުން މަރުވެ، 4000 އަށްވުރެ ގިނަ މީހުންނަށް އަނިޔާވެފައިވާ ކަމަށް ލުބުނާނުގެ ރެޑް ކުރޮސް އިން ވަނީ ބުނެފަ އެވެ.\nގޮވި ސަރަހައްދުގައި ސާޗް އެންޑް ރެސްކިއު އޮޕަރޭޝަން އަދިވެސް ދަނީ ކުރިއަށެވެ. އެހެންކަމުން ނަންބަރުތައް އިތުވާނެ ކަމަށް ކަމާބެހޭ ފަރާތްތަކުން ވަނީ ބުނެފައެވެ.\nމި ހާދިސާއާ ގުޅިގެން ލުބުނާނުގެ ރައީސް ރައީސް މިޝޭލް އަޔޫން ވަނީ ކުއްލި ކެބިނެޓް ބައްދަލުވުމެއް ބާއްވައި އެގައުމުގައި ދެހަފްތާއަށް ކުއްލި ނުރައްކަލުގެ ހާލަތު އިއުލާންކޮށްފަ އެވެ. އަދި މިކަންކަން ތަހުގީގުކުރުމަށް ހާއްސަ ޓީމެއް އެކުލަވާލާ ތަހުގީގު ކުރުމަށް އަންގަވާފައިވާއިރު އެ ހާދިސާގެ ޒިންމާ ނަގަން ޖެހޭ މީހުންނަށް ހަރުކަށި އަދަބު ދެއްވާނެ ކަމަށް ވަނީ ވިދާޅުވެފަ އެވެ.\nއެ ގޮވުން ގޮވި ސީދާ ސަބަބެއް އަދި ނޭނގެ އެވެ. ނަމަވެސް ލުބުނާނުގެ ޖެނެރަލް ސެކިއުރިޓީގެ ވެރިޔާ އައްބާސް އިބްރާހިމްއާ ހަވާލާދީ ރިޕޯޓްތައް ބުނާ ގޮތުން އެ ގޮވުން ގޮވީ ޕޯޓުގައި އެމޯނިއަމް ނައިޓްރޭޓުގެ 2،750 ޓަނު ރައްކާކޮށްފައިވާ ގުދަނެއް ގޮވުމުގެ ސަބަބުންނެވެ. އަދި އެ އެއްޗެހި ރައްކާކޮށްފައި ހުންނަތާ ހަ އަހަރު ވެފައިވާ ކަމަށް ވެސް ބުނެފައިވެ އެވެ.


Sarukaarun Chartun Beyrun Kulhen Fashaifi - Dr.Jameel - Vaguthu\nސަރުކާރުން ޗާޓުން ބޭރުން ކުޅެން ފަށައިފި ކަމަށް ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދު ވިދާޅުވެއްޖެއެވެ.\nޖަމީލް މިހެން ވިދާޅުވީ ހޯމް މިނިސްޓްރީގެ އިހްތިސޯސުން ފުލުހުންގެ މުއައްސަސާ ވަކިކުރުމުން އެކަމަށް އިޝާރާތްކޮށް ކުރެއްވި ޓްވީޓެއްގައެވެ.\nފުލުހުންގެ މުއައްސަސާ އާއި މަސްއޫލުވާނެ ވަޒީރަކު ނެތުން އެއީ ކަނޑައެޅިގެން ބޮޑު އޮޅުވާލުމެއް ކަމަށާއި ދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުޅެން ފަށާފައިވާ ކަމަށް ޖަމީލް ވިދާޅުވިއެވެ. ޖަމީލް ސުވާލު ކުރެއްވީ ޖަވާބުދާރީވާން ދެން ވަޑައިގަންނަވާނީ ރައީސްތޯ އެވެ. ޤާނޫނުގައި އޮތް ވަޒީރުންގެ މަޞްއޫލިއްޔަތު ދެން އަދާކުރައްވާނީ ރައީސް އޮފީހުގެ ވަޒީރުންތޯ ވެސް އެމަނިކުފާނު ސުވާލު ކުރެއްވިއެވެ. އެންމެ ފަހުން ޖަމީލް ވިދާޅުވީ މިއީ ވާނުވާ ނޭނގޭ ސަރުކާރެއް ކަމަށެވެ.\nއޮކްޓޯބަރ 18, 2021 23:33\nހޯމް މިނިސްޓްރީ އަކީ ބޮޑިބަތްކައްކާ ތަނެއްތޯ؟\nއޮކްޓޯބަރ 19, 2021 01:12\nދެން ފުލުހުން ދާނީ އިންޑިޔާގެ ބެލުމުގެ ދަށުން ނެވެ\nއޮކްޓޯބަރ 19, 2021 01:13\nޖަމީލަކީ ކިޔޭނުކިޔޭ ނޭގޭ\nޖަމީލު އަވަހަށް ތަވްބާވޭ.\nޖަމީލު ނާއިބު ރައީސަކށް ވީތީ ލަދުގަނޭ.\nހައްގަކާނުލައި ރައީސް ޔާމީނުގެ އަބުރު ކަތިލާފަ ތިޔަހުރީ. އަވަހަށް ތަވްބާވޭ\nއޮކްޓޯބަރ 19, 2021 05:24\nވިއްދިފައިހުރިކައްތިރިތައް ފަހަރަކުކައްތިރިއެއްނައްޓާ ގަސް މިނިވަންކޮށް އެއްވަލަށްހަދަނީ ފިލައިގެންދާންއުޅޭކަން ބޭޒާރުކޮށްފާނެތީތޯ؟ އަމިއްލަނަފްސަށްއިތުބާރުނުކުރެވޭއިރު އެހެންބަޔަކަށްއިތުބާރުކުރާނީކިހިނެއްދޯ؟ އެކަމަކު އަމިއްލައަތުން ގައިގަފޮތިގަނޑެއްހާވަރުވެސްއަޅާނުލެވޭދުވަސް މަތިންހަނދާންކުރާށެވެ. އެދުވަހު ތިމާއަށްޓަކާނަމާދުވެސް ކުރާނީއެހެންބަޔެކެވެ. ދާނެތަނެއްދެވޭނެތަނެއްލިބޭނެ އެހީތެރިކަމެއް ރުފިޔާފައިސާގެއެއްވެސްބޭނުމެއްނުކުރެވޭ ދުވަހާމެދު ވިސްނާށެވެ. ﷲހެޔޮވިސްނުންދެއްވާށި! އާމީން\nއޮކްޓޯބަރ 19, 2021 06:13\nކުޑަކުދިން ވެލިބަތް ކައްކަނީ އެކުދިން ގެ ތަޖުރިބާގައި ބަތް ކައްކަން ނޭގޭތީ ހަމަ އެކަނި ކެއްކުމުގެ ގޮތް ދައްކާލުމުގެ ގޮތުން. ރާއްޖޭގައި ސަރުކާރުތައް އުފެދި ކަންތައްތަކެއް ކޮށްފައި ވިޔަކަސް ، މިއަދު މިއޮތް ސަރުކާރަކަށް ކަންކަން ކުރުމުގެ ތަޖްރިބާއެއް ލިބިފައެއް ނެތް. އެހެންވީމާ "ވެލިބަތް ކެއްކުން" ނޫންކަމެއް ނުކުރެވޭ.\nއޮކްޓޯބަރ 19, 2021 07:20\nރަ އްޔިތުންގެ މަޖިލީހުން ފުލުހުން ހިންގަން ސަރުކާރުން\nއެބަ މަސަ އްކަތް ކުރެ އެވެ މި އީ ސަރުކާރު މޮހި އްޖެކަން\nއޮކްޓޯބަރ 19, 2021 08:07\nކަލޭ އަވަހަށް ފިލާ ރައްކާވީ ޗާޓުގެ ތެރޭ ހުރެގެންތަ؟